Raees dhifaauga Rozaina kuravvanee Tweet\nރައީސްގެ ދިފާއުގައި ރޮޒައިނާ ކުރައްވަނީ ޓްވީޓް\nރައްޔިތުންގެ މަޖިލީހުގެ އައްޑޫ މީދޫ ދާއިރާގެ މެންބަރު ރޮޒައިނާ އާދަމް: ރައީސްގެ ދިފާއުގައި ވާހަކަ ދެއްކެވި -- ފޮޓޯ: މަޖިލީސް\nރައީސް އިބްރާހިމް މުހައްމަދު ސޯލިހަށް ހައްގުވާ ހެޔޮ ބަހެއް ބުނުމުން އެކަން "ހަޖަމް" ކުރަން އުނދަގޫ ވެގެން އުޅެނީ އިދިކޮޅު ޕީޕީއެމަށް އެކަނި ނޫން ކަމަށް ވިދާޅުވެ އެމްޑީޕީގެ ތެރެއިން ރައީސް ސޯލިހަށް ފާޑުކިޔާ މެންބަރުންނަށް އައްޑޫ މީދޫ ދާއިރާގެ މެންބަރު ރޮޒައިނާ އާދަމް ފާޑު ވިދާޅުވެއްޖެ އެވެ.\nމި ސަރުކާރުން ވެސް ކޮރަޕްޝަންގެ އަމަލުތައް ހިންގާ ކަމަށް ބައެއް ފަރާތްތަކުން ކުރަމުން ގެންދާ ތުހުމަތުތަކާއި ގުޅިގެން ރައީސް ސޯލިހުގެ ސަރުކާރުގެ ދިފާއުގައި ރޮޒައިނާ ވަނީ ޓްވީޓްތަކެއް ކުރައްވާފަ އެވެ.\nއަދި އެމަނިކުފާނަކީ ގާނޫނު ހަދާ މަޖިލީހުގައި 25 އަހަރު މެންބަރުކަން ކުރެއްވި ބޭފުޅެއް ކަމަށައި ގާނޫނާ ހިލާފު އެއްވެސް ކަމެއް ނުކުރައްވާނެ ކަމަށް އޭނާ ވިދާޅުވި އެވެ. މީގެ އިތުރުން ބައެއް ބޭފުޅުން މަސައްކަތް ކުރައްވަނީ ރައްޔިތުން ރައީސް ސޯލިހަށް ކުރާ އިތުބާރު ގެއްލުވާލަން ކަމަށް ވިދާޅުވެ ވެސް ރޮޒައިނާ ވަނީ ބައެއް ބޭފުޅުންނަށް ރައްދު ދެއްވާފައެވެ.\nރޮޒައިނާގެ އެ ވާހަކަތަކާއި ގުޅިގެން އެމްޑީޕީއަށް ނިސްބަތްވާ މެންބަރުން ވެސް ވަނީ ސަރުކާރާ، ރައީސް ސޯލިހަށް ތުހުމަތު ކުރައްވާ ބައެއް ވާހަކަތައް ސޯޝަލް މީޑިއާގައި ހިއްސާކޮށްފަ އެވެ. މި ފަހުން ރައީސް ސޯލިހަށް އެމްޑީޕީގެ ތެރެއިންވެސް ގިނަ ފާޑުކިޔުންތަކެއް އަމާޒުވެ އެވެ.\nރޮޒައިނާ މިއަދު ކުރެއްވި ޓްވީޓެއްގައި ވިދާޅުވީ ރައީސް ސޯލިހަށް ހައްގުވާ ހެޔޮ ބަހެއް ބުނުމުން އެކަން "ހަޖަމް" ކުރަން އުނދަގޫވެގެން އުޅެނީ އިދިކޮޅު ޕީޕީއެމަށް އެކަނި ނޫން ކަމަށެވެ.\n"ރައީސް އިބްރާހިމް މުހައްމަދު ސޯލިހަށް ހައްގުވާ ހެޔޮ ބަހެއް މީހަކު ބުންޏަސް، އެކަން ހަޖަމު ކުރަން އުނދަގޫ ވެގެން އުޅޭތަން މި ފެންނަނީ ހަމަ އެކަނި ޕީޕީއެމްއަކުން ނޫން. އަޖައިބު." ރައީސަށް ފާޑުކިޔާ މީހުންނަށް ރައްދުދީ ރޮޒައިނާ ކުރެއްވި ޓްވީޓެއްގައި ވިދާޅުވި އެވެ.\nރައީސް ސޯލިހް، ގާނޫނާ ހިލާފަށް އެއްވެސް ކަމެއް ނުކުރައްވާނެ ކަމަށް ވިދާޅުވެ ޓެންޑަ ބޯޑުގެ ޗެއާމަން އިސްމާއިލް ޒަރިއަންދަށްވެސް ރޮޒައިނާ އިއްޔެ ވަނީ ރައްދު ދެއްވާފަ އެވެ.\nއެމްޑީޕީގެ އިސް ސަޕޯޓަރެއްގެ ގޮތުގައި ވެސް ހުންނެވި ޒަރިއަންދު ގެންދަނީ މި ފަހުން ސަރުކާރަށް ބައެއް ތުހުމަތުތައްކޮށް ޓްވީޓްތަކެއް ކުރައްވަމުންނެވެ. އެގޮތުން ރައްޔިތުންގެ ސިއްހީ ސަލާމަތުގެ ނަމުގައި ވައްކަން ކުރަމުންދާ ކަމަށް އޭނާ ވަނީ ތުހުމަތު ކުރައްވާފަ އެވެ.\nއަދި ކޮންޓިންޖެންސީ ބަޖެޓަކީ އަހަރީ ބަޖެޓްގައިވާ ކަންކަމުގެ ތެރެއިން އިތުރަށް ހަރަދު ކުރަން ޖެހިދާނޭ ކަމަށް ބަހައްޓާ މިންވަރަކަށްވާއިރު، ބަޖެޓްގައި ނެތް އިމާރާތް ކުރުމުގެ ބޮޑެތި މަޝްރޫއުތަކަށް ކެޕިޓަލް ހަރަދު ކުރުމުގެ ކުރިން ރައްޔިތުންގެ މަޖިލީހަށް ހުށަހަޅަން ޖެހޭނެކަން މަޖްލީހަށް އެނގެންޖެހޭނެ ކަމަށް ވިދާޅުވެ އިއްޔެ ވެސް ވަނީ ޓްވީޓް ކުރައްވާފަ އެވެ.\nރޮޒައިނާ ވަނީ އެ ޓްވީޓަކީ ރައްޔިތުންނަށް ކަންކަން އޮޅުވާލާ، ފިތުނަ އުފެއްދުމުގެ ބޭނުމުގައި ކޮށްފަައިވާ ޓްވީޓެއް ކަމަށް ވިދާޅުވެފަ އެވެ.\nއޭނާ ވިދާޅުވީ ކޮންޓިންޖެންސީ ބަޖެޓުން ހޭދަ ކުރެވޭނެ ގޮތް ރައީސް ސޯލިހަށް އެނގިވަޑައިގަންނަވާނެ ކަމަށެވެ. އެމަނިކުފާނަކީ ގާނޫނު ހަދާ މަޖިލީހުގައި 25 އަހަރު މެންބަރުކަން ކުރެއްވި ބޭފުޅެއް ކަމަށާ ގާނޫނާ ހިލާފު އެއްވެސް ކަމެއް ނުކުރައްވާނެ ކަމަށެވެ،\nއަދި ރައްޔިތުންގެ މެދުގައި ފިތުނަ އުފެއްދުމަށް ވާހަކަތައް ފަތުރަނީ ރައީސްގެ ސޯލިހުގެ މަގުބޫލްކަން މާބޮޑަށް އިތުރުވުމުންތޯ ވެސް ރޮޒައިނާ ސުވާލު ކުރެއްވި އެވެ.\nއެމްޑީޕީ ޕީޕީއެމް ރައީސް އިބްރާހިމް މުހައްމަދު ސޯލިހު + ރޮޒައިނާ އާދަމް ޕޮލިޓިކްސް ހަތެއް


Islaamee Shareeathuga Angavaafa Vaa Kan Kamakee Hikumathun Furigenvaa Kan Kan: Sheikh Ali Zahir | Dhiislam\nއިސްލާމީ ޝަރީޢަތުގައި އަންގަވާފައިވާ ކަންކަމަކީ ޙިކުމަތުން ފުރިގެންވާ ކަންކަން: ޝެއިޙް އަލީ ޒާހިރު\nއިސްލާމީ ޝަރީޢަތުގައި އަންގަވާފައިވާ ކަންކަމަކީ ޙިކުމަތުން ފުރިގެންވާ ކަންކަން ކަމަށް އައްޝައިޚް އަލީ ޒާހިރު ބިން ސަޢީދު ޤާސިމް ވިދާޅުވެއްޖެއެވެ.\nޝެއިޚް މިހެން ވިދާޅުވެފައި ވަނީ ޖަމިއްޔަތުއްސަލަފުން ބާއްވާ ދަރުސް ސިލްސިލާއެއްގައެވެ.\nޝެއިޚްގެ ވާހަކަފުޅުގައި އިތުރަށް ވިދާޅުވެފައި ވަނީ އިސްލާމީ ޝަރީޢަތުގައި އަންގަވާފައިވާ ކަންތައްތަކުގެ ތެރެއަށް ބަލާލާއިރު ކައިވެނީގެ ޢަޤްދަކީ ވަރަށް މުހިއްމު ކަމެއް ދެއްވާފައިވާ، ވަރަށް ޙާއްސަ ގުޅުމެކެވެ. އަދި ދެމަފިރިއެއްގެ ދެމެދުގައި އުފެދިގެން އަންނަ ގާތް ކަމަކީވެސް އިސްލާމީ ޝަރީޢަތުގައި ވަރަށް މުހިއްމު ކަމެއް ދެއްވާފައިވާ ކަމެކެވެ.\nމީގެ އިތުރުން ކައިވެނީގެ ސަބަބުން ޙާއްސަ ގުޅުމަކުން ދުރުހިލޭ ދެމީހުން ގޮތުގައި ތިބި ދެމީހުން އެކަކު އަނެކަކަށް ޤުރުބާންވެ، އެކަކު އަނެކަކާ ގާތްކަން އުފެދި، އެކަކު އަނެކެއްގެ ސިއްރުތައް ހިއްސާ ކުރެވޭ ހިސާބަށް ކައިރިވެގެން އަންނަކަމަށެވެ. މިކަމުން އިސްލާމް ދީނުގެ ފުރިހަަމަކަން ވަރަށް ބޮޑަށް ދޭހަވާކަމަށްވެސް ވިދާޅުވިއެވެ.\nއަދި ހަމަ އެހެންމެ ކައިވެނީގެ ސަބަބުން ދޭހަވަނީ އިންސާނާގެ ކިބައިގައި ހުރި ސިފައެއް ނުވަތަ ޖިންސީ ޣަރީޒާ ފުއްދުން ނުވަތަ އެމީހާއަށް އެކި ގޮތްގޮތުން އެހީތެރިކަން ފޯރުކޮށްދެއެވެ. ކައިވެނި ޝަރުޢުކުރެއްވުމުގެ ޙިކުމަތްތަކުގެ ތެރެއިން އެންމެ މުހިއްމު އެއް ކަމަކީ ނުބައި ޢަމަލުތަކާއި ދުރުވެގެން ދިޔުމެވެ.


ގަން ރީޖަނަލް ހޮސްޕިޓަލް ފައިނަލަށް – ދިރާގު ކުއާޓަރ ފައިނަލަށް – MNUSU\nއެމް.އެން.ޔޫ.އެސް.ޔޫ އަހުރަ ހޭންޑްބޯޅަ މުބާރާތުގެ ފިރިހެން ޑިވިޝަން ފައިނަލުގެ ފުރަތަމަ ޖާގަ ގަން ރީޖަނަލް ހޮސްޕިޓަލުން ކަށަވަރުކޮށްފިއެވެ. އެ ޓީމުން މި ޖާގަ ކަށަވަރު ކުރީ ހުކުރުދުވަހުގެ ހަވީރު އިސްކަންދަރު އެއަރ ބޭސް އާ ވާދަކޮށް 7-6ގެ ނަތީޖާއަކުން ފުރަތަމަ ސެމީ ކާމިޔާބުކޮށްގެންނެވެ. ފޯރިގަދަ އަދި ވާދަވެރި ކުޅުމެއް ފެނުނު މި މެޗުގެ މޮޅު ކުޅުންތެރިޔަކަށް ހޮވުނީ ގަން ރީޖަނަލް ހޮސްޕިޓަލްގެ ޖާރޒީ ނަންބަރ 01 މުހައްމަދު މުއީނެވެ.\nމި ޑިވިޝަނުގެ ދެވަނަ ސެމީގައި ބައްދަލުކުރާނީ އިސްކަންދަރު އެއަރ ބޭސް އަދި ލާމު ބްލޫސް އެވެ. މި މެޗު ތާވަލުކުރެވިފައިވަނީ ހޮނިހިރު ދުވަހުގެ ހަވީރު 05:00އަށެވެ.\nހުކުރުދުވަހުގެ ހަވީރު ދެން ކުޅެވުނީ އަންހެން ޑިވިޝަނުގެ ކްއާޓަރ ފައިނަލްގެ ޕްލޭ އޮފް މެޗެކެވެ. މި މެޗުގައި ބައްދަލުކުރީ ދިރާގު އަދި މުންޑޫ ކައުންސިލެވެ. މި މެޗު 6-1ގެ ނަތީޖާއަކުން ކާމިޔާބުކޮށް ދިރާގުން ވަނީ ކްއާޓަރ ފައިނަލަށް ދަތުރުކޮށްފައެވެ. މެޗުގެ މޮޅު ކުޅުންތެރިޔަކަށް ހޮވުނީ ދިރާގުގެ ޖާރޒީ ނަންބަރ 10، ސުމައްޔާ ބިންތު އަބްދުލްހަމީދު ކަމަށްވާއިރު، ކްއާޓަރ ފައިނަލުގައި ދިރާގު ބައްދަލުކުރާނީ މޯލްޑިވިއަންގެ ޓީމާއެވެ. މި މެޗު ކުޅެވޭނީ ހޮނިހިރު ދުވަހުގެ ހެނދުނު 07:00ގައެވެ.\nޕްލޭ އޮފް މެޗުގެ ތެރެއިިން


ފަސްދާނު… – Esfiya\nއިރުގެ ރަން ދޯދިތަކުން ފަޒާ އަލިކުރަމުން ދިޔައީ އޭގެ ވާޖިބު އެންމެ ފުރިހަމައަށް އަދާކުރަމުންނެވެ. ކާޅާ ކޮވެލީގެ އަޑުން މިއީ ފަތިސް ގަޑިކަން ދެނެގަންނަން ހެކަކަށް ފުދެއެވެ. ބައެއް ގެތަކުން ކީރިތި ޤްރްޢާނުގެ މޫރިތި އާޔަތްތަށް ކިޔަވަމުން ދާއަޑު އިވެއެވެ. އަނެއްބައި ގެތަކުން މަންމަމެން އެމީހުންގެ ދަރިން ސުކޫލަށް ގެންދިޔުމަށް ތައްޔާރު ކުރުމުގައި އަވަދި ނެތި އުޅެމުން ދާއިރު އޮފީސްތަކަށް ދާން ޖެހޭ މީހުން އެމީހުން ގޭތެރޭގައި ކުރަން ހުރި މަސައްކަތްތަށް ނިންމުމަށްފަހު އޮފީހަށް ދިޔުމަށް ތައްޔާރު ވުމަށް ކޮޅުކޮޅު މައްޗަށް ދުވަމުން ދެއެވެ. ކޮންމެ މީހަކުވެސް މަސައްކަތް ކުރަމުން ދިޔައީ ގަޑިނުޖެހި އެމީހެއްގެ ދުވަހުގެ މަސައްކަތަށް ރުޖޫޢަވެވޭތޯއެވެ. ނަމަވެސް ޝާޔަން މުޅިން ތަފާތެވެ. އޭނާ މިއަދުވެސް އޮތީ ދެ ހިޔާލެއްގައެވެ. މިއީ އެނާގެ ކޮންމެ ދުވަހެއްގެވެސް އާދައެވެ. ކޮންމެ ދުވަހެއްގެވެސް އިރުއަރަނީ ޝާޔަން ނިދުމާ ހަނގުރާމަ ކުރަމުން ދަނިކޮށެވެ. އެންމެ ރެޔަކުވެސް އެފަކީރަށް ނިދުމަކާ ނުވެއެވެ. ލޮލުފިޔަ ޖެހޭއިރަށް ފެންނަނީ ހަމަ އެމަންޒަރެވެ. ޒިޔާދުގެ ފުރާނަނެތް މަސްގަނޑެވެ. އަނގައިންނާއި ނޭފަތުން އަންނަމުން ދިޔަ ލޭތަކެވެ. ޒުވާން ޢުމުރުގައި އެފަކީރަށް މި ޖެހުނީ ކިހާ ދަތި ހާލެއް ހެއްޔެވެ؟ ޒަވާޖީ ހަޔާތެއް ފެށިތާ މަހެއް ވީތަނާ އޭނާގެ ފިރިމީހާ ވަނީ އޭނައާއި މުޅި އުމުރަށް ވަކިވެފައެވެ. ޝާޔަން ގެ ހަޔާތަށްވެސް އައި ބަހާރު މޫސުން ނިމިގެން ދިޔައީއެވެ. ޝާޔަން ގެ ހިޔާލަށް އަންނަމުން ދިޔައީ އޭނާ އާއި ޒިޔާދުގެ ލޯބީގެ ސިލްސިލާ ފެށުނު ދުވަސް ތަކެވެ. އޭނާގެ ހަޔާތުގެ މާތަށް ފޮޅުނު ދުވަސްތަކެވެ.\n“އެއީ މީގެ3އަހަރު ކުރިއެވެ. ޝާޔަން ތައްޔާރު ވަމުން ދިޔައީ އަހަރުގެ ފަހު އިމްތިހާނަށެވެ އަދި ހަމައެހެންމެ މިއީ ވޭތުވެދިޔަ 10 އަހަރު ދުވަހު ކުރި މަސައްކަތުގެ ނަތީޖާވެސް ފެންނާނެ އިމްތިހާނުވެސް މެއެވެ. އޭނާ އަކީ ސުކޫލުން އެންމެ މޮޅުދަރިވަރު ކަމުން އޭނާގެ ކައިރިޔަށް އިމްތިހާނަށް ތައްޔާރުވުމަށްޓަކައި ކިޔަވަން އެތައް ކުދިންނެއް ދެއެވެ. އެހެން ކަމުން ޝާޔަން އަށް ވަނީ އިމްތިހާނަށް ތައްޔާރު ވުމަށްޓަކައި ކުރަން ޖެހޭ މަސައްކަތް ދެގުނަ އިތުރުވެފައެވެ. ކިތަންމެ ބުރަކޮށް އުޅެމުންވެސް ނަތީޖާ ރަނގަޅު ކުރުމަށް ޝާޔަން ދިޔައީ ވަރަށް މަސައްކަތް ކުރަމުންނެވެ. ޝާޔަންގެ މަންމަ އަބަދުވެސް އޭނާ އަށް އެނގޭ އެއްޗެއް އެހެން މީހުންނަށް ފޯރުކޮށްދިނުމަށް ނަސޭހަތްތެރި ވެއެވެ.\nއިސާހިތަކު އިމްތިހާނުވެސް ނިމެއްޖެ އެވެ. ދެން އޮތީ ނަތީޖާއަށް އިންތިޒާރު ކުރުމެވެ. ނަތީޖާ ލިބެނީ2މަސް ފަހުންކަން އެނގުމުން މި ދުވަސްތައް ބޭކާރު ނުކޮށް ބޭނުންތެރި ކަމެއް ކުރުމަށް ޝާޔަން ވިސްނަން ފެށިއެވެ. އެގޮތުން އެންމެ ފަސޭހައިން އަދި އެންމެ ކުރާހިތްވާ ކަމަކަށް އޭނާއަށް ފެނުނީ ޓިއުޝަން ދިނުމެވެ. ކުޑަވަރެއްގެ ޢާމްދަނީއެއްވެސް ލިބޭނެ ކަމަކަށް ވެފައި އަދި ކިޔެވި އެއްޗެހި ހަނދާނުގައި ހުންނާނީވެސް ކިޔެވުމާއި މުޅިން ދުރަށް ނުދެވޭފަދަ ކަމެއްގައި މަޝްޣޫލު ވުމުން ކަމުން ޝާޔަން މިކަން ފެއްޓިއެވެ. 20 ވަރަކަށް ކުދިންނާއިއެކު އެކި ގަޑިތަކަށް ބަހައިލައިގެން ޝާޔަން ޓިއުޝަން ދެމުން ދިޔައީ އެކަމާ ވަރަށް ގަޔާވެގެން ހުރެއެވެ.\nޝާޔަން އަކީ އެހާ ގިނައިން ބޭރަށް ނިކުމެ އުޅޭ މީހެއް ނޫނެވެ. ނަމަވެސް ބޭރަށް ނިކުމެލާ ފަހަރަކު ޒުވާން ކުދިންގެ އުނދަގޫ ކޮންމެވެސް ވަރަކަށް އޭނާއަށް ފޯރައެވެ. އެކި ކުދިން ގެ ހުށައެޅުން ތައްވެސް ޝާޔަން އަށް ދިޔައީ ލިބެމުންނެވެ. ނަމަވެސް އެއިން ކޮންމެ މީހަކަށްވެސް ޝާޔަން ދެމުން ދިޔަ ޖަވާބަކީ އަދި ތިކަހަލަ ކަމަކާ ނުވިސްނާ ކަމަށެވެ. އެމީހުންގެ ސުވާލަކަށް ވަނީ ޝާޔަން އެހެން މީހަކަށް އިންތިޒާރު ކުރަނީ ހެއްޔެވެ؟ އާއެކެވެ. އޭނާ އެހެން މީހަކަށް އިންތިޒާރު ކުރެއެވެ. ނޭގުމެއްގެ ތެރޭގައިވެސް ޝާޔަންގެ ހިތް ވަނީ އެހެން މީހެއްގެ ހައްގަކަށް ވެ ނިމިފައެވެ. ނަމަވެސް މި ވާހަކަތަށް ވީ އޭނާގެ ހިތުގައެވެ. އެ ސުވާލުގެ ޖަވާބަށް އޭނާ ހިނިތުން ވުމަކުން ފުއްދާލަނީ އެވެ.\nޒިޔާދު އަކީ ޝާޔަންގެ ވަރަށް ގާތް އެކުވެރިއެކެވެ އަދި ހަމަ އެހެންމެ އޭނާގެ ފުރަތަމަ ލޯތްބިވެސް މެއެވެ. މި ލޯބި އުފެދުނީ ކިހިނެއްކަން އޭނާއަކަށްވެސް ނޭންގެއެވެ. އޭނާއަށް އެނގޭހާވެސް އެއްޗަކީ ޒިޔާދު ފެނުމުން އޭނާއަށް ނޭންގޭ އެތަށް ހާސް އިހުސާސްތަކެއް ހަށިގަނޑުގައި ދައުރުވާ ކަމެވެ. ޒިޔާދު ފެނުމުން ވާހަކަ ދައްކަން އުނދަގޫ ވާކަމެވެ. އަދި ހަމަ އެހެންމެ ޝާޔަން އަށް ޔަގީންވާ އެއްކަމެއް އޮވެއެވެ. ޒިޔާދުވެސް އޭނާ އަށް ބަލަނީ ހަމަ އެ ނަޒަރުންކަމެވެ. ނަމަވެސް އޭނާގެ ހިތުގައި އުފެދޭ ސުވާލަކީ މި ގުޅުމުގައި އިތުރު ބޮޅެއް އިތުރު ވާނީ ކޮން އިރަކުން ކަމެވެ. ޒިޔާދުގެ ހުށައެޅުން ލިބޭނީ ކޮން ދުވަހަކުން ކަމެވެ. މި ސުވާލު ތަކަކަށް ޝާޔަން އަށްވެސް ދޭނެ ޖަވާބެއް ނޭންގުނެވެ. މި ހުވަފެނުގައި ވަރަށް އަވަހަށް ކުލަޖެހިގެން ދާނެކަމުގެ އިހުސާސް ޝާޔަން އަށް ކުރެވެމުން ދާތާ ކިތަންމެ ދުވަހެކެވެ. ޒިޔާދުގެ ހިޔާލު ސިކުނޑިޔަށް އަޔަސް ހިނިތުން ވެލެވެއެވެ.\nޝާޔަން އަކަށް މާ ގިނަ ދުވަހު އިންތިޒާރުގައި ހުންނާކަށް ނުޖެހުނެވެ. ކިޔެވުން ބަންދުވުމުން ޒިޔާދުވެސް ޗުއްޓީ ހޭދަކޮށްލުމަށްޓަކައި ރަށައަށް އައިއްސި އެވެ. ޒިޔާދުވެސް މިފަހަރު ރަށަށް އައި މި ހުރިހާދުވަހު ފޮރުވައިގެން ހުރި ލޯބި ހުށައެޅުމަށް ތައްޔާރު ވެގެންނެވެ. ޒިޔާދު ރަށަށް އައިތާ ދެދުވަސް ފަހުން ޝާޔަން އާއި ދިމާވިއެވެ. އަދި ވަރަށް ބޮޑު ވާހަކައެއް ބުނަންވެފައި އެބަ އޮތް ކަމަށާއި އަންނަ ހުކުރު ދުވަހުގެ ރޭ ބައްދަލުކޮށްލަން ބޭނުން ކަމަށްވެސް ބުޏްޏެވެ. ޖެހިގެން އައި ހުކުރު ދުވަހުގެ ރޭ ޒިޔާދު އާއި ޝާޔަން ބައްދަލު ކުރީ ރެސްޓޯރެންޓަކުންނެވެ. އެރޭ ޒިޔާދުގެ ލޯބި ޝާޔަން އަށް ހުށައެޅިއެވެ. ޝާޔަން ވަގުތުން ޖަވާބު ދިނެވެ. މިއީ އޭނާވެސް ކުރަމުން އައި ފޮނި އންމީދެއްވިއްޔާއެވެ.\nޝާޔަން އަށް ކުރެވުނު އެންމެ ބޮޑު ކުށަކީ އޭނައާއި ޒިޔާދުގެ ލޯބީގެ ގުޅުން އޭނާގެ އެކުވެރިޔާ ގާތު ބުނެވުމެވެ. މިއީ ޝާޔަންގެ ހަޔާތަށް ވިހަލާން ހުރި ހަރުފައެއް ކަމެއް ޝާޔަން އަކަށްވެސް ނޭންގުނެވެ. ވާނީވެސް އެހެން ތާއެވެ. މީޝާ އަކީ ޝާޔަން ގެ އެންމެ ގާތް ރަހުމަތްތެރިޔާއެވެ. އިއްތިފާޤުން ދެމީހުންނަށްވެސް ލޯބިވެވިގެން މިއުޅެނީ ހަމަ އެންމެ މީހަކާއެވެ. ޝާޔަން އާއި ޒިޔާދުގެ ލޯބީގެ ގުޅުން މީޝާ އަށް އެނގުނު ހިސާބުން އޭނާގެ ހިތުގައި ޝާޔަންގެ މައްޗަށް އޮތް ލޯބި ނަފުރަތަށް ބަދަލުވެގެން ދިޔައެވެ. އޭނާ އަށް ނުލިބުނު ލޯތްބެއް ޝާޔަން އަށް ލިބޭކަށް އޭނައަށް ކެތްކުރެވޭނެ ހެއްޔެވެ؟ މީޝާ ހުރީ ޝާޔަން ގެ ހަޔާތުގައި ހުޅު ރޯކޮށްގެން ވިޔަސް ޒިޔާދު ހޯދުމަށް އަތުކުރި އޮޅައިލައިގެންނެވެ.\nކޮންމެއަކަސް2އަހަރު ފާއިތުވެގެން ދިޔައިރުވެސް މީޝާއަކަށް އެއްވެސް ކަމެއް ނުކުރެވުނެވެ. ޒިޔާދު އާއި ޝާޔަން ގެ ކައިވެނި މިރޭ ކުރެވޭނެއެވެ. މިރެޔަށް ފަހު އޭނައަށް ޒިޔާދު މުޅިން ގެއްލުނީ އެވެ. މިއީ ހައްތާވެސް ތަޤުދީރުގެ ނިންމުމެވެ. އެޔަކަށް އެއްވެސް މީހަކަށް ބަދަލު ގެނައުމުގެ ބާރެއް ނުވެއެވެ.\nކައިވެނިވެސް ކުރެވިއްޖެ އެވެ. ޝާޔަން ހީވަނީ ޕަރީއެއް ހެންނެވެ. އެހާވެސް އޭނާ މިރޭ ރީއްޗެވެ. ކައިވެނި ކުރުމަށް ފަހު ކުޑަކުޑަ ޙަފުލާއެއްވެސް ބޭއްވިއެވެ. ހަމައެކަނި ދެފަރާތުގެ ޢާއިލާއަށްވެ އެހާ ބޮޑު ޕާޓީއެއްބާއްވާ ލާރިތަކެއް ބޭކާރުކޮށްލަން ޝާޔަން ބޭނުން ނުވީއެވެ. މީޝާ ހުންނަނީ ޕްލާސްޓިކް ހިނިތުންވުމެއް އަޅުވައިގެން އޭނާގެ ހިތުގެ ތެރޭގައި އޮތް ހަސަދަވެރިކަން ފޮރުވައިގެންނެވެ. އޭނާއަށް ކުރެވޭ ކިތަންމެ ކުޑަ ކަމެއްގެ ސަބަބުންވެސް އެހެން މީހަކަށް ޝައްކެއް ވެދާނެތީ އޭނާ ހުރީ ވަރަށް މަޑުންނެވެ. އަދި އޭނާ ރާވަމުން ދިޔައީ ޝާޔަން ޒިޔާދުގެ ހަޔާތުން ދުރައްލެވޭނެ ގޮތަކަށެވެ.\n1 މަސް ފަސް\nޒިޔާދުއާއި ޝާޔަން އުޅެމުން ދިޔައީ ވަރަށް އުފަލުންނެވެ. އެދެމަފިރިންގެ ހަޔާތް ވޭތުވަމުން ދަނީ ވަރަށް އަމާން އޮމާންކޮށެވެ. އެއްރެއެއްގެ ރޭގަނޑުކެއުމަކަށް މީޝާ ޒިޔާދުގެ ދެމަފިރިންނަށް ދަޢުވަތު ދިނެވެ. މިއީ އޭނާގެ ރޭވުން ކާމިޔާބު ކުރާނެ ރެއެވެ. މީޝާ ބޭނުންވީ ސިހުރުން ޝާޔަންގެ ދިރިއުޅުން އެފުއް މިފުށަށް ޖެހުމަށެވެ. އަދި ކާއެއްޗަށް އަޅާ ކާންދީގެން ޝާޔަން މަރާލުމަށެވެ. އެހެންކަމުން އެރޭ ކެއުމުގެ ދަޢުވަތަކަށް ގެނެސް މީޝާ ޝާޔަންއަށް ސިހުރު ހަދައިފައި ހުރި ޖޫސްތައްޓެއް ދިނެވެ. ނަމަވެސް މިކަމުގައި މީޝާއަށް ގޯހެއް ހެދުނީ އެވެ. ޝާޔަން އާއި ޒިޔާދުގެ ޖޫސްތަށި އޮޅުވައިލެވުނީ އެވެ. އެ ޖޫސްތަށި ބޮވުނީ ޒިޔާދު އަށެވެ. މީޝާ އަކަށް މިކަމެއް ނޭންގުނެވެ. އެނގުނު އިރު ވަނީ ވަގުތު ފާއިތުވެފައެވެ. އެއީ ޒިޔާދުގެ މަރުގެ ހަބަރެވެ. މިއީ މީޝާ އަށް ލިބުނު ބޮޑު ޝޮކެކެވެ.\nމީޝާ މެންގެއިން ކައިގެން ގެޔަށް ދިޔަ ފަހުން ޒިޔާދު ވަރަށް ގަދަޔަށް ކެއްސަން ފެށިއެވެ. މިކަމާ ޝާޔަން ވަރަށް ކަންބޮޑުވިއެވެ. ޑޮކްޓަރަށް ދައްކަން ދާން ބުނުމުން ޒިޔާދު އެކަމާ ދެކޮޅު ހެދިއެވެ. އިރުކޮޅަކުން ރަނގަޅުވެދާނެ ކަމަށް ބުޏްޏެވެ. ވީވެސް ހަމަ އެހެންނެވެ. އިރުކޮޅަކުން ކެއްސުން ފިލާ މީހާ ހަމައަކަށް އެޅުނެވެ. ނަމަވެސް ދަންވަރު އަނެއްކާ އެކަންލައި ގަނެއްޖެ އެވެ. ޝާޔަން އަށް ސިއްސައިގެން ހޭލެވުނީ ޒިޔާދު ކެއްސާ އަޑަށެވެ. އޭނައަށް ހޭލެވުނު އިރު ޒިޔާދު އުޅެނީ ފާހަނައިގައެވެ. ފެންފުޅި ކޮބައިތޯ ބަލައިލިއިރު ފެންފުޅި ހުސްވެފައި ހުރުމުން ފެންފުޅިޔެއް ހިފައިގެން އެބަ އަންނަމޭ ބުނެފައި ޝާޔަން އަވަހަށް ބަދިގެޔަށް ދިޔައެވެ. ފެންފުޅި ހިފައިގެން ކޮޓަރިއަށް ދާއިރު ޝާޔަން އަށް ލިބެން އޮތީ ކޮންކަހަލަ ޙަބަރެއްކަން އޭނައަކަށްވެސް ރޭކާ ނުލައެވެ. ފެންފުޅިއަށް ފެންއަޅައިގެން ކޮޓަރިޔަށް ވަތްއިރު ޒިޔާދު އޮތީ ކޮޓަރި ތެރެއަށް ވެއްޓިފައެވެ. ނޭފަތުންނާ އަނގައިން ވަރަށް ބައިވަރު ލޭ އައިސް ފައި ހުއްޓެވެ. ޝާޔަން ވަގުތުން އަނބުރައިގަނެގެން ވެއްޓުނެވެ. އޭނާއަށް ހަމަހޭވެރިކަން ވީއިރު ޒިޔާދު އޮތީ ހިނަވާ ކަފުން ކޮށްފައެވެ.”\nޝާޔަން އަށް ހަމަހޭވެރިކަން ވީ މަންމަ އޭނާގެ ނަމުން ގޮވަމުން ދޮރުގައި ތަޅާ އަޑަށެވެ. މަންމައަށް ޖަވާބު ދިނުމަށް ފަހު އޭނާ ވަނީ ފާހަނައަށެވެ. އޭނާގެ ދެލޮލުން ފެންނަނީ ފުން ހިތާމައެވެ. އަދިވެސް އޭނާއަށް ކުރެވޭ ސުވާލަކީ ޒިޔާދު މަރާލީ ކާކު ހެއްޔެވެ؟ އޭނާ ޒިޔާދު އަށް އިންސާފު ހޯދަދޭން ބޭނުމެވެ. އެއީ އޭނަގެ ފުރާނަ ފަދައިން ލޯބިވާ ފިރިމީހާއެވެ. ނަމަވެސް ކުރާނެ ކަމެއް ނެތެވެ. ޒިޔާދުގެ މަރުގެ ޙަޤީގަތް ވަނީ ފޮރުވިފައެވެ. އޭނާވެސް ފަސްދާނުލެވުނު ފަދައިންނެވެ.\nލޯބި May 20, 2017\nހިތާމަ ބިރުވެރި ލޯބި January 5, 2017\nއަބަދުގެ އަބަދަށް ( ހަވަނަ ބައި )


Lanka gai dhivehin dhiriulhey imaaraatheh Sifain ge belumuge dhashugai! | Mihaaru\nކޮލަމްބޯ- އެޕްރީލް 22، 2019: ބޮމުގެ ހަމަލާ ދިން ކޮލަމްބޯގެ ސެއިންޓް އެންތަނީ ފައްޅީގެ ބޭރުގައި ސަލާމަތީ ފަރާތްތަކުން ހަރަކާތްތެރި ވަނީ. --ފޮޓޯ:އޭއެފްޕީ\nލަންކާގައި ދިވެހިން ވެސް ދިރިއުޅޭ އިމާރާތެއް ސިފައިންގެ ބެލުމުގެ ދަށުގައި!\n23 އެޕްރީލް 2019 - 00:46 32 comments\nސްރީ ލަންކާގެ އެކި ތަންތަނުގައި ބޮން ގޮއްވާލި ކަމަށް ތުހުމަތު ކުރެވޭ މީހުން ހޯދަން ހިންގާ އޮޕަރޭޝަނުގައި، ދިވެހިން ވެސް ދިރިއުޅެމުން އަންނަ އިމާރާތެއް އެ ގައުމުގެ ސިފައިންގެ ބެލުމުގެ ދަށަށް ގެންގޮސްފި އެވެ.\nމައުންޓް ލެވީނިއާގައި ހުންނަ މަތީ ފެންވަރުގެ 11 ބުރީގެ އެ އިމާރާތުގައި ދިވެހި ހަތަރު އާއިލާއެއް ދިރިއުޅެ އެވެ. ހަތިޔާރާ އެކު ސިފައިން އެ އިމާރާތަށް ވަދެ އެޕާޓްމެންޓްތައް ފާސްކުރީ ބޮން ގޮއްވުމުގައި ޝާމިލްވާ މީހަކު އެ އިމާރާތުގައި ދިރިއުޅެމުން ދިޔަ ކަމުގެ ތުހުމަތާ އެކުގަ އެވެ.\nއެނގިފައިވާ ގޮތުގައި، އެ އިމާރާތުގެ 11 ވަނަ ބުރިން ގިނަ އަދަދެއްގެ ސާމާނުތަކެއް ވެސް ސިފައިންގެ ބެލުމުގެ ދަށަށް ގެންދިޔަ އެވެ. އޭގެ ތެރޭގައި ބޮމެއް އޮތް ކަމަށް ވާހަކަ ދެކެވުނަސް އެ މައުލޫމާތު އަދި ކަށަވަރެއް ނޫނެވެ.\nސިފައިން ފާސްކުރި ވަގުތު، އެ އިމާރާތަށް ވަދެ ނުކުތުން މަނާކުރި ކަން ލަންކާގައި ހުންނަ ރާއްޖޭގެ އެމްބަސީން ވަނީ ކަށަވަރުކޮށްދީފަ އެވެ. އެނގިފައިވާ ގޮތުގައި އެ އިމާރާތް އަދިވެސް އަންނަނީ ފާސްކުރަމުންނެވެ.\nއިމާރާތުގެ އިތުރުން ވެސް އެ ސަރަހައްދުގެ ބޮޑު ބައެއްގައި ސިފައިން ހަރަކާތްތެރިވަމުން އެބަ ގެންދެ އެވެ.\nލަންކާގެ އެކި ތަންތަނުގައި އަމިއްލަ އަށް މަރުވެގެން އާދިއްތަ ދުވަހު ދިން ހަމަލާތަކުގައި 290 މީހުން މަރުވެފައިވާ އިރު އެކަން ކުރި ކަމަށް ތުހުމަތު ކުރެވޭ 24 މީހަކު މިހާތަނަށް ވަނީ ހައްޔަރުކޮށްފަ އެވެ. އަދި އެކަމުގައި ތުހުމަތު ކުރެވޭ އެހެން މީހުން ހޯދަން ސިފައިން އަންނަނީ ލަންކާގެ އެކި ސަރަހައްދުތައް ބަލަމުންނެވެ. އޭގެތެރޭގައި ދިވެހިން ދިރިއުޅެމުން އަންނަ ގެތައް ވެސް ހިމެނެ އެވެ.\nއިތުރު ލިޔުންތައް ސްރީ ލަންކާ ޓެރަރިޒަމް ޓެރަރިސްޓް ހަމަލާ ރާއްޖެ-ލަންކާ ލަންކާގައި ބޮން ގޮއްވި މައްސަލަ


ފުރިހަމަކޮށްފައިވާ ސިވިލް ސަރވިސްގެ ވަޒީފާއަށްއެދޭ ފޯމު ( މި ފޯމު ސިވިލް ސަރވިސް ކޮމިޝަނުގެ ވެބްސައިޓުން އަދި އިދާރާގެ ވެބްސައިޓުންނާއި ކައުންޓަރުން ލިބެންހުންނާނެއެވެ.)\n(ހ) ސިވިލް ސަރވިސްގެ ވަޒީފާއެއްގައި، ދައުލަތުގެ މުވައްސަސާއެއްގައި، ސަރުކާރު ހިއްސާވާ ކުންފުންޏެއްގައި ނުވަތަ ޤައުމީ ނުވަތަ ބައިނަލް އަޤްވާމީ ޖަމްޢިއްޔާ/ ޖަމާޢަތެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެއޮފީހަކުން ދޫކޮށްފައިވާ ލިޔުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ޖަނަވަރީ 12 ވާ އާދިއްތަ ދުވަހުގެ 13:00 ކުރިން، އިހަވަންދޫ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nއިންޓަރވިއު (އިމްތިޙާނާއި ޕްރެޒެންޓޭޝަން އޮންނަ ނަމަ، އެބައިވެސް ހިމެނުން) އޮންނާނެތަނާއި، މުއްދަތު:\nމި މަގާމަށް މީހަކު ހޮވުމަށް ބޭއްވޭ އިންޓަރވިއު އަދި އިންޓަވިޔު އޮންނާނީ، 2020 ޖަނަވަރީ 13 އިން 2020 ޖަނަވަރީ 19 އާ ދެމެދު އިހަވަންދޫ ސްކޫލްގައެވެ.


ލޯބިވޭ (6) – Esfiya\n” ޔާ ސޮރީ ކުޑަކޮށް ނިދިއަންނަ ގޮތް ވީމާ އެއްޗެކޭ ނުބުނެވުނީ…” އަލްޔާ މާއިންއަށް ޖަވާބު ދިނެވެ.\n“ރޭގަ ބުނަން ހަނދާން ނެތުނިއްޔޭ އައި ގޮޓް ދަ ޕްރޮމޯޝަން..” މާއިން އުފާވެފަ ޕްރޮމޯޝަން ލިބުނު ވާހަކައާ ދެން އޭނަގެ ކުޑަ އާއިލާވެސް އުޅޭނީ ހަމަ ޖެހޭ އުފާވެރި ދިރިއުޅުމެއްގަކަން ބުނެލިއެވެ.\n“އަލް އަށް އިނގޭތަ… އަލްތީ މާއިންގެ ނަސީބު… އަލް މާއިންގެ ލައިފްއަށް އައި ފަހުން ހުރިހާ ކަމެއްވެސް ދަނީ ރަނގަޅުން ރަނގަޅަށް..” މާއިން އުފާވެލާފަ ބުނެލިއެވެ.\n” އެހެންތަ.. އެހެންވިއްޔާ އަދި މުސްތަޤްބަލް މާ ނަސީބު ވެރިވާނެ..” އަލްޔާވެސް މަޖާވެލާފަ މާއިންގެ ވާހަކައިގަ ބައިވެރިވެލިއެވެ. އިރުކޮޅަކު ފޯނުން ވާހަކަ ދައްކާފަ ފޯން ބޭއްވި ނަމަވެސް އަލްޔާގެ ހިތަށް ހަމަޖެހުމެއް ނުލިބެއެވެ. ރޭގެ ހަނދާންތަށް އަލްޔާއަށް އުނދަގޫ ކުރަނީއެވެ.\nރެޔަށް ފަހު އަލްޔާއަށް ކޮންމެސް ވަރަކަށް ބަދަލުތަކެއް އަންނަކަން ފާހަގަ ކުރެވުނެވެ. އެދުވަހު ގިނަވަގުތު ކޮޓަރީ ހޭދަ ކުރުމުން އާލިމާވެސް ކަންބޮޑުވެގެން އައިސް ސުވާލުކޮއް ހެދިއެވެ. އެންމެ ފަހުން ހިތްހަމަ ޖައްސާލަން އަލްޔާ ބެލްކަންޔަށް ނިކުމެލިއެވެ. މިރޭވެސް ބެލްކަނީގަ ކުރީރޭ ހުރި އާދަޔާ ހިލާފް މީރުވަސް ހިފާފަ ހުއްޓެވެ. މަގުމައްޗަށް ނަޒަރު ހިންގާލިއިރު މާއިންގޮސް މިސްކިތަށް ވަންނަނީއެވެ.\n“އަލް.. ” މާއިން އަލްޔާއަށް ގޮވާލި އަޑު އިވުމުން އަލްޔާ ދިޔައީ ސިއްސައިގެންނެވެ. ފަހަތް ބަލާލިއިރު އަލްޔާއަށް ބަލަހައްޓައިގެން މާއިން ހުއްޓެވެ. ދެލޯ ބޮޑުކޮށްލައިގެން ހުރެވުނީ މިވާނުވާ ނޭންގޭތީއެވެ. މާއިން މިސްކިތަށް ވަނީ އޭނަ ބަލަން ހުއްޓައެވެ. އެހެން ވިއްޔާ މީ ކާކުބާއޭ އަލްޔާގެ ހިތަށް އެރުމާއެކު މީހާ ބިރުން ތުރުތުރުލާ ގޮތްވިއެވެ.\n“ހޫ ދަ ހެލް އާ ޔޫ..” މާއިންއާ ދިމާލަށް އެނބުރި ލަމުން އަލްޔާ ބުނެލިއެވެ. އަލްޔާގެ އަތްފައި ދިޔައީ ފިނިވެގެންނެވެ. ކުރިމަތީ ހުރީ ހަމަ މާއިންއެވެ. އަލްޔާގެ ހިތް އެދޭ ސޫރައެވެ. އެއްވެސް ތަފާތެއްނެތެވެ.\n” މަށަށް އިނގޭ ތީ މާއިން ނޫންކަން.. ތެދަށް ބުނޭ ..” އަލްޔާ ރުޅިއަންނަގޮތްވިއެވެ. ނަމަވެސް އެއަށްވުރެ ބޮޑަށް ބިރު ގަނެފަ ހުރުމުން އޭނަ އަޑުވެސް ނިކުތީ ކިރިޔާއެވެ.\n“އޯ ބޭބީ ރުޅިއައިމަ ހާދަ ލޮއެއްބޭ.. ތިފަދަ ރީތި ކަމެއް މި ކައުނުންވެސް އަހަރެން ނުދެކެން..” މާއިންގެ ޖުމަލައިން އަލްޔާ އިތުރަށް ރުޅި އަންނަ ގޮތް ވިއެވެ.\n“ބުނެފީމެއްނު ތީ ކާކުހޭ..” އަލްޔާ ރުޅިއައިސްގެން ހަޅޭލަވައިގަތް ތަނާ މާއިން އަލްޔާގެ އަނގަމަތީ އަތް އެޅިއެވެ.\n“އަހަރެންނައް ކިޔަނީ ޒިލާން..” ޒިލާން ބުނެލިއެވެ.\n“ކަލޭ ކީއްވެ މާއިންގެ ސިފައިގަ ތިހިރީ..” އަލްޔާ ބިރުން ހުރެ ނަމަވެސް ކުރަންބޭނުންވި ސުވާލު ކޮއްލިއެވެ.\n“އެއީ އަލްގެ ހިތުގެ ރަސްކަންކުރަމުން ދަނީ މާއިންއަށް ވީމަ..” ޒިލާން އަލްޔާއާ ކައިރިވެލަމުން ބުނެލިއެވެ.\n” ޕްލީޒް އަލްޔާ އަހަރެންގެ މީހަކަށް ވެބަ… އެ މާއިން ދޫ ކޮއްލާ.. އޭނަ އަށްވުރެ މާ އުފަލުގަ އަހަރެން އަލްޔާ ގެންގުޅޭނަން… ނިކަމެތި އިންސާނުންނަށް ނުދެވޭ އެތަށް އުފަލެއް އަހަރެން ދޭނަން.. އަލްޔާ މި ބެލަކަނީގަ ހޭދަ ކުރާ ކޮންމެ ވަގުތަކު އަހަރެން އައީ އަލްޔާގެ ހުރިހާ ހަރަކާތެއް ވަރަށް ކައިރިން ބަލަމުން.. ދުވަހަކުވެސް އަހަރެންނަކަށް އަލްޔާ ނޫން މީހެއްދެކެ މިވަރަށް ލޮއެއްބެއް ނުވެވޭ.. ޕްލީޒް އަލްޔާ..”\nޒިލާންގެ އެ ޖުމްލަތަށް އަޑު އަހަން އަލްޔާ ހުރީ ބުދެއްހެން ގަނބުވެފައެވެ. މީ އިންސާނެއްނޫންކަން އިނގުމުން އަލްޔާގެ ހިތަށް ބިރުވެރިކަން ވަންނަމުން ދިޔައެވެ. މީހާ ތުރު ތުރު ލާގޮތް ވިއެވެ. ޒިލާން އާ ދުރައްޖެހިލާ ދުއްވައިގަންނަން ހަދާލި ނަމަވެސް ޒިލާން މާ ހުށިޔާރެވެ. އޭނާ އަލްޔާ ގެނެސް އޭނާގެ އަތުތެރެއަށް ލިއެވެ.\n” ބުނެބަ ކީއްވެތަ އަހަރެންނާ ދުރައްދާން ތި އުޅެނީ.. އަހަރެން މިވަރަށް ލޯބިވާއިރު މި ލޯބީގަ ކޮޅުފައިން ޖަހާފަ ނުދޭ.. ޕްލީޒް… އަހަރެންނަކީ އިންސާނެއް ނޫނަސް އަހަރެން އެއްވެސް ގެއްލުމެއް އަލްޔާއަކަށް ނުދޭނަން.. މި ހުރިހާ ދުވަހު ކެތްކޮއްގެން ހުރީ.. ދެން ނުހުރެވޭނެ.. މާއިންއާ ދެމީހުން މާ މައްޗަށް ތިދަނީ..” ޒިލާން ބުނެލިއެވެ.\nއެ ހުރިހާ ވާހަކައެއް އަޑު އަހަން އަލްޔާ ހުރީ މަޖްބޫރުވެފައިވާ މީހަކު ފަދައިންނެވެ.\n“ވަރަށް ލޯބިން މި ބުނަނީ މާއިން އާ ދުރުވޭ.. އެހެން ނޫނީ އަހަރެންގެ އަތުން ފައިން މާއިންއަށް ގެއްލުމެއް ލިބިދާނެ.. ރެޔަށްފަހު އަލްޔާތީ އަހަރެންގެ މީހެއް.. ހަމައެކަނި އަހަރެންގެ މީހެއް..” އަލްޔާގެ ހިތް ހުއްޓުނު ކަހަލައެވެ. އޭނާ މާއިން ދޫ ކޮއްލާނީ ކިހިނެތް ހެއްޔެވެ؟ މާއިން އަކީ އެ ހިތުގެ ވިންދެވެ. އެ ހަޔާތުގެ އުފަލެވެ. ނަމަވެސް މިއަދު މި ކުރިމަތިވީ ކޮންފަދަ ބަދު ނަސީބް ވެރިކަމެއް ހެއްޔެވެ؟ މާއިންއާ ނުލާ އަލްޔާ ދިރިއުޅޭނީވެސް ވަކި ކިހިނެތް ހެއްޔެވެ. ނަމަވެސް މާއިންގެ ސަލާމަތައްޓަކައި މިއަދު އަލްޔާއަށް މާއިންއާ ދުރައްދާން ވަނީ މަޖުބޫރުވެފައެވެ.\nޒިލާންގެ އަމުރަށް އަލްޔާ މާއިންއަށް ގުޅާލިއެވެ. އޭރު މާއިން މިސްކިތުން ނިކުންނަނީއެވެ.\n“ބޭބީ މާ ބޮޑަށް މާއިން މަތިން މިސްވީދޯ…” ފޯން ނެގުމާއެކު މާއިން ލާނެތް ގޮތަކަށް އެހެން ބުނެލުމުން އަލްޔާއަށް ރޮވޭގޮތްވިއެވެ. ބާރަށް ރޮއެގެންފަ މާއިންއަށް ހުރިހާ ހަގީގަތެއް ކިޔާދެންވެސް ހިތައްއެރިއެވެ. ނަމަވެސް ޒިލާންގެ އެ އިންޒާރު މަތިން ހަނދާންވެފަ އަލްޔާގެ ވާހަކަ ކުރިއަށް ގެންދިޔައެވެ.\n“މާއިން އައި އޭމް ސޮރީ.. އަލް ބޭނުމެއްނޫން މާއިންއާއެކު އުޅޭކަށް… އަލް އެންމެ ލޯބިވާ މީހާ ނުލިބުނީމަ މާއިންއާ ރައްޓެހި ވީ… އެކަމް މިހާރު އޭނަ ލިބިއްޖެ… ދެން އެންމެ ހިނދުކޮޅަކަށްވެސް ބޭނުމެއްނޫން މާއިންއާއެކު އުޅޭކައް… ސޮރީ ބޭބީ..” އަލްޔާ ވަރަށް ހިތްވަރުން ޒިލާން ބުނިހެން މާއިން ކައިރީގަ ބުނި އިރު އަލްޔާ ލޮލުން ހޯސްލާފަ ކަރުނަ އާދެއެވެ. އަލްޔާބުނި ކޮންމެ ލަފްޒެއް މާއިންއަށް އަޑުއިވެމުން ދިޔައީ ބާރު ގުގުރިއެއްގެ ސިފައިގައެވެ.\n“އަލް ޕްލީޒް ތިގޮތަށް ސަމާސަ ނުކުރޭ..” މާއިން ޤަބޫލް ނުކުރެވިގެން ބުނެލިއެވެ.\n“ކުރާ ސަމާސައެއްނޫން މީ.. ޤަބޫލް ކުރެވުނަސް ނުކުރެވުނަސް މީ ހަޤީޤަތް..” އަލްޔާ ވަރަށް ހިތްވަރުކޮއްލާފަ ބުނެލިއެވެ.\n“ދެން މާއިން ކައިރީ ވީ ވައުދުތަކާ އަހުދު ތަކޯ.. އެވެސް ފޭކްތަ..؟” އިތުރަށް ޔަޤީން ކުރުވަން މާއިން އަހާލިއެވެ.\n“ކޮން ވައުދެއް.. އަނގަ އޮތިއްޔާ ކޮންމެ އެއްޗެއްވެސް ކިޔޭނެ ދޯ..” އަލްޔާގެ މި ޖުމްލައާއެކު މާއިންގެ އަތުން ފޯން ދޫވެގެން މަގުމައްޗަށް ވެއްޓުނެވެ. ކުޑަ ވަގުތުކޮޅަކަށް އެތައް އުފާވެރިކަމެއް ދީފަ ކުއްލިޔަކަށް އަލްޔާ އެހެން އެ ހެދީ އަސްލުވެސް އެހެން މީހެއްދެކެ ލޯބިވާތީ ބާއޭ މާއިންގެ ހިތަށް އެރިއެވެ. މާއިންގެ ހަޔާތައް އުޖާލާކަން ގެނެސް ދީފަ ކުއްލިގޮތަކަށް އަލްޔާ އެ ވަކިވީ މާއިންގެ ކޮން ކުށެއް އޮވެގެން ބާއޭ މާއިންގެ ހިތަށް އަރަމުންދިޔައެވެ. މާއިންގެ އެ ބަދުނަސީބް އަނދިރި ހަޔާތަށް ކުޑަނަމަވެސް އަލިކަމެއް ގެނެސްދީފަ އަލްޔާއާ އެހެން ހަދާފާނެ ބާއޭ މާއިންގެ ހިތް ބުނަމުން ދިޔައެވެ. އަދިވެސް އަލްޔާގެ އެ ޖުމްލަތަށް ކަންފަތުގަ ގުގުމަމުން ދޔައިރު އެކަން މާއިން އަކަށް ޤަބޫލެއް ނުކުރެވުނެވެ. މާއިން ގެއަށް ވެން މަންޒަރު ބަލަން ބެލްކަނީގަ ހުރި އަލްޔާއަށް ހަމަ ގިސްލެވެނީއެވެ.\n“އޯ ބޭބީ ތިހާ ވަރައް ރޯކައްނުވާނެ..” ޒިލާން އަލްޔާގެ ކަރުނަތަށް ފޮހެލަ ދެމުން ބުނެލިއެވެ.\n“ކަލޭ މަގޭގައިގަ އަތް ނުލާތި..” އަލްޔާ ރުޅިވެރިކަމާއެކު ބުނެލިއެވެ.\n“މަ ކަލޭގެ ގައިގަ އަތް ނުލާފިއްޔާ އަނިޔާ ވާނީ އެހެން މީހަކަށް..” ޒިލާން ފާޑަކަށް ހީލާފަ ބުނެލިއެވެ. ބިރެއް ފެނިގެންހެން އަލްޔާގެ ކަރުނުން ފުރިގެންވާ ދެލޯ ބޮޑުކޮއްލާފަ ޒިލާންއަށް ބަލާލީ އެ ބުނިއެއްޗެއް އަލްޔާއަށް ވިސްނިގެންނެވެ.\nއިސްފިޔަ ޖަހާލިހާ އަވަހަށް އަލްޔާ ކުރިމަތީ ހުރި ޒިލާންގެ ސިފަ ބަދަލުވިއެވެ. ބައިމަތިފުޅާ ވަރުގަދަ ހަށިގަނޑެއް ލިބިފަވާއިރު ފުދޭވަރަކަށް އިސްކޮޅުން ދިގެވެ. އެ ފިރިހެންވަންތަ މޫނުގަ އަންހެން ކުދިން ހިތްތައް ކަތިލާފަދަ ރީތިކަމެއްވެއެވެ. ނަމަވެސް އަލްޔާގެ ހިތަށް އެއްވެސް އަސްރެއް ނުކުރިއެވެ.\n“އަހަރެން ކުރާ އެއްވެސް ކަމަކާ ދެކޮޅު ނުހަދާތި އިނގޭ…. މާއިން އެބަހުރި ބަލަން..” މަޑު މަޑުން އަލްޔާ ކަންފަތް ދޮށުގަ ޒިލާން ބުނެލިއެވެ. މާއިން ބެލްކަންޔަށް ނިކުތީ އެއްވެސް ހާލެއްގަ އެފަދަ މަންޒަރެއް ފެނިދާނެ ކަމަކަށް ނޫނެވެ. އެހެނަސް އަލްޔާގެ ހިތްގައިމު ސޫރަ ދެކިލާހިތުންނެވެ. ނަމަވެސް އަލްޔާގެ ބެލްކަނިން މާއިންއަށް ފެނުނީ ބަލަން ކެތްވާފަދަ މަންޒަރެއްނޫނެވެ. އަލްޔާ އެހެން ފިރިހެނެއްގައިގަ ބައްދައިގެން އޮތް މަންޒަރެވެ. އެއީ އަލްޔާގެ ދޮންބެއަށް ވެދާނެތީ ޔަގީން ކޮއްލަން މާއިން މަޑުކޮއްލިއެވެ. ދެންފެނުނީ އެއަށްވުރެ ހިތް ޒަހަމްކޮއްލާ ފަދަ މަންޒަރެކެވެ. އަލްޔާ އެ ފިރިހެނާއާ ބޮސްދެމުންދާ މަންޒަރެވެ.. މާއިން އަށް ކެތްވީ އެހިސާބަށެވެ. ރެއިލިންގަ ބާރަށް ޖަހާލާފަ މާއިން ކޮޓްރިތެރައް ވަނީ ފެނުނު މަންޒަރުގެ ސަބަބުން ހިތަށް ކުރި އަސަރުގެ ބޮޑުކަމުންނެވެ. މާއިން އެހާ ލޯބިވާކަން އިނގޭއިރު އަލްޔާ މާއިންއަށް ދެރައެއްދޭން މާއިންއާ ގުޅުނީ ކީއްކުރަންބާއޭ މާއިންގެ ހިތަށްއެރިއެވެ.\nއަލްޔާގެ ހިތާ ދެކޮޅަށް ޒިލާންގެ ހުރިހާ އަމުރަކަށް ތަބާވަމުން ދިޔައެވެ. މާއިންއަށް މި މަންޒަރު ފެނި އަސަރު ކުރާނެ ވަރު އަލްޔާއަށް އިނގެއެވެ. މާއިންގެ އެ ހިތާމަވެރި ދިރިއުޅުމަށް ކުޑަނަމަވެސް އުފަލެއް ގެނެސްދީފަ އޭގެ ބަދަލު މިދެވުނީ އެއަށް ވުރެ ބޮޑު ހިތާމައެކެވެ. ނަމަވެސް މިކަމުގަ އަލްޔާއަށް ވަކި ކުރާނީ ކީއްހެއްޔެވެ؟ މީ ތަގުދީރުގެ ނިޔާއެވެ. ކިތަންމެ ބޭނުން ނުވިޔަސް ޒިލާންގެ އަމުރުތަކަށް ކިޔަމަންވާން މިއަދު އަލްޔާއަށް މަޖުބޫރެވެ. މާއިންއަށް ޓަކައެވެ. އެކަމާ ދެކޮޅު ހަދައިފިނަމަ ވާނެ ގޮތް އިހްސާސް ކުރެވޭތީއެވެ.\nއަލަމް ސައިބޯން ގެޔައް އައިރު އާލިމާ ފެންނަން ނެތުމުން މަންމާއޭ ގޮވާލާފަ މިސްރާބްޖެހީ އަލްޔާގެ ކޮޓަރިއަށެވެ. އަލްޔާއަށް ގޮވަން ކަމަށް ދޮރުހުޅުވާލިއިރު އަލަމް އަށް ފެނުނީ ދުވަހަކުވެސް ފެނިފަ ނުވާފަދަ މަންޒަރެކެވެ. އަލްޔާ އެއްވެސް އަންނައުނެއް ނެތި ނިދާފަ ވާތަނެވެ. ބްލެންކެޓްވެސް އެނދުގެ ތިރިއަށް ވެއްޓިފައޮތެވެ. ކޮންމެ ދުވަހަކު އަލްޔާއަށް ގޮވަން އަލަމް އަންނައިރު މިފަދަ މަންޒަރެއް ފެނިފައެއް ނުވެއެވެ. އަނެއްކާ އަލްޔާ ފިރިހެންކުއްޖަކާ ގުޅުން ހިންގީބާއޭވެސް އަލަމްގެ ހިތަށް އެރިއެވެ.އަވަހަށް ދޮރު ލައްޕާފަ އަލަމް މިސްރާބް ޖެހީ ކާ ގެޔަށެވެ.\n“ކޮބާ އަލްކޮ ހޭލީތަ..؟” ސިޓިންގްރޫމްގަ އިށީންދެލައިގެން އިން އަލްވިންއަށް އަލަމް ފެނުމުން ސުވާލުކޮއްލިއެވެ.\n“ނޫން ނުގޮވަން އަދި އަލްކޮއަކަށް..” އަލަމް ޖަވާބު ދިނެވެ.\n“ކުޑޭ ދޭ ކާންފަށަން ދޮންބެ އަލްކޮއަށް ގޮވާފަ މި އަންނަނީ…” އަލަމް ކައިރީ ކާން ދާން ބުނެފަ އަލްވިން އަލްޔާގެ ކޮޓްރިއާދިމާލައް ދާން ހިނގައިގަތެވެ.\n” ނޫން ދޮންބެ ދާނެ ކަމެއްނެތް މަންމަ ކައިރީ ބުނެފިން އަލްކޮހޭލައްވަން..” އަލްވިންއަށް އެމަންޒަރު ފެނިއްޖިއްޔާ ވާނެ ގޮތް ހިތަށް އަރުވާލާފަ އަލަމް ބުނެލިއެވެ. އަލްޔާ ސައިބޯން އައީވެސް ފުދޭވަރަކަށް ލަހުންނެވެ. އެހެން ދުވަސް ތަކާ ހިލާފަށް މިއަދު އަލްޔާއިނީ ވަރަށް ބަސްމަދުވެފައެވެ. އަލަމް ތަފާތު މަޖާ ވާހަކަ ދައްކަމުން ދިޔައިރު އޭގެން ވާހަކައެއްގަ އަލްޔާ ބައިވެރިވަނީ މަދު ފަހަރެއްގައެވެ.\n“ދަރިފުޅާ ބަލީތަ..” އަލްޔާގެ އެ ބަސްމަދުކަން ފާހަގަ ކުރެވި ޝިޔާމް ސުވާލުކޮއްލިއެވެ.\n“އާ ބޮލުގަ ރިއްސާތީ މިއުޅެނީ..” މަޖްބޫރުވެފައިވާ މީހެއްފަދައިން ކަންތައް ސިއްރުކުރަން އަލްޔާ ދޮގު ހެދިއެވެ.\n“އެހެންވިއްޔާ ކައިގެން އަވަހަށް ބޭސް ކައްޗޭ..” އަލްވިން ބުނެލިއެވެ.\n“މާއިން ބަލިވެތަ އުޅެނީ… ނޫނީ ގޭތެރޭގަ މައްސަލައެއް އުޅެނީތަ..” މާއިން އަލްވިންގެ ކެބިންނަށް އައުމުން އަލްވިން ކުރަން ބޭނުންވި ސުވާލުކޮއްލިއެވެ. އަލްޔާ މާއިންއާ ރައްޓެހިވެގެން އުޅޭކަން އެނގުނު ފަހުން އަލްވިންވެސް މާއިންއާ ދޭތެރޭ ދެކެނީ ވަރައް ގާތްކޮށެވެ. އޮފީސްއެހެން ސްޓަފުންނަށްވުރެ މާއިންއާ އަލްވިން ގާތެވެ. ބައެއް ފަހަރު އެކީގަ ކޮފީތަކަށް ގޮސްލާ ހަދައެވެ. މިހެން ކަމުން ދެމީހުންވެސް ވަނީ ވަރައްގާތް ދެރަހުމަތްތެރިންނަށް ވެފައެވެ.\n“ކީއްވެ ތިހެން ތިބުނީ..” މާއިންވެސް ނޭންގޭކަމަށް ހަދާފަ ސުވާލުކޮށްލިއެވެ.\n“މިހެން މިބުނީ މިއަދު މާއިން މާ ދެރަވެފަ ހުންނަހެން ހީވާތީ… މަސައްކަތަށްވެސް ތަންކޮޅެއް ފަރުވާ ކުޑަކަމަށް ފާހަގަ ކުރެވޭތީ.. އިނގޭ މާއިން ގަސްތުގަ މަސެއްކަތަށް ފަރުވާ ކުޑަ ނުކުރާނެކަން. އެހެންވެ މި އެހީ އެހެން” އަލްވިން ވީ ގޮތް ބުނެލިއެވެ.\n“ނޫން އެހެނެއްނޫން ރޭގަ ރަނގަޅަށް ނުނިދުނީމަ އަސްލު..”\n“އެހެންވިއްޔާ ދާންވީނު ރެސްޓްކޮއްލަން މިއަދު މަސެއްކަތެއްވެސް ނެތެއްނު..” އޯގާތެރި ކަމާއެކު އަލްވިން އެހެން ބުނުމުން މާއިންވެސް ނިންމީ ގެޔަށްދާށެވެ. ރޭގަ ރަނގަޅަށް ނުނިދުމުގެ ސަބަބުން ބޮލުގަ ރިއްސާވަރުން ކެއްވަނީކީ ނޫނެވެ. ގެޔަށް އައިސް ވަދެވުމާއެކު އަލްޔާގެ ފޮނި ހަދާންތަށް މާއިންގެ ކުރިމަތީ ސިފަވަމުން ދިޔައެވެ. ނަމަވެސް އެހިޔާލްތަކުން ދުރަށްދިއުމަށްޓަކައި ބާރު ހިނގުމެއްގަގޮސް ކޮޓްރިއަށް ވަދެއްޖެއެވެ.\nއަލްޔާއަށް މިވަމުންދާގޮތް އަލްޔާއަކަށް ނޭންގެއެވެ. ޒިލާންގެ ސޫރަ ދެކޭހިތްވަނީއެވެ. ޒިލާން އަންނާނެ އިރެއްގެ އިންތިޒާރުގަ ގަޑި ގުނާލަ ގުނާލާ އަލްޔާއިނެވެ. އެވަގުތު އަލަމް ކޮޓްރިއަށް އައުމުން އަލްޔާ ވީ އަމަށަކު ފޫއްސެއްނޫނެވެ.\n“ކުޑަބޭ ވައި ކާންޓް ޔޫ ޖަސްޓް ލީވް މީ އެލޯން… އަލްމީ ކުޑަކުއްޖެއް ނޫނޭ…” ފޫހި ނަޒަރަކުން އަލަމްއަށް ބަލާލަމުން އަލްޔާ ބުނެލި ޖުމަލައިން އަލަމް ކުރިއަށް ހިނގައިގަންނަން ނެގި ފިޔަވަޅު އަޅާލެވުނީ ފަހަތަށެވެ.\nދުވަހަކުވެސް އަލްޔާ އެފާޑަށް އަލަމްއާ ވާހަކަ ދައްކާފައެއް ނުވެއެވެ. އަލަމް އަލްޔާ ކިތަންމެ ވަރަކަށް ރުޅިއެރުވިނަމަވެސް ދުވަހަކުވެސް އެފަދަ އެއްޗެއް އަލްޔާ ބުނެފައެއް ނުވެއެވެ. ވީ ދެރައެއްގެ ބޮޑުކަމުން އަލަމް އަލްޔާގެ\nކޮޓަރިން ނިކުތްއިރު އަލަމްގެ ލޮލުން ކަރުނައިގެ އަސަރު ހުއްޓެވެ.\nއަލްޔާ އިންތިޒާރު ކުރަމުން އައި ގަޑި ނިމުނީ ބެލްކަނީ ދޮރުން ވަދެގެންއައި ޒިލާން ފެނިފައެވެ. އަލްޔާ ދުވެފަ ގޮސް ޒިލާންގެ ގައިގަ ބައްދާލުމުން ނުލަފާ ހިނިތުންވުމެއް ޒިލާންގެ މޫނުމައްޗަށް ވެރިވިއެވެ.\n“ބޭބީ ހިނގާބަ ވާރެޔާ ތެމެން ވަރަށްބޯކޮއް ވާރޭ އެބަ ވެހޭ.. ޔޫ ލަވް ރެއިން ދޯ..” ޒިލާން އަލްޔާ އުފުލާލައިގެން ބެލްކަންޔަށް ނިކުތެވެ. ވެހެމުން ދިޔަ ވާރޭ ތެރޭގަ ސަކަރާތް ޖަހަމުން ވާރެޔާ ތެމެމުން އަލްޔާ ދިޔައެވެ.\nމި މަންޒަރު ބަލަން ހުރި މާއިންގެ ދެލޯ ފުރިފަވަނީ ކަރުނުންނެވެ.\nއަލްޔާ ހީވަނީ ދެއީދު އެއްފަހަރާ އައިސްގެން އުޅޭހެންނެވެ.\n“ދޮންބޭ ދޮންބެ ދައްތަ ކީއްވެތަ ނާންނަނީ..” މިޝީއައިސް މާއިން ކައިރީ ހުއްޓިލަމުން ސުވާލުކޮއްލިއެވެ. ހަމައެވަގުތު މާއިންގެ ނަޒަރު ހުއްޓިފަވާ ދިމާލަށް މިޝީއަށް ބަލާލެވުނެވެ. އަލްޔާ އެކަނި ވާރެޔާ ތެމެން ހުރި މަންޒަރު ފެނުމުން މިޝީވެސް އެތަނުން ދިޔައީ މާއިން ހުރީ ވާހަކަ ދައްކަން ބޭނުންވާ މޫޑެއްގަ ނޫންކަން އިނގުމުންނެވެ. މާއިންއަށް އަންނަމުން ދިޔަ ބަދަލުތައް އެންމެ ފުރަތަމަ ފާހަގަ ކުރެވެން ފެށީވެސް މިޝީއަށްށެވެ. އަލްޔާވެސް މިހާޜު އެގެޔަށް ނާންނާތީ މިޝީއަށްވެސް ކޮންމެސް ވަރަކަށް ވިސްނާލެވުނެވެ. މާއިންގެ ބެލްކަނި ހިޔާކޮށްފަ ހުރިނަމަވެސް ވާރޭ ބޯކޮއްލުމުން ކޮންމެވެސް ވަރަކަށް ތެމެން ފެށުމުން މާއިން ވެސް ކޮޓްރިއަށް ދިޔައީ ނިދޭ ތޯއެވެ.\nއަލްޔާ ހެދުނު ހޭލިއިރު ޒިލާން ކައިރީގަ އޮތުމުން އިތުރަށް ޒިލާންގެ އަތުތެރެއަށް ބޮނޑިވެލިއެވެ. އޭރު އަލްޔާއޮތީ ކޮންމެސް ވަރަކަށް ހުން ވައްތަރުވެފައެވެ.\n“ބޭބީ ރޭގަ ވާރެޔާ ތެމުނީމަ ހުން އައީ ދޯ.. ސައި ބޮއެގެން މި ފުޅިން އެތި ފޮދެއް ބޯލާ އޭރުން ރަނގަޅުވެދާނެ..” ފެހި ކުލައަށްދާ އެއްޗެއް އަޅާފަ ހުރި ފުޅިއެއް ޒިލާން އަލްޔާއަށް ދިނެވެ.\nއޮފީހުގައިން މާއިން އެންމެ ފަހުން ކެތްނުވެގެން ގޮސް އަލްވިން ކައިރީ އަލްޔާ އުޅެނީ އެހެން މީހަކާ ރައްޓެހިވެގެންތޯ އަހާލިއެވެ. އަލްވިން ކިހިނެތްވީހޭ ބުނާފަދަ ގޮތަކަށް ބަލާލުމުން މާއިން ހުރިހާ ވާހަކައެއް އަލްވިންއަށް ކިޔާދިނެވެ. އަލްވިން އިނީ ގަބޫލު ކުރަން ދަތިވެފައެވެ. އެދުވަހު އަލްޔާގެ ވާހަކަ ތަކުން އަލްޔާ މާއިންދެކެ ވަރަށް ލޯބިވާކަން އަލްވިންއަށް އެނގުނެވެ. އަދި މާއިން އަކީ އަލްޔާ ފުރަތަމަ ރައްޓެހިވި ކުއްޖާއެވެ. އެހެން ކަމަށް ވާނަމަ އަލްޔާ މާއިންއާ އެ ރުޅިވީ ކޮން ދޮގުތަކެއް ހަދާފަ ބާއޭ އަލްވިންގެ ހިތައް އެރިއެވެ. އަދި އެގެޔަށް އިތުރު މީހަކު ވަދެއުޅޭތަންވެސް އަލްވިންއަކަށް ނުފެނެއެވެ. ބަދަލްވަމުން އައި އަލްޔާގެމިޒާޖް ރޭކާލީ ދެނެވެ. އަނެއްކާ ކޮއްކޮއަށް ޖިންނި ކަމެއް ޖެހުނީ ބާއޭ އަލްވިންގެ ހިތް ބުނެލީ އަލްވިންގެ ރައްޓެހި ކުއްޖަކަށްވެސް އެކަހަލަ ހާދިސާއެއް ދިމާވެފަ ހުރުމުންނެވެ. ފަހަކަށް އައިސް އަލްޔާ ކޮޓަރީގަ ތަޅުލާފަ ހުންނާތީ އެކަމާ އަލްޔާއާ ޝަކުވާ ކުރުމުންވެސް އަލްޔާއައީ ރުޅިއެވެ.\n“ނޭންގެ އެކަހަލަ ވާހަކައެއް ނުދައްކާ… ގެއަށް ގޮސް ވާހަކަ ދައްކާލާނަން އިނގޭ..” އަލްވިންއަށްވެސް އިތުރު އެއްޗެއް އެނގިފަ ނެތީމަ މާއިންކައިރީ ބުނާނެ އެއްޗެއްވެސް ނޭންގުނެވެ.\nއަލްޔާއާ ވާހަކަ ދައްކަން ބޭނުންވެފަ ހުރިލެއް ބޮޑުކަމުން ތަންކޮޅެއް އަވަހަށް ގެޔަށް ދިޔައިވެ. އަލްޔާގެ ކޮޓަރިއާ އަރާ ހަމަވި އިރު އެތެރޭން އަލްޔާ ވާހަކަ ދައްކާ އަޑު އިވެއެވެ. އަލްވިން ދޮރު ހުޅުވާލިއިރު އަލްޔާ އިނީ ފޯނެއްގަކަމަށް ހަދާލިއެވެ.\nއެނދުގަ އަލްޔާއާ ޖެހިގެން އިށީނަމުން އަލްވިން ސުވާލު ކޮށްލިއެވެ.\n“ނޫން..” ފޫހި ފާޑަކަށް އަލްޔާ ޖަވާބު ދިނެވެ.\n” ދެން އެކަމް މިހާރު އަލްކޮ ހާދަ ޗޭންޖޭ… ކިހިނެތް ވީތަ އަސްލު.. މާއިންއާ މައްސަލަ ޖެހުނީތަ..” އަލްވިން އިންތިޒާރު ކުރަމުން އައީ އަލްޔާގެ ޖަވާބަކަށެވެ.\n” ދެން މީ ދެރަކަމެއް.. ކޮންމެ މީހަކު އައިސް މަގޭ ކައިރީ އެހެން އެބަ ކިޔާ… ބަލަ ކަލޭމެން އެންމެ މިނެޓަކަށްވެސް މަގޭ ފުލުން ނެއްޓެން ނޭންގިގެން ތިއުޅެނި..” އަލްޔާ އެހެން ބުނެލިއިރު އެ ދެލޮލުން ފެންނަނީ ރުޅިވެރިކަމެވެ. އަލްވިންގެ ޝައްކު ޔަގީންވިއެވެ. އަލްޔާ ކިތަންމެ ރުޅިއަޔަސް އެފާޑަށް އެކަހަލަ އެއްޗެހި ނުކިޔާނެކަން އަލްވިންއަށް ޔަގީންވިއެވެ. އިތުރަށް އެންމެ ބަހެއްވެސް ނުބުނެ އަލްވިން ކޮޓަރިން ނިކުމެގެން ދިޔައީ ފަނޑިތަވެރިޔެއް ހޯދާށެވެ. އަދި މަންމަމިނަށް ގުޅާފަ އެވާހަކަ ބުނުމުން މަންމަ ހުރީ ވަރަށް ހާސްވެ ކަންބޮޑުވެފައެވެ. ވާނީވެސް އެހެން ނޫން ހެއްޔެވެ. އެ އާއިލާގެ ދިރުމަކީ އެއީއެވެ. ހަމަ އެކަނި ހުރި އަންހެން ކުއްޖާއަށް ވުމުން އެންމެންވެސް ތިބީ އިންތިހާއަށް ކަންބޮޑުވެފައެވެ.\nމުޅި މާލެޔަށް މަޝްހޫރު ފަންޑިތަ ހަދާ ހުސެން މަނިކު ގޮވައިގެން މަޤްރިބް ނަމާދުން ފައިބައިގެން އަލްވިން އައީ ގެޔަށެވެ. ގެޔަށް ވަންނަން ފުރަތަމަ ނެގި ފިޔަވަޅާއެކު ހުސެން މަނިކު ތުން ތަޅުވަން ފެށިތަން އަލްވިންއަށް ފެނުނެވެ.\nސޯފާގަ އޮށޯވެލައިގެން އޮތް އަލްޔާއަށް ހުސެން މަނިކު ފެނުމުން ބިރެއް ފެނިގެން ތެދުވިހެން ތެދުވެއްޖެއެވެ. އެ މަންޒަރު ދުރުގަ ބަލަން ހުރި އާލިމާއަށް ފެނުނެވެ.\n“އެކޮއި ހާދަ އަވަހަކަށް ތި ދަނީ.. ބޭބެ މިއައީ އެކޮއި އާ ވާހަކަ ދައްކާލަންށޭ..” ހުސެން މަނިކު އަލްޔާ ތެދުވިތަން ފެނިފަ ބުނެލިއެވެ.\n” ތެދެއް ދަރިފުޅާ މަޑުކޮއްލަބަލަ އިރުކޮޅަކަށް…” ގެޔަށް ވަދެގެން އައި ޝިޔާމްވެސް ހުސެން މަނިކާ އެއްބައިވެފަ ބުނެލިއެވެ.\n“ކަލޭމެން އެންމެން ތިއުޅެނީ ރާވައިގެން މަށާ ޒިލާން އާ ދުރުކުރުވަން ދޯ.. ތީ ދުވަހަކުވެސް ނުވާނެ ކަމެއް..” ރުޅިވެރިކަމާއެކު އެހެން ބުނެފަ އަލްޔާ ދިޔައީ ކޮޓްރިއަށެވެ.\n“އެ ކުއްޖާގެ ހުރިހާ ކަމަކަށް އެ ބާރު ފޯރުވަނީ އެ ޖިންނި..” ހުސެން މަނިކު މާދަންރޭ ކަންތައް ކުރާނެގޮތް ކިޔާދީފަ ދިޔައީއެވެ.\nމާއިންގެ މުޅި ދުވަސްހޭދަވަނީ އަލްޔާގެ ހަދާން ތަކުގައެވެ. ކެއުމާ މުޅިންހެން މާއިން ދުރުވެފަވާއިރު މިކަމާ އެންމެބޮޑަށް ކަންބޮޑު ވަނީ މިޝީއެވެ. މިޝީގެ އާދޭހާއެކު މާއިން ކޮންމެވެސް ވަރަކަށް ބައެއް ފަހަރު ކައިހަދައެވެ. ބޭބެގެ މިހާލު ފެނި މިޝީގެ ކެއްތެރިކަން ކޮޅުންލިއެވެ. މިޝީ މިސްރާބްޖެހީ އަލްޔާމެންގެޔަށެވެ. އަލްޔާމެންގެޔަށް ވަދެގެން ދިޔަ މިޝީ ހުއްޓުންއެރީ ކުރިމައްޗަށް އެރި ޒުވާނާފެނިފައެވެ.\n“ގޭގެއަށް ވަންނައިރު ސަލާމް ގޮވާލުމަކީ ރީތި އާދައެއް ކަމެއް މަންމަ ނުބުނޭތަ..” އަލަމްއަށް ގެޔަށް ވަދެގެން އައި މިޝީ ފެނި ސުވާލުކޮއްލިއެވެ.\n” ސޮރީ… ހަނދާން ނެތުނީ… އެންޑް ޕްލީޒް އަޅުގަނޑުގެ މަންމައޭ ނުކިޔައްޗޭ..” މިޝީ އިސްކޮޅުން ދިގުކޮށް ހުންނާތީ ބަލާ މީހަކަށް މިޝީއަކީ އުމުރުން ސޯޅަ އަހަރުގެ ކުއްޖެކޭ ނުބުނާނެއެވެ. މަޑު ނޫ ޓޮޕް ކޮޅަކާ ކަޅު ޖިންސެއްގަ މިޝީ ފެންނައިރު ނުލާހިކު ހިތްގައިމެވެ. އަދި ކަޅު ޝޯލްގެ ތެރެން އެ ދޮންމޫން ފެންނަލެއް ރީތިކަމުން މިޝީ ބުނިއެއްޗެއް ނޭންގި އަލަމްއަށް ހުރެވުނީ މިޝީ އާ ދިމާލަށް ބަލާށެވެ.\n“އޯ ހެލޯ އައި އޭމް ޓޯކިން ޓު ޔޫ..” މިޝީ އަލަމް އެގޮތަށް ބަލާތީ އުނދަގޫވެގެން ބުނެލިއެވެ.\n“އޭ ކީކޭ..” އަލަމްވެސް މިކުރެވުނު ކަންތައް ހަނދާންވެފަ ފާޑަކަށް ލަދުގެންފައިނދެ ބުނެލިއެވެ.\n” އަލްޔާއާ ބައްދަލު ވެދާނެތަ…” މިޝީ އަލަމް ކައިރީ އަހާލިއެވެ.\n“ސޮރީ އެކަމް އަލްޔާ އަކާ ބައްދަލުކޮއްދެވޭކަށް ނެތް..” އަލަމް ދެ ޖީބައް އަތް ޖަހާލަމުން ބުނެލިއެވެ. އަލަމްގެ އެ ޖުމްލައާއެކު މިޝީ ނިކުމެގެން ހިނގައްޖެއެވެ. ހާދަ ބޮޑާ ބައެއް އުޅޭ ގެޔެކޭ މިޝީ ހިތައްއެރިއެވެ. ކިތަންމެ ބޮޑާކޮއް އުޅުނަސް އޭނަގެ ދޮންބެއަށް އެހާލު ޖައްސަން ޖެހޭ ހެއްޔެވެ.\nހުސެންމަނިކު ބުނިހެން އަލްޔާއަށް ނިދާބޭސް ދީގެން ހުސެންމަނިކު އަންނަން ވާއިރަށް އަލްޔާއަށް އޮތީ ނިދިފައެވެ.\n“މި ކުއްޖާއަށް މިހާރު ބާރު ފޯރުވަނީ އެ ޖިންނި..” ހުސެންމަނިކް ވަރަށް ފަރުވާތެރި ކަމާއެކު އަލްޔާއަށް ބަލަން އިނދެފަ ބުނެލިއެވެ.\n“އެކަމް މަގޭ ދަރިފުޅަށް ކީއްކުރެވިގެން އޭތި މަގޭ ދަރިޔާ އެ އަވަލީ..” އާލިމާވެސް އިތުރަން އޮޅުން ފިލުވަންވެގެން އަހާލިއެވެ.\n” އަސްލު މީ މިކުއްޖާއަށް ހަދާފަވާ ފަންޑިތައެއް ނޫން.. މި ކޮންމެސް ފަންޑިތަވެރިޔެއް ފަންޑިތަ ހަދަން ޖިންނި ބޭނުން ކޮއްފަ އެ ޖިންނިއަށް ދޭން އަންހެން ކުއްޖަކު ހޯދަން ހަދާފަވާ ފަންޑިތައެއް.. އަލްޔާއަށް އެޔައް ފައިން އެރުމުން އަލްޔާއަށް އެފަންޑިތަ މި ޖެހުނީ..” ހުސެންމަނިކުއަށް އިނގިފައިވާވަރު ހާމަ ކުރިއެވެ. އެންމެންގެ މޫނުމަތިންވެސް ފެންނަނީ ނުތަނަވަސް ކަމާ ހިތާމަވެރި ކަމެވެ.\n“ހުސެން މަނިކާ މަގޭ ދަރިފުޅު ސަލާމަތް ކޮއްދީ.. ތީ މަގޭ ލޮލުގެ ނޫރު.. މަ ހުސެން މަނިކު ބުނިވަރެއް ދޭނަން..” ޝިޔާމްގެވެސް އިހްސާސްތަށް ކޮންޓްރޯލް ނުވާ ހިސާބައް ދިޔައެވެ. ވާނީވެސް އެހެންތާއެވެ. ޝިޔާމްގެ ހުރި ހަމައެކަނި އަންހެން ދަރިފުޅެވެ.\n“މިކަން އެއްކޮށް ރަނގަޅު ކުރެވޭނެ ކަމުގެ ޔަގީންކަމެއްނެތް.. އެއީ އެ ޖިންނިއަށްވެސް މި ކުއްޖާ ވަރަށް ކަމުގޮސްފަ ވަނީ… އަދި އެއީ ވަރަށް ނުބައި މަކަރުވެރި އެއްޗެއް… އެކަމް ބޭބެއަށް ކޮއްދެވެން އޮތް މަސެއްކަތެއްވިއްޔާ ކޮއްދޭނަން..” ހުސެންމަނިކު މިހެން ބުނެ، އަލްޔާގެ ހަށިރައްކަލަކަށް އަޅަން ތަވީދެއް އާލިމާއަތަށް ދީފަ މާދަމާރޭ މަސައްކަތް ފަށަން އަންނާނެކަމަށް ބުނެ ގޮސްފިއެވެ. އެހާ އުފާވެރިކޮށް އުޅުނު ކޮއްކޮއަށް މިއަދު ޖެހިފަ އެވާ ހާލު ފެނި އަލްވިން އާ އަލަމްވެސް ތިބީ ފެންކަޅިވެފައެވެ.\nއެންމެން ސިއްސައިގެން ދިޔައީ ކުއްލިޔަކަށް އަލްޔާ ވަރަށް ބާރަށް ތެޅެން ފެށުމުންނެވެ. އަލަމް އާ އަލްވިން ގޮސް އަލްޔާގެ ގައިގަ ހިފަހަށްޓާލިއެވެ. ނަމަވެސް އެދެމީހުނަށްވެސް އަލްޔާ ހިފެހެއްޓޭގޮތެއް ނުވިއެވެ. ޝިޔާމްވެސް ދުވެފަ ގޮސް އެމީހުނާ ބައިވެރިވިއެވެ. ދަނޑިވަޅު ބަލާފަ އާލިމާގޮސް އަލްޔާގެ އަތުގަ ތަވީދު އައްސާލިއެވެ. އަލްޔާ ހަމަޔަކަށް އެޅުނީ އިރު ގަނޑެއް ފަހުންނެވެ.\n“މަންމާ އަހަރެން ސަލާމަތްކޮއްދީ..” ބާރަށް ރޮއެގެންފަ އަލްޔާ އާލިމާގެ ގައިގަ އޮޅުލައިގަތެވެ.\n“އަހަރެންނާ ކައިރި ނުވާތި ތިއެންމެން މަރާލާނަން..” ކުއްލިޔަކަށް އަލްޔާ އަތުގަ އަޅާފައޮތް ތަވީދު ނައްޓާލާފަ ބުނެލިއެވެ.\nޝިޔާމް ވަގުތުން ގުޅީ ހުސެންމަނިކަށެވެ.\n“ހުސެންމަނިކާ މަގޭ ދަރި އެޔަށް މަރުވަނީ އެކުއްޖާ ސަލާމަތް ކޮއްދީ..” ޝިޔާމް ރޮއެގެންފަ ހުސެން މަނިކު ކައިރީ ބުނެލިއެވެ. ހުސެންމަނިކު އައިއިރު ޝިޔާމްގެ ތިން ބަފައިން ތިބީ އަލްޔާގައިގަ ހިފަހަށްޓައިގެންނެވެ. އޭރު އަލްޔާގެ އަތާ ފަޔާ ވަނީ ބަނދެފައެވެ.\nހުސެން މަނިކު އައިސް އަލްޔާގެ ބޮލުގަ އަތް ބޭއްވުމަށްފަހު ކިޔެވެލި ކިޔަވަން ފެށިއެވެ. އަލްޔާގެ ހަރަކާތްތައް މަޑު ވަމުން މަޑުވަމުން ގޮސް މަޑުވެއްޖެއެވެ. ހުސެން މަނިކުގެ އެދުމަށް އަލްޔާ ބާއްވާފަ ދެންތިބި މީހުން ނިކުތީ ބޭރަށެވެ. އިރު އިރު ކޮޅާ އަލްޔާ ބާރަށް ހަޅޭ ލަވާ އަޑު އިވެއެވެ. ނަމަވެސް އެއީ އަލްޔާގެ އަޑެއް ނޫނެވެ. އަލްޔާގެ އަޑާއެކުވެގެން ބަރު ފިރިހެނެއްގެ އަޑުވެސް އިވެއެވެ.\nގަޑިއެއްގެ އިރުގެ ކިޔެވެލި ކިޔެވުމައްފަހު ހުސެން މަނިކު ނިކުތެވެ.\n” އެ ކުއްޖާ މިހާރު އޭތީގެ ކިބައިން ސަލާމަތްވެއްޖެ.. ދެން އިތުރަށް އުނދަގޫ ކުރާކަށް ނުކެރޭނެ.. ނަމަވެސް މި ކަމުން އެއްކޮއް ސަލާމަތްވާން ދުވަސްކޮޅެއް ނަގާނެ.. މި ތަވީދު އުނަގަނޑުގަ އަޅާ..” މިހެން ބުނެ ތަވީދެއް ނަގާ އާލިމާ އަތަށް ދިނެވެ.\n” ދެން ދީނީ ކަންތަކަށް އެއްގޮތަކަށްވެސް ފަރުވާ ކުޑަކުރިޔަ ނުދޭތި.. ދެ ނަމާދު ދޭތެރޭ ގުރުއާން ކިޔެވުމުގަ ހޭދަ ކުރިޔަ ދީ..” ހުސެންމަނިކު ކަންކުރަންވާގޮތް ބުނެދީފަ ދިއުމުން އާލިމާ މިސްރާބްޖެހީ އަލްޔާގެ ކޮޓަރިއަށެވެ. މައުސޫމްކޮށް ނިދާލާފައޮތް އަލްޔާފެނި އާލިމާ ގެ ހިތަށް އަސަރު ކުރުވިއެވެ. ހުރިހާ އުފަލެއް ދީގެން ބޮޑުކުރި ދަރި މިއަދުމިވަނީ ނުލަފާއެއްޗެއްގެ ޝިކާރަޔައްވެފައެވެ. އެ ދަރިފުޅު އެކަން ތަހަންމަލް ކުރާނީ ކިހިނެއްބާއޭ އާލިމާގެ ހިތަށް އެރިއެވެ.\nLahun upkohdheveythi dhigukoh mi upkohla dhiny ?\nEnjoy reading ❤\nVarah like vehje mihaaru,7vana bai kihaa dhuvaheh vaanetha?\nThankx Kims. Correction hadhaa ninmaalaafa upkohla dheynan. most probably tomorrow ❤\nwow v interesting avahah up kohdheythi dhen nuvaane ketheh love you mimmi ????????\nThankx Love ❤\nReethi.. When next part\nThankx ReeXa ❤\nMi vaahakah vara reethi vara kiyaa hithun mi kiyani dhigu koh genes dhiniyaa rangahly\nV salhi thankolhehaavas avahah vaahaka genesdhehchey dhigukoh\nThankx meeeenaaaa ❤\nThankx Lovely girl ❤\nEheney vaany reygadu vess vaare theme mi girl eh kameh hadhaaneh nuhure… Anhen kudhin naa jinni varah thiyaagi vaane pis pis salhi\nAsluves dhw.. Thankx inu ❤\nNt your fan\nMimmi shine aa dhimaa ah rude ey bunifahun mimmi ge story kiyan foohi vejje varah..\nYah I know I said something which i should’t have said. ? I even apologized to her. Dhen story kiyan fuuhivanya mimmi kuraane kameh nei. Its your choice ? Hope konmes dhuvahakun fuuhi nuvaane kamah ❤\nItsagood thing mimmi ?\nMimmi viyaa bunevunu ehchah visnaalaafaa maafah edhifeemehun. Ekam baeh writer ah dhimaalah bunan nukerigen eki nan namuga viyya comment kurany.\nVarah reethi ????\nThankx Ulya ❤\nSo alveen.. vyhaa ves avahah maain kairyga ves bunegen maain faraathun ves Alya ah dheyn jehey loibba oagaatherikan hoadha dheyn avahah masakkaikurey\nEyrah beybe egge vaajibu ragalhah adhaakureveyny\nMihen bunyas mihaaruves mi story ga emme like vany alveen ge character ah\nVarah beybe loabi\nReally miss my dhonbe mi story kiyaa iru\nThankx NIttu ❤\nYes Alvin is my favorite too. Btw your so lucky you haveadhonbe.\nI Wish I had an elder brother ?\nHello pretty mimmi. Adhi kiriyaa mi story kiyan feshee mi. Thankolhe busy koh ulhen jehigen story kiyaane time eh nevegen.. btw story v v reethi. Concept ves vara salhi. Maasha Allah. Waiting for next part\nReally missed your comments ?\nGlad that you like the story ?\nThankx faathee ❤\nHajam nuvee dhw magey cmment ??\nJust Replied Your comment. ❤\nWow varah salhi\nThankx Jee ❤\nVara reethi7baya inthizaaru mikuraniy\nThankx Iraa ❤\nAvahah up kohdheebi kiyaa hithun nuves hurey vey mihaaru…..Mirey story nukiyaa nuves nidhey ney…..\nIn Sha Allah Miadhu upkohla dheynan ❤\nMimmi koba story . Waiting… waiting….\nIn Sha Allah Miadhu upkohla dheynan Eyna ❤\nKiha dhuvahe nagatha story write kuran bunane v ahvaha up kolanme bt nuvane dhuvakuves now foohi\nLoabivaa mimmi eve. Avaha vaahaka upload kohla dheebalaasheve. Alhugandu mi huree vara boda vaahaka kiyaa hithun neve. Vara boda eba inthizaaru ves kureve eve\nހިތާމަ ކުރުވާހަކަ ލޯބި June 1, 2017\nނޭނގި ހިތޭ ތި އަތުލީ 26\nލޯބި August 29, 2020\nލޯބި March 5, 2019


Hollywood ga himeney bollywood rahaige filmthah\nހޮލީވުޑްގައި ހިމެނޭ ބޮލީވުޑް ރަހައިގެ ފިލްމްތައް\nފިލްމު "ލަޔަން" އިން ފެށިގެން "ލައިފް އޮފް ޕައި" އަކީ ހޮލީވުޑްގައި އުފެއްދި ބޮލީވުޑް މަސާލާގެ ކާމިޔާބު ފިލްމު ތަކެވެ. އެގޮތުން މިއިން ކޮންމެ ފިލްމެއްގައި ވެސް އިންޑިއާގެ ސަގާފަތް ވަރަށް ބޮޑަށް ފެނިގެން ދެ އެވެ.\nއޮސްކާ ކާމިޔާބު ކޮށްފައިވާ ލައިފް އޮފް ޕައިގެ ލީޑް ރޯލުން ފެނިގެންދަނީ އިންޑިއަން އެކްޓަރުން ކަމަށްވާ ސޫރަޖް ޝަރްމާ، އިރްފާން ޚާން، ތަބޫ އަދި އާދިލް ހުސެއިން އެވެ. ކެނެޑާއަށް ނިސްބަތްވާ ވާހަކަ ލިޔުންތެރިއެއް ކަމަށްވާ ޔަން މާޓެލްގެ ވާހަކަ ލައިފް އޮފް ޕައި އަށް ބިނާކޮށް ތައްޔާރު ކޮށްފައިވާ މި ފިލްމުގައި ދައްކުވައިދެނީ އިންޑިއާ އަށް ނިސްބަތްވާ ޕައި ޕެޓަލް ކިޔާ މީހަކު އޭނާގެ އާއިލާއާ އެކު ކެނެޑާ އަށް ބަދަލުވާން ކުރާ ދަތުރުގައި ހޮޅިގަނޑެއްގައި ޖެހި ބޯޓު ބަންޑުވެގެން އެ އާއިލާ އެއްކޮށް މަރުވާ އިރު، ސަލާމަތް ވަނީ އެމީހުންގެ 16، އަހަރުގެ ފިރިހެން ދަރި ޕައި އެކަންޏެވެ. އަދި ޕައި ސަލާމަތް ވެގެން ލައިފް ބޯޓެއްގައި ރިޗަޑް ޕާކާ ކިޔާ ޓައިގަރަކާ އެކު ސަލާމަތުގެ އައްސޭރި އަކަށް ދިއުމަށް ކުރާ ދަތުރެވެ.\nވިކްޓޯރިއާ އެންޑް އަބްދުލް\nއަންނަ އަހަރުގެ ސެޕްޓެމްބަރ 17 ގައި ރިލީޒް ކުރަން ހަމަޖެހިފައިވާ މި ފިލްމްގެ މާބޮޑު ތަފްސީލެއް އަދި ހާމަކޮށްފައި ނެތް ނަމަވެސް މިއީ ވެސް ބޮލީވުޑްގެ ރަހަ ހިމެނޭ ފިލްމެކެވެ. ހަގީގީ ހާދިސާއެއްގެ މައްޗަށް ތައްޔާރު ކުރާ މި ފިލްމަކީ ކުއީން ވިކްޓޯރިއާ އާއި އިންޑިއާގެ އާގަރާ އަށް ނިސްބަތްވާ އަބުދުލް ކަރީމް އާއި ދިމާވެ، އެ ދެމެދު ހިނގާދިޔަ ކަންތައްތަކުގެ މައްޗަށް އުފައްދާ ފިލްމެކެވެ.\nމިއީ އެ ފިލްމަކަށް 2009 އަހަރުގެ އޮސްކާގައި އަށް އެ ވޯޑް ލިބުނު ފިލްމެކެވެ. ޑެނީ ބޮއެލް ޑައިރެކްޓްކޮށް 2008 ވަނަ ރިލީޒް ކުުރި މި ފިލްމަކީ މުމްބާއީ އަށް ނިސްބަތްވާ ފަގީރު ފިރިހެން ކުއްޖަކު ކްރޯޑްޕަތީގައި ބައިވެރެވެގެން އެ ގޭމް ޝޯ ކާމިޔާބު ކޮށްގެން ދިމާވާ ކަންތައްތަކެއްގެ މައްޗަށް އުފައްދާފައިވާ ފިލްމެކެވެ. މި ފިލްމުގެ މުހިންމު ރޯލުތަކުން ފެނިގެންދަނީ ޑެވް ޕެޓަލް އާއި ފަރީދާ ޕިންޓޯ ، އަނިލް ކަޕޫރު އަދި އިރްފާން ހާން އެވެ. މިއީ އިންޑިއާގެ ލިޔުންތެރިއެއް ކަމަށްވާ ވިކާޝް ސްވަރަޕް ގެ "ކިއު އެންޑް އޭ" ގެ މައްޗަށް ތައްޔާރު ކޮށްފައިވާ ފިލްމެކެވެ.\nލައިފް އޮފް ޕައި\nދަ ނޭމް ސޭކް\n2007 ވަނަ އަހަރު ރިލީޒް ކުރި މި ފިލްމްގައި ފެނިގެންދަނީ ނިއުޔޯކްގައި ދިރިއުޅޭ ބެންގާލް އަށް ނިސްބަޔްވާ އާއިލާގައި ހިމެނޭ އެމީހުންގެ ފިރިހެން ދަރިފުޅު އޭނާގެ އައިޑެންޓިޓީ ބަދަލު ކުރަން ކުރާ މަސައްކަތެވެ. އަދި އެ އާއިލާގެ ސަގާފަތުން ބޭރުން ނިއުޔޯކް ސިޓީގައި ދިރިއުޅޭ މީހުން ގޮތަށް އެމީހުންގެ ފިރިހެން ދަރިފުޅުގެ އުޅުން ބަދަލުވުމުން ދިމާވާ ކަންތައްތަކެވެ.\nމަޝްހޫރު ލިޔުންތެރިޔާ ސަލްމާން ރުޝްދީގެ "މިޑްނައިޓް ޗިލްޑްރަން" ގެ މައްޗަށް ބިނާކޮށް 2012 ވަނަ އަހަރުގެ ސެޕްޓެމްބަރ ނުވަ އެއްގައި ރިލީޒްކުރި މި ފިލްމަކީ ރޭގަނޑުގެ މެންދަމުގެ ވަގުތުގައި އެއްމާބަނޑު ދެބެން ވިހެއުމާއެކު އެކުދިންނަށް ލިބޭ އާދަޔާ ޚިލާފްބާރުތަކާއި އަދި ވިހެއުމުގެ ތެރޭގައި ހޮސްޕިޓަލުން ދެ ކުދިން ބަދަލުވެ، އެތަނުން އެއްކުއްޖެގެ ދިރިއުޅުން ބަދަލުވެގެންދާ ގޮތެވެ. އަދި އޭނާއަށް ލިބިފައިވާ އާދަޔާ ޚިލާފް ބާރުގެ ބޭނުންކުރާ ގޮތެވެ. މީގެ އިތުރުން ވެސް އިނގިރޭސީންގެ އަތްދަށުގައި އިނޑިއާ އޮތް އިރު ހިނގާ ކަންތައްތަކެއް ވެސް މި ފިލްމުން ދައްކުވައިދެ އެވެ.


India gai honu alhaigen maruvaa konme meehegge aailaa ah2lakka rupees! | Atoll News\nއިންޑިއާގައި ހޮނު އަޅައިގެން މަރުވާ ކޮންމެ މީހެއްގެ އާއިލާއަށް، ދެ ލައްކަ ރުޕީސް!\nޝާއިޢުކުރީ: ފާޠިމަތު ފާޒިހާ ޖޫން 11, 2021, 23:23\nއަވައްޓެރި އިންޑިއާއަށް ކޮންްމެ އަހަރެއްގެ ޖޫން އިން ސެޕްޓެމްބަރު މަހަކީ މޫސުމީ ވިއްސާރަ ކުރާ ދުވަސްވަރެވެ.\nބޯކޮށް ވާރޭވެހި ގުގުރުމާއި ހޮނުއެޅުމުގެ އެތައް ހާދިސާއެއް ކޮންމެ އަހަރު ހިނގަ އެވެ. އަދި ބިނގަނޑު ކަނޑައިގެން ދިއުމާއި އެތައް ސަތޭކަ ބަޔަކު މަރުވެ ހާލުގައި ޖެހުމަކީ މިދުވަސްވަރު އާންމު ކަމެކެވެ.\nއެގޮތުން އިންޑިއާގެ ވެސްޓް ބެންގޯލްގައި މިދިޔަ ހަފްތާއެއްހާ ދުވަހުގެ ތެރޭގައި ވަނީ ހޮނު އަޅައިގެން 27 މީހުން މަރުވެފައި އެވެ. އެ ސްޓޭޓްގެ ސިޓީތަކާއިި ޑިސްޓްރިކްޓު އަދި ވިލެޖުތަކަށް ވިއްސާރަ ކުރަން ފެށީ މިދިޔަ ހޯމަ ދުވަހު އެވެ.\nވެސްޓް ބެންގޯލްގެ ޑިޒާސްޓާ މެނޭޖްމެންޓް މިނިސްޓަރު ޖާވިދް އަހުމަދު ހާނާއި ހަވާލާދީ މީޑިއާގައި ރިޕޯޓުކޮށްފައިވާ ގޮތުގައި ހޮނު އަޅައިގެން މަރުވެފައިވާ އެންމެންނަކީ ދަނޑުވެރިންނެވެ. އެމީހުން މަރުވެފައިވަނީ ގެއިން ބޭރުގައި އުޅެނިކޮށް ނުވަތަ ދަނޑުވެރިކަން ކުރާ ދަނޑުތަކުގައި އުޅެނިކޮށް ކަމަށް ވެ އެވެ.\nމީގެ އިތުރުން މުމްބާއީން ވެސްޓް ބެންގޯލްގެ ވެރިރަށް ކަލްކަތާއަށް ދަތުރު ކުރަމުން ދިޔަ ފްލައިޓެއް ޖައްސަން އުޅެނިކޮށް އެ ސަރަހައްދަށް ހޮނު އެޅުމުން ފްލައިޓުގައި ތިބި އަށް މީހަކަށް އަނިޔާވެފައިވެ އެވެ. އަދި އޭގެ ތެރެއިން ހަތަރު މީހަކަށް ހޮސްޕިޓަލްގައި އެޑްމިޓްކޮށްގެން ފަރުވާ ދޭން ޖެހުނެވެ.\nމި ހާދިސާ ތަކާއި ގުޅިގެން އިންޑިއާގެ ބޮޑުވަޒީރު ނަރެންދްރަ މޯދީ ވަނީ ހޮނު އަޅައިގެން މަރުވާ މީހުންނާއި ޒަހަމްވާ މީހުންނަށް މިއަހަރު ދައުލަތުން ދޭނެ އިނާޔަތް ކަނޑައަޅާފައި އެވެ. އެގޮތުން ހޮނު އަޅައިގެން މަރުވާ ކޮންމެ މީހެއްގެ އާއިލާއަށް ދެ ލައްކަ އިންޑިއާ ރުޕީސް ދޭން ހަމަޖައްސާފައިވާއިރު ޒަހަމްވާ ކޮންމެ މީހަކަށް 50،000 ރުޕީސް ދޭނެ ކަމަށް ވިދާޅުވި އެވެ.\nތަފާސް ހިސާބު ދައްކާގޮތުން މިފަހުގެ ތާރީހުގައި އިންޑިއާގައި އެންމެ ގިނަ ބަޔަކު ހޮނު އަޅައިގެން މަރުވީ 2019 ވަނަ އަހަރު އެވެ. އެ އަހަރު އިންޑިއާގެ އެކި ސްޓޭޓްތަކުން 2،900 މީހުން ހޮނު އަޅައިގެން މަރުވެފައިވެ އެވެ.


Anees Shareeaiy Nimen Dhen Bandhu KUran Alun Edhenee - Vaguthu\nއަނީސް ޝަރީއަތް ނިމެންދެން ބަންދުކުރަން އަލުން އެދެނީ\nއަންހެން ކުއްޖަކު ރޭޕްކުރި މައްސަލައިގައި ހައްޔަރުކުރި މީހާގެ ޝަރީއަތް ނިމެންދެން ބަންދުގައި ބަހައްޓަން އަލުން އެދެން ފުލުހުން ނިންމައިފިއެވެ.\nއެއީ ކުދި ކުށްތަކުގައި ހައްޔަރު ކުރާ މީހުންގެ ބަންދުގެ މުއްދަތު ދިގު މުއްދަތަކަށް އިތުރުކޮށް، ޖަލު ހުކުމްތައް އިއްވާ އިރު، ރޭޕްކުރުން ފަދަ އަނިޔާވެރި އަމަލު ހިންގާ މީހުންނާ މެދުގައި އެގޮތަށް އަމަލު ނުކުރާ ކަމަށް ބުނެއެވެ.\nފުލުހުންގެ މީޑިއާ އޮފިޝަލަކު ވިދާޅުވީ ޝަރީއަތް ނިމެންދެން އަނީސް ބަންދުކުރަން ދެން އޮންނަ މުއްދަތު މަޖިލީހެއްގައި ފުލުހުން އަލުން އެދޭނެ ކަމަށެވެ.އެގޮތަށް ވަކާލާތު ކޮށްދޭން ޕޮރޮސިކިއުޓަ ޖެނެރަލް ހުސައިން ޝަމީމްގެ އަރިހުން ޕޮލިސް ކޮމިޝަނަރު މުހައްމަދު ހަމީދު އެދިވަޑައިގެންފައިވާ ކަން ވެސް މީޑިއާ އޮފިޝަލް ވިދާޅުވިއެވެ. އެކަމަކު އޭގެ ތަފްސީލެއް އޭނާ ނުދެއްވައެވެ.\nފުލުހުން ވިދާޅުވި ގޮތުގައި އަނީސް ހައްޔަރު ކުރީ ޖޫން 10 ވަނަ ދުވަހުގެ މެންދުރުފަހުގެ ވަގުތެއްގައި ފުލުހުންނަށް ހުށަހެޅުނު މައްސަލައެއްގައެވެ. އެމީހާ ހައްޔަރު ކުރީ ކޯޓު އަމުރެއްގެ ދަށުން ޖޫން 12 ވަނަ ދުވަހު ދިރިއުޅޭ ގޭގައި ހުއްޓައެވެ.\nތަހުގީގުގައި މިހާތަނަށް ބެލި ބެލުމުން، އެކުއްޖާ ރޭޕްކޮށްފައިވަނީ ކުއްޖާ ގްރޫމް ކޮށްގެންކަން އެނގިފައިވާ ކަމަށް ފުލުހުން ވިދާޅުވިއެވެ.\nޖޫން 16, 2020 12:59\nތިޔައީ ހުކުމުން ސަލާމަތްވާން ވެގެން ނަފްސާނީ ބަލި ހުންނަމީހަކަށް ނުވެއްޖެއްޔާ ކިތަންމެހާ ވެސްރަނގަޅު. ޔަހޫދީން ހިމެނިގެންވާ ދައުލައެއް ވިއްޔާ މިއޮތީ..\nޖޫން 16, 2020 18:32\nކަލެއަށްވެސް މީހަކު އެބަ ޖެހޭ ހުކުން ކުރަން.


މިއަހަރުގެ ރޯދަމަސް ފެށުނީMikal News\nމިކަލް ނޫހުގެ މުވައްޒަފުންގެ ފަރާތުން އެންމެހާ ކިޔުންތެރިންނަށް ރަމަޟާން މުބާރިކު.\nމިއަހަރުގެ ރޯދަމަސް ފެށުނީ\n18 ޖޫޏް 2015, 11:53 |\nމިއަދަކީ 1436 ވަނަ އަހަރު ރަމަޟާން މަހުގެ ފުރަތަމަ ދުވަހެވެ. މިއީ އަޅުގަނޑުމެން މުސްލިމުން ޖެހިޖެހިގެން 29 ނުވަތަ 30 ރޯދަ ހިފާ ބަރަކާތްތެރި މަހެވެ. މިއަހަރުގެ ރަމަޟާން މަހަކީ ބެލެވޭ ގޮތުން 29 ދުވަހުގެ ރޯދަމަހެކެވެ. އެހެނީ ހަނދުމަހުގެ ގޮތުން ކޮންމެ ދެމަހުން އެއްމަހަކީ 30 ދުވަހުގެ ގޮތުގައި އަދި ޖެހިގެން އަންނަމަސް 29 ދުވަހުގެ ގޮތުގައި ބަލަމުން އަންނަ ހިޖުރީ ކަލަންޑަރުގެ އުސޫލެކެވެ. އެގޮތުން މިއަހަރުގެ ޝަޢުބާން މަސް ނިމިގެން ދިޔައީ 30 ދުވަހުގެ މަހެއްގެ ގޮތުގައެވެ.\nރޯދަމަހުގައި ދިވެހިންނާއި އެންމެހާ މުސްލިމުންގެ ދިރިއުޅުމުގެ ކަންތައްތަކަށް ބޮޑެތި ބަދަލުތަކެއް އާދެއެވެ. އެގޮތުން ދުވާލު ކެއިންބުއިމުން ދުރުހެލިވުމާއި، އަޅުކަންތައް އިތުރު ކުރުން އަދި ރޭގަނޑު ރޭއަޅުކަން އިތުރުކުރުން ހިމެނެއެވެ. މީގެ އިތުރުން ވެސް ކެއިންބުއިމުގެ ކަންތައްތަކަށް އަންނަ ބަދަލުތައް ފާހަނގަ ކުރެވެއެވެ. އެގޮތުން ކުރިން އާއްމުގޮތެއްގައި ދުވާލުގެ2ވަގުތު (ހެނދުނާއި މެންދުރު) ކާ ކެއުން ރޭގަޑުގެ ދެވަގުތަކަށް (ރޯދަ ވީއްލުމަށްފަހު ކެއުން އަދި ހާރުކެއުން/ ދަމި ކެއުން) އަށް ބަދަލުވެ ގެން ދެއެވެ. މީގެ އިތުރުން އެހެން މަސްތަކުގައި އާއްމުކޮށް ބޮއިހަދާ ހަވީރު ސައި ބަދަލުވެގެން ދަނީ ތަރާވީސް ދަން ނުވަތަ ‘މެދެ ދަން’ ގައި ކައިބޮއި ހަދާ ލުއި ބުއިމަކަށެވެ.\nއެހެންމ މަސްތަކާ ޚިލާފަށް ކޮންމެ އަހަރަކު ވެސް ރޯދަމަހާއެކު ގިނަ ބަޔަކު ކެއިންބުއިމަށް ތަފާތު ގިނަ ބާވަތްތަކެއް ބޭނުންކުރާތީ، ކާބޯތަކެތީގެ ޑިމާންޑް ބޮޑުވެ އަގުތައް އުފުލިގެން ދެއެވެ. އެގޮތުން މިއަހަރު ރޯދަމަހު ފުރަތަމަ ދުވަހު މާލޭގެ ބާޒާރުގައި ދޮންކެޔޮވަކެއް5ރުފިޔާ7ރުފިޔާއަށް ހުރި އިރު ކުރުބައެއް 15 ރުފިޔާ އަދި 25 ރުފިޔާ އާއި ދެމެދުގައި ހުރިއިރު ކަރާ ކިލޯއެއް ހުރީ 20 ރުފިޔާ އަށެވެ.\nމިފުރުސަތުގައި މިކަލް ނޫހުގެ މުވައްޒަފުންގެ ފަރާތުން ތިޔަ އެންމެހާ ކިޔުންތެރިންނަށް ރަމަޟާން މުބާރިކު ދަންނަވަމެވެ.


Fuel tank thah6mas thereyga nimeyne: MACL | Mihaaru\nވެލާނާ އިންޓަނޭޝަނަލް އެއާޕޯޓުގައި ގާއިމު ކުރާ ފިއުލް ފާމްގެ މަސައްކަތް ކުރިއަށް ދަނީ. ފިއުލް ޓޭންކްތައް ކުރިއަށް އޮތް ހަ މަސް ދުވަހުގެ ތެރޭގައި ނިމޭނެ ކަމަށް އެމްއޭސީއެލް އިން ބުނޭ. - ފޮޓޯ: އެމްއޭސީއެލް\nފިއުލް ޓޭންކުތައް ހަ މަސް ތެރޭގައި ނިމޭނެ: އެމްއޭސީއެލް\n28 އޯގަސްޓް 2018 - 19:54 10 comments\nވެލާނާ އިންޓަނޭޝަނަލް އެއާޕޯޓަށް ޖައްސާ މަތިންދާބޯޓުތަކަށް ތެޔޮ އެޅުމަށް ހަދަމުން އަންނަ އަންނަ ފިއުލް ޓޭންކްތަކުގެ މަސައްކަތް ކުރިއަށް އޮތް ހަ މަސް ދުވަހުގެ ތެރޭގައި ނިންމައި ބޭނުންކުރަން ފެށޭނެ ކަމަށް އެމްއޭސީއެލްގެ މެނޭޖިން ޑިރެކްޓަރު އާދިލް މޫސާ މިއަދު ވިދާޅުވެއްޖެ އެވެ.\nއެއާޕޯޓް ތަރައްގީކުރުމަށް ހިންގާ އެއް ބިލިއަން ޑޮލަރުގެ މަޝްރޫއަކީ މިހާތަނަށް ރާއްޖޭގައި ހިންގާ އެންމެ ބޮޑު އެއް މަޝްރޫ އެވެ. މި މަޝްރޫއު ނިމޭއިރު، ފިއުލް ފާމަކާއި ދިގުމިނުގައި 3،400 މީޓަރު އަދި ފުޅާމިނުގައި 60 މީޓަރު ހުންނަ އާ ރަންވޭއަކާއި އާ ޓާމިނަލެއް ވެސް ހަދާނެ އެވެ. އޭގެ ތެރެއިން ފިއުލް ފާމާއި ރަންވޭގެ މަސައްކަތް ކުރަނީ ޗައިނާގެ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) އިންނެވެ.\nއެއާޕޯޓުގައި ހަދާ ފިއުލް ޓޭންކެއްގެ މަސައްކަތް މިއަދު ކުރަނީ. - ފޮޓޯ: އަހުމަދު ނިޝާތު/ މިހާރު\nއެއާޕޯޓުގައި ހިނގަމުން އަންނަ މަސައްކަތް ނޫސްވެރިންނަށް ދައްކާލުމަށް ފަހު، އާދިލް ވިދާޅުވީ އެއާޕޯޓުގައި އަލަށް ހަދާ ފިއުލް ފާމަކީ 45،000 މެޓްރިކް ޓަނުގެ ކެޕޭސިޓީގެ ފިއުލް ފާމެއް ކަމަށެވެ. މިހާރު އެއާޕޯޓުގެ ފިއުލް ފާމް ކެޕޭސިޓީއަކީ އެންމެ 15،000 މެޓްރިކް ޓަނެވެ. އަލަށް ހަދާ ފިއުލް ޓޭންކުތަކާއެކު، ފިއުލް ފާމް ކެޕޭސިޓީ 60،000 މެޓްރިކް ޓަނަށް އިތުރުވާނެ އެވެ.\n"ސްޓޯރޭޖް ކެޕޭސިޓީ ތިން ގުނަ އަށް އިތުރުވެގެން މިދަނީ. ފިއުލް ފާމްގެ މަސައްކަތަށް ބަލާއިރު، ތިން ޓޭންކުގެ އެންމެ މުހިންމު މަސައްކަތައް ހުރީ ނިމިފައި. ފައުންޑޭޝަން ނިމި ފުރަތަމަ ޓޭންކްގެ ޓޮޕް ރޫފްގެ މަސައްކަތް މިހާރު ދަނީ ނިމެމުން،" ދެވަނަ ޓޭންކު މަތީގައި ހުންނަވައި އާދިލް ވިދާޅުވި އެވެ.\nއާދިލް ވިދާޅުވި ގޮތުގައި ފިއުލް ފާމް ނިމިގެން ދިއުމުން، މަތިންދާބޯޓުތަކަށް ތެޔޮ އަޅާނީ ހައިޑްރަންޓެއް މެދުވެރިކޮށެވެ. މިހާރު މަތިންދާބޯޓުތަކަށް ތެޔޮ އަޅަނީ ތެޔޮ ބައުޒަރު ބޭނުންކޮށްގެންނެވެ.\nއެއާޕޯޓުގައި ހަދާ ފިއުލް ޓޭންކެއް. - ފޮޓޯ: އެމްއޭސީއެލް\n"ޖެޓް ފިއުލް އަށް އިންނާނީ ތިން ޓޭންކު. އެއާޕޯޓަށް ބޭނުންވާ ޑީސަލް އެބަ ގެންގުޅެން. އެހެންވީމަ، ޑީސަލް ދެ ޓޭންކު އަންނާނެ. ފިއުލް ފާމްގެ މައިގަނޑު އެއްޗަކީ ޖެޓް ފިއުލް ރައްކާކުރުން،" އާދިލް ވިދާޅުވި އެވެ.\nވެލާނާ އިންޓަނޭޝަނަލް އެއާޕޯޓު ތަރައްގީ ކުރުމަށް ހިންގާ އެއް ބިލިއަން ޑޮލަރުގެ މަޝްރޫއު ނިމުމުން، އަހަރަކު 7.5 މިލިއަން މީހުންނަށް ހިދުމަތް ދެވޭނެ ކަމަށް ސަރުކާރުން ލަފާކުރެ އެވެ. އެއާޕޯޓުގެ އާ ރަންވޭ ހުޅުވަން ކުރަން ޖެހޭ އެންމެ ފަހުގެ މަސައްކަތްތައް މިހާރު އަންނަނީ ކުރަމުންނެވެ. ސަރުކާރުން ލަފާކުރާ ގޮތުގައި، އަންނަ މަހުގެ ތެރޭގައި އާ ރަންވޭގައި ޓެސްޓް ފްލައިޓުތައް ޖައްސަން ފެށޭނެ އެވެ.\nއިތުރު ލިޔުންތައް ތަރައްގީގެ މަޝްރޫއުތައް އެމްއޭސީއެލް ވީއައިއޭގެ އާ ރަންވޭގެ މަޝްރޫއު އާދިލް މޫސާ (ކުރީގެ އެމްޑީ، އެމްއޭސީއެލް) ވެލާނާ އިންޓަނޭޝަނަލް އެއާޕޯޓް


Sura [ އަލް އަންފާލް ] Aya  ފަހެ، ތިޔަބައިމީހުން އެ كافر ން قتل އެއް ނުކުރަމުއެވެ. އެހެނެއްކަމަކު، اللَّه، އެއުރެން قتل ކުރެއްވީއެވެ. (އެބަހީ: كافر ން قتل ވެގެންދިޔައީ ތިޔަބައިމީހުންގެ ބާރަކުން ނޫނެވެ. اللَّه ދެއްވި نصر ގެ ބާރުންނެވެ.) އަދި ކަލޭގެފާނު (ހިލަ މުށެއް) އުއްކަވައިލެއްވިހިނދު، އުއްކަވައިލެއްވީ ކަލޭގެފާނެއްނޫނެވެ. އެހެނެއްކަމަކު، އުއްކަވައިލެއްވީ، اللَّه އެވެ. އަދި އެކަމުން ރިވެތިވެގެންވާ امتحان އަކުން مؤمن ން امتحان ކުރެއްވުމަށެވެ. ހަމަކަށަވަރުން، اللّه އީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ.\nSura [ އައްރޫމް ] Aya  ފަހެ، ތިޔަބައިމީހުން ރޭގަނޑުގެ ތެރެޔަށް ވަންނަހިނދުގައްޔާއި، ފަތިހުގެ ތެރެޔަށް ތިޔަބައިމީހުން ވަންނަހިނދު، اللَّه އަށް تسبيح ކިޔައި ނަމާދުކުރާށެވެ!\nSura [ އަލް އިސްރާ ] Aya  އަދި ތިބާ، ބޮޑާވެގެން ބިމުގައި ހިނގައިނޫޅޭށެވެ! ހަމަކަށަވަރުން، ތިބާޔަކަށް ބިންގަނޑު ފޫވައްޓައެއް ނުލެވޭނެތެވެ. އަދި ފަރުބަދަތަކާ ހަމަޔަށް ދިގުވެގެންވެސް ތިބާޔަކަށް ނުދެވޭނެތެވެ.\nSura [ އަލް މުނާފިޤޫން ] Aya  އަދި اللَّه، އެއްވެސް نفس އެއް، އޭގެ أجل އަންނަހިނދު، ފަހެއް ނުކުރައްވާނެތެވެ. އަދި اللَّه އީ، ތިޔަބައިމީހުންކުރާ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ.\nSura [ އައްޝޫރާ ] Aya  ތިޔަބައިމީހުންނަށް ޖެހޭހާ مصيبة އެއް ޖެހެނީ، ތިޔަބައިމީހުންގެ އަތްތަކުން ހޯދިކަންތަކުގެ ސަބަބުންނެވެ. އަދި އެކަލާނގެ ގިނަފާފަތައް عفو ކުރައްވަތެވެ.


ނޭދެމޭ ވަކިވުމެއް…ހާދަހާ ލޯބިވޭ 37 – Esfiya\nއީމަން އިނީ ކޮޓަރީގެ ބެލްކަނީގައެވެ. އަތުގައި އޮތް ފޮޓޯ ފްރޭމަށް ބަލަހައްޓައިގެން ފުން ހިޔާލަކަށް ގެއްލިފައި އިން އިރު ލޮލުން ފައިބަމުން ދިޔަ ކަރުނަ ތިކިތަށް ފޮޓޯފްރޭމަށް ބޮސް ދެމުން ދެއެވެ. ޔާނާ އާއި އީމަންގެ ކައިވެނީގެރޭގައި ނަގާފައިވާ އެފޮޓޯގައި ޔާނާ ހިނިތުންވެލައިގެން އިންއިރު އެމޫނުމަތިން ފެންނަމުން ދިޔަ މަޢުސޫމުކަން އަދިވެސް އީމަންގެ ހިތް ކަތިލަމުންދާފަދައެވެ.\n“މާން! ސައިބޯންވީނު؟” ސައިތަބަކެއް ހިފައިގެން އައި ރީމް ކޮޓަރީގެ ދޮރު ހުރަސް ކޮށްލަމުން ބުނެލިއެވެ. ކަޅު ސްކިނީ އަކާއި ގަދަނޫކުލައިގެ އަތްދިގު މައްޗެއް ލައިގެން ރީމް ހުރި އިރު އިސްތަށިގަނޑުވަނީ ގަތާލާފައި އެއްކޮނޑުމަތިން ކުރިއަށް ވައްޓާލާފައެވެ.\nރީމްގެ އަޑު އިވުނު ނަމަވެސް އީމަން އިތުރު އެއްވެސް ހަރަކާތެއް ނުކުރެއެވެ. އެކްސިޑެންޓުން ލިބުނު އަނިޔާއިން މަޑުމަޑުން ރަނގަޅުވަމުން އައިސް މިހާރު އީމަން ވަރަށް ބޮޑަށް ރަނގަޅެވެ. ނަމަވެސް އަދިވެސް ރަނގަޅަށް ނުހިނގޭތީ ގިނައިން އިންނަނީ ފުރޮޅުލީ ގޮނޑީގައެވެ. ޔާނާއާ ވަކިވުމުގެ ހިތާމާއިގައި އީމަން މުޅި ދުނިޔެ މަތިން ފޫހިކޮށްލާފައިވުމުން އޭނާގެ ފަރުވާއަށްވެސް ވަނީ މަޑުޖެހުމެއް އައިސްފައެވެ. ޑޮކްޓަރުން ހާމަކުރާގޮތުންނަމަ އީމަން އަމިއްލައަށް މަސައްކަތް ކުރާނަމަ މިއަށްވުރެ އަވަހަށް އީމަން ރަނގަޅުވެ މިހާރު ހިނގޭ ވަރުވީހެވެ.\nރީމް އީމަންގެ ފަހަތުގައި ހުއްޓި ވީލްޗެއަރ އަނެއްފަރާތަށް އަނބުރާލިއެވެ. އެއަށްފަހު ކައިރީގައި ހުރި ކުޑަމޭޒުމަތީ ހުރި ސައި ތަބަކުން ސައި އަޅައި ހެދިކާތަށިވެސް މަތި ނެގިއެވެ. އީމަން އެއްފަރާތަކަށް މޫނު އަނބުރާލި އެވެ.\n“މާން! ކައިގެނެއްނު ދުނިޔޭގެ ހުރެވޭނީ! ސައި ބޮއެގެން ހިނގާބަލަ ހިނގާލަންދާން.” ރީމް އާދޭސްކުރާ ރާގެއްގައި އީމަން ކައިރީގައި ބުނެލިއެވެ. ނަމަވެސް އީމަންއަށް އިތުރު ހަރަކާތެއް ނައެވެ.\nރީމް އެތަށް އާދޭހެއް ކުރި އިރުވެސް އީމަންއަށް އަޑުވެސް ނީވޭ ފަދައެވެ. މާޔޫސް ކަމާއެކީ ރީމް ބޭރަށް ދާން ހިނގައިގަތެވެ.\n“ޔާނު” އީމަންގެ ދުލުން ވޭނީ އަޑަކުން ޔާނާގެ ނަން އިވިގެން ދިޔައެވެ. ރީމް ފަސް އެނބުރި ބަލައެއް ނުލައެވެ. އެއަޑު ނީވޭފަދައެވެ. ނުވަތަ އެއަޑަށް ހޭނިފައި ހުރީއެވެ. ދޮރު ކައިރީގައި ހުރި ޝަކީލާއާ އަރާ ހަމަވުމުން ހުއްޓި އީމަންއަށް ބަލައިލި އެވެ.\n“ކިހާ ވަރަކަށް ދަރިފުޅު މަސައްކަތް ކުރާނީ؟ ތި ސަކަރާތް ޖަހަން ނުޖެހޭ ދުވަހެއް އާދޭތަ؟” ޝަކީލާ ހިތްހަމަ ނުޖެހިފައި ބުނި ޖުމުލައަށް ރީމް އިތުރު ޖަވާބެއް ނުދެއެވެ. އީމަންއަށް ބަލައިގެން ހުރީއެވެ.\n“މީހުން ނެތި ދިޔަޔަސް އެމީހުންގެ އުންމީދު ގެއްލިގެނެއް ނުދާނެ. އަހަރެންގެ އެންމެ ފަހު ނޭވާ އާ ހަމައަށްވެސް މާންގެ ހިދުމަތުގައި ހުންނާނަން.” ރީމް ހަމަހިމޭންކަމާއެކީ ބުނެލިއެވެ.\n“ކިހާވަރަކަށްތަ ދަރިފުޅު މަސައްކަތް ކުރާނީ؟ ދަރިފުޅުގެ އުމުރު ހުސްވަންދެންތަ؟” ޝަކީލާ ނުރުހުމާއެކު ބުނެލިއެވެ. “އޭނާގެ ހިތަކުން ޔާނާ ފުހެވިގެނެއް ނުދެއެއްނު؟ ދުލުން ކިޔަނީ ހުސް ޔާނާގެ ނަން. ޔާނާ! ޔާނާ! ޔާނާ!” ނުރުހިފައި ޝަކީލާ ދެއްކި ވާހަކަތަކުގެ ތެރެއިން އީމަންގެ ކަންފަތާ ހަމައަށް ޔާނާގެ ނަން އިވުނު ފަދައެވެ.\n“ޔާނު އައީތަ؟ ކޮބާ؟ ޔާނު؟” އީމަން ތެޅިގަތުމާއެކީ އަވަސްއަވަހަށް އެދިމާއަށް ބަލައިލަމުން ތެދުވަން މަސައްކަތް ކުރިއެވެ. ނަމަވެސް ހަމައަށް ދެތިން ފިޔަވަޅު ނޭޅި އަނގަވަތަށް ވެއްޓުނެވެ.\nރީމްއަށް ހަޅޭއްލަވައިގަނެވުމާއެކީ އެދިމާއަށް ދުއްވައިގަނެވުނެވެ. ނަމަވެސް ރީމްއަށް އެހިސާބަށް ދެވުމުގެ ކުރިން އީމަން ވެއްޓިއްޖެއެވެ. ޝަކީލާއަށް ހުރެވުނީ ދެލޯ ބޮޑުކޮށްލައިގެން ހައިރާންވެފައެވެ.\n“ޕްލީޒް! ޓޭކް ކެއަރ އޮފް ޔޮއަރސެލްފް އީމަން.!” ޑޮކްޓަރު ވާހަކަ ދައްކަމުން ދިޔައީ އީމަންއާއެވެ. ވެއްޓުމުގެ ސަބަބުން ނިތްކުރީގައި ފަޅައިގެން ދިޔަ ތަނުގައި ބޭސްއަޅައި ބެންޑޭޖްކުރަމުން ޑޮކްޓަރު އީމަންއަށް ނަސޭހަތް ދެމުން ދިޔައެވެ. އީމަން ރަނގަޅުވާން އެއްވެސް މަސައްކަތެއް ނުކުރާކަމުގައި ބުނެ ރީމް ޑޮކްޓަރު ކައިރީ ޝަކުވާ ކުރިއެވެ.\n“އުންމީދެއް ނެތި ކިހިނެތް ދިރިއުޅޭނީ؟ އަހަރެން ދިރިއުޅެންވީ އެއްވެސް ސަބަބެއް އެބަ އޮތްތަ؟” އީމަން ހަމައަކަށް އެޅުމުން ޑޮކްޓަރު ނަސޭހަތް ދެވޭތޯ އުޅުނަސް އީމަންގެ އެއްވެސް ކަހަލަ އުންމީދެއްނެތެވެ. ކައިރީގައި ހުރި ރީމްގެ ހިތް ދިޔައީ ކުދިކުދި ވަމުންނެވެ. ނާއުންމީދުން ފުރިފައިވާ ހިތަކަށް އަލިމަގެއް ނުފެންނާނެޔޭ ހިތް ބުނަމުން ދިޔަ ނަމަވެސް އީމަން ހާސިލުކުރުމަށްޓަކައި ހިތުގައި ވާ އުންމީދު ފަނޑުކޮށްލާކަށް ބޭނުމެއް ނުވިއެވެ.\nޑޮކްޓަރު ދިޔުމުން ރީމްވެސް ބޭރަށް ދާން ހިނގައިގަތެވެ.\n“ރީމް! ޔާނުއަށް ވީ ކިހިނެތް؟” އީމަންގެ ސުވާލުން ރީމްގެ ދެފައި ތަޅުލެވުނުފަދައެވެ. ދެލޯ ބޮޑުކޮށްލެވުމާއެކު އެފަރާތަށް ބަލައިލިއެވެ. ޖަވާބެއް ދޭން ދަތިވެފައި ހުރެވުނީއެވެ. އެހެންކަމުން އީމަން އަނެއްކާވެސް ސުވާލު ތަކުރާރުކޮށްލިއެވެ. ރީމް އާގަންނަ ގޮތްވެފައި ޖަވާބުދިނެވެ.\n“މާން! ޔާނު އެއް ނުފެނުނު. ފުލުހުން ވަރަށް މަސައްކަތް ކުރި. އެކަމަކު އެއްވެސް އަލިމަގެއް ނުފެނުނު. ޔާނު އަހަރެމެންނާ ވަރަށް ދުރަށް ހިނގައްޖެ. އެނބުރި އައުމެއްނުވާ ބިމަށް.” ރީމް ދެރަވެ އިސްޖަހާލަމުން ބުނެލިއެވެ.\n“ނުފެނުމުން އޭގެ މާނައަކީ ޔާނު މަރުވީ އޭތަ؟ އެމީހުންނަށް ރަނގަޅަށް ނުހޯދެނީ. އެހެންނޫންނަމަ ޔާނު ފެނުނީސް.” ހިތްހަމަ ނުޖެހިފައި ހުރެ އީމަން ދެއްކި ވާހަކަ ތަކުން ރީމް ރުޅި އަންނަގޮތްވި ނަމަވެސް ހަމަ ޖެހިލިއެވެ. “މާން! ހިތްވަރުކުރޭ! ހުރިހާ ކަމެއްވެސް ވާނީ ރަނގަޅަކަށް!”\n“ރަނގަޅަކަށޭ؟ ތިބުނީ އަހަރެންނާ ޔާނު ވަކިވީ ރަނގަޅަކަށޭ؟ ރީމްއަށް ހަމަ ރަނގަޅަށް އެނގޭނެ އެއީ އެކަން އޮތް ގޮތެއް ނޫންކަން. ޔާނު އަކީ އަހަރެންގެ ފުރާނަ. ކިހިނެތް ޔާނުއާ ނުލާ އަހަރެން ދިރިއުޅޭނީ؟ ޔާނުއަކީ އަހަރެންގެ ޒިންމާއެއް. އަހަރެން ޔާނުގެ މަންމައަށް…..” އީމަންގެ އަރު ބެދުނު ކަހަލަ އެވެ.\n“ޔާނު އައިސް މަންމައާ ބެހޭ ގޮތުން ސުވާލުކޮށްފިނަމަ ކީކޭ އަހަރެން ބުނާނީ؟ ކިހިނެތް ބުނެދޭނީ މަންމަ ނިޔާވެއްޖެއޭ؟ ޔާނުގެ ހިތް ކުދި ކުދި ވެދާނެ.” އީމަންގެ ލޮލުން ކަރުނަ ނީރާލިއެވެ. ރީމް ހަމަ ހުރީއެވެ. އިތުރު ވާހަކައެއް ދައްކާކަށް ގަސްތެއް ނުކުރިއެވެ. މަޑުމަޑުން ހިނގަމުން ގޮސް ކޮޓަރިން ނިކުތެވެ.\nކޮޓަރިން ނިކުމެގެން އާއިޒު އައީ ދެލޯ އުނގުޅަމުންނެވެ. ގޭތެރެ ފުހެން ހުރި ޖާހަތު އާއިޒުއަށް ބަލައިލިއެވެ.\n“ކޮފީ ގެންނަންތަ؟” ޖާހަތު މަޑުމަޑުން ސުވާލުކޮށްލުމުން އާއިޒު ބޯ ޖަހައިލިއެވެ. އަދި ގޮސް ސޯފާގައި އިށީނދެ ޓީވީ ޖައްސައިލުމަށްފަހު އޮށޯތެވެ. ސައުދިއްޔާ އާއި ޝަކީބު އިންޑިޔާއަށް ދިޔަފަހުން އާއިޒުއާ ޖާހަތު އެކަނި އުޅެމުން އައި ނަމަވެސް ދެމީހުންގެ ދެމެދުގައިވާ ބީރަށްޓެހިކަމުގެ ފާރު ނެތިގެނެއް ނުދެއެވެ. އާއިޒު ގިނަ ވަގުތު ގޭގައި އުޅުނު ނަމަވެސް ދެމީހުންގެ ދެމެދުގައި މާ ގިނަ ވާހަކަ ތަކެއް ނުދެއްކެއެވެ. މަންމަގެ ހިތްހަމަ ޖެހުމަށްޓަކައި ދެމީހުން އެއްކޮށް އުޅެން ނިންމައިފައި ވިނަމަވެސް ސައުދިއްޔާ ނޫޅޭއިރުވެސް އެކަކު އަނެކަކަށް އިޚްތިރާމް ކުރެވޭކަމީ ދެމީހުންވެސް ދަންނަ ބޮޑު ސިއްރަކަށްވަނީ ވެފައެވެ. ނޭނގިނަމަވެސް ދެމީހުންވަނީ އެކަކު އަނެކަކުގެ އެހީއަށް ބޭނުންނެވެފައެވެ.\nއާއިޒުގެ އުޅުމަށް ހެޔޮ ބަދަލު އަންނަމުންދާކަން ޖާހަތުއަށް ފާހަގަ ކުރެވެމުން ދިޔައެވެ. ޚުދު އާއިޒުވެސް ކުރިން މަގުމަތީގައި އުޅުނު އުޅުން ދޫކޮށްލައި ހަރުދަނާ ގޮތެއްގައި އަމަލުތައް ބަހައްޓަމުން ގެންދިޔައެވެ.\nރޭގަނޑުގެ ވަގުތެވެ. އޮފީހުގައި ވަރަށް ބުރަކޮށް މަސައްކަތް ކުރުމަށްފަހު ގެއަށް ދިޔުމަށްޓަކައި ސައިކަލަށް އަރައި މިސްރާބު ޖެހިއެވެ. އަތްދިގު ހުދު ގަމީހަކާއި ކަޅު ފަޓްލޫނު ލާފައި ހުރިއިރު އާއިޒު ފެންނަލެއް ވަރަށް ފިރިހެންވަންތައެވެ. ކުރުކޮށްކޮށާލެވިފައިވާ އިސްތަށިގަނޑު ރީތި ގޮތަކަށް މައްޗަށް އަރުވާލެވިފައިވާއިރު ހަމުގެ ކުލަ މެދުމިނެއްގައި ހުރި އިރު ވަރަށް ހިތްގައިމެވެ.\nވަކިހިސާބަކަށް ދުއްވުމާއެކު އާއިޒު ސިހޭގޮތްވީ އޭނާގެ ފަހަތުން ބައެއް އަންނަހެން ހީވުމުންނެވެ. މާލޭގެ ހަލަބޮލި މަގުމަތީގައި އެތަށް ސައިކަލެއް އަދި ކާރެއް ދުއްވަމުން ދިޔަ ނަމަވެސް ފަހަތުން އަންނަ ދެސައިކަލު އާއިޒުއާ ދާދި އެއްވަރެއްގައި އަންނަކަން ފާހަގަ ކުރެވުނެވެ. އާއިޒު ފަހަތަށް ބަލައިލި އެވެ. އެވަގުތު ދެފަރާތަށް ދެސައިކަލު އަރައި ހަމަކޮށް ޖެހިގެން އޮތް ހަނި ގޯޅިއަކަށް އާއިޒުގެ ސައިކަލު ލަވާލިއެވެ. ގޯޅިއެޅުމާއެކީ އާއިޒު ސައިކަލު މަޑުކޮށްލަން މަސައްކަތް ކުރިނަމަވެސް އިތުރު ސައިކަލެއް ފަހަތުން އައިސް ސައިކަލުގައި ޖެހޭނުޖެހޭ ވަރަށް ކައިރިކޮށްލިއެވެ. ކުރިއަށް ދުއްވުން ފިޔަވައި އިތުރު އެއްވެސް ކަމެއް އާއިޒުއަށް ކުރެވޭގޮތެއް ނުވިއެވެ.\nއެމީހުން ދާން ބޭނުންވި ތަނަށް ދެވުމާއެކީ ދެފަރާތުން އައި ދެސައިކަލުގެ ތެރެއިން ވާތްފަރާތުން އައި ސައިކަލު އާއިޒުގެ ސައިކަލުގެ ކުރިމައްޗަށް އެރުމާއެކު ބުރަކި ހިފާލެވުނީ ކިރިޔާއެވެ. ކޮންބައެއް ކަން ނޭނގުމުންނާއި ކަންތައް ކުރަމުން ދިޔަ ގޮތުން ހިތްހަމަ ނުޖެހި ހުރެވުނަސް އާއިޒުގެ ހިތުގައި ކޮންމެވެސް ވަރަކަށް ބިރުވެރިކަމެއްވެސް އުފެދިފައިވެއެވެ. އެމީހުންގެ މަޤްސަދަކީ ކޮބައިބާއޭ ހިތް ސުވާލުކުރިއެވެ؟ ކިތަންމެ ގޯސްކޮށް ކުރިން އުޅެފައިވިނަމަވެސް އެއްވެސް ބަޔަކަށް ގެއްލުމެއް ދީފައެއް ނުވާނެއެވެ. ގްރޫޕް ދެބަސްވުންތަކުގައި އެފަދަ ކަމެއް ކުރެވިފައިވީ ނަމަވެސް އެ ހުރިހާ ކަމެއް ވަނީ ހައްލުވެފައެވެ.\nއާއިޒު ވަށައިގެން ނަޒަރު ހިންގާލިއެވެ. އެއީ އޭނާ ދަންނަ ތަނެކެވެ. މިހާރު ބީރަށްޓެހި ވެފައިވީ ނަމަވެސް މީގެ ކުރިން އޭނާގެ މުޅި ދުވަސް އެތަނުގައި އުފަލާ މަޖަލުގައި ހޭދަވެގެން ގޮސްފައިވާތަނެވެ. އާއިޒު އޭނާ ވަށައިގެން ތިބި މީހުންނަށް ނަޒަރު ހިންގާލިއެވެ. އެއީ އޭނާ އާއެކު އުޅުނު މީހުންނެއްނޫނެވެ.\nއެތެރެއަށް ވަންނަ ރާސްތާ އެނގޭތީވެ އާއިޒު އެތެރެއަށް ހިނގައިގަތެވެ. އެއްވެސް ކަހަލަ ދެކޮޅުވެރިކަމެއް ނެތިއެވެ. ވަށައިގެން ތިބި މީހުން އޭނާ އަށް މަގުދައްކަން ފެށުމުން އަތުގެ އިޝާރާތުން އެކަން ހުއްޓުވިއެވެ. އެއްޖީބަށް އަތް ޖަހާލުމަށްފަހު ކުރިއަށް ހިނގައިގަތެވެ. ހަރުދަނާ ކަމާއި އެކީގައެވެ. އެއްވެސް ކަހަލަ ބިރެއް އަދި ފަސް ޖެހުމެއް އެމޫނު މަތިން ފެންނާކަށް ނެތެވެ. ފަރިތަ ކަމާއެކީގައި ކުރިއަށް ހިނގަމުން ދިޔައިރު ފަހަތުން އައި މީހުން ޖެހިލުންވެ ތިބެ ކުރިއަށް ހިނގައިގަތެވެ. އާއިޒުގެ މިކުއްލި ބަދަލާއެކީ ގައި އެމީހުން ކުޑަކޮށް ޖެހިލުންވާ ގޮތްވީއެވެ. ހަރަކާތްތަކުގެ ހަލުވިކަމާއި އަމަލުތައް ހުރިގޮތުން އެތަނަށް އާއިޒު ފަރިތަކަމާއި އާއިޒުގެ ޖެހިލުންކުޑަކަން ހާމަވަމުން ދިޔައެވެ. ޚުދު އާއިޒުވެސް އޭނާ އެތަނަށް އެފަދަ ގޮތަކަށް ގެންނަން ޖެހުނު ސަބަބު ބަލަން ބޭނުންވިއެވެ. އަދި އަލުން އެތަން އާރާސްތުކޮށް އުޅެން ފެށީ ކާކުގެ ސަބަބުންތޯ ބަލަން ބޭނުންވިއެވެ.\n“ވެލްކަމް” އަނދިރި ހޮހޮޅައެއްފަދަ ތަނަކަށް ވަދެވުމާއެކީ އާއިޒުއަށް ހުއްޓެވުނީ އިވުނު އަޑުގެ ސަބަބުންނެވެ. ފަނޑުފަނޑު އޮރެންޖެ ބޮއްކެއްގެ އަލި ފިޔަވައި އެ އަނދިރި ތަނުގައި އިރުތު އަލިކަމެއް ނުވާ ފަދައެވެ. އެތެރެއަށް ނަޒަރު ހިންގާލެވުނީ އެ އަޑު އިވުނު ދިމާއެއްވެސް ނޭނގުމުންނެވެ. ފަހަތުން އައި މީހުންތައް ފަރިތަ ކަމާއެކީގައި އެތެރެއަށް ވަދެގެން ގޮސް އަނދިރިގަނޑުގެ ތެރެއަށް ގެއްލުނުފަދައެވެ.\n“ކީއްވެ ހައިރާންވީ؟ މީ ހަމަ އާއިޒު ކުރިން އުޅުނު ތަނެއްނު!” އަޑު ގާތްވަމުން އަންނަ ކަހަލަ އިހުސާސެއް ކުރެވުނެވެ. އާއިޒު އެދިމާއަށް ބަލަން ފެށިއެވެ. އަނދިރީގެ ތެރެއިން މީހެއްގެ ހިލަމެއްވާހެން ހީވެއެވެ. ވަކި މީހެއް އެނގޭ ވަރެއް ނުވިއެވެ. އާއިޒު ކައިރީގައި ހުރި ފާރުގައި އަތްކާއްތާލިއެވެ. ކަމެއް ހަނދާންވެގެން ކަހަލަ ގޮތަކަށެވެ.\n“ސްވިޗްތަ ތިހޯދަނީ؟ މިހާރަކު ސްވިޗެއް ނުހުންނާނެ ތިތާނގައެއް.” އާއިޒު އަށް އެއަޑު އެއީ ދަންނަ އަޑެއްހެންވެސް ހީވިއެވެ. އެހެން ކަމުން ކަނުލާ އަޑުއަހަން އިނެވެ. “ސްވިޗް މިހާރު އޮތީ އަހަރެންގެ އަތުގަ.” މުޅިތަން އަލިވެގެން ދިޔައެވެ. އާއިޒުގެ މޫނުމަތިން ހައިރާންކަންފެނިގެން ދިޔައެވެ. ކުރިމަތީގައި ހުރި މީހާ ފެނުމުންނެވެ.\nބޮޑާކަމާއި އެކީ ފަޚްރުވެރިކަމުގެ ހިނިތުންވުމެއްގައި ހުއްޓިލައިގެން ހުރީ ހުމާމެވެ. “ސަޕްރައިޒްޑް؟” މަލާމާތުގެ ރާގެއްގައި ހުމާމު ސުވާލުކޮށްލިއެވެ. “އަހަރެންވެސް ޖެހޭނެއްނު އާއިޒަށް ސަޕްރައިޒެއް ދޭން. މިއީ އަދި ފެށުން. މިކަހަލަ ކިތަންމެ ސަޕްރައިޒެއް ކުރިއަށް އޮތް ތަނުގައި ލިބޭނެ.” ހުމާމުގެ ވާހަކަތައް ނިމުނުއިރު ރުޅިވެރިކަމާއި ނަފްރަތު އެދެލޮލުން ފެންނަމުން ދިޔައެވެ.\n“ކޮންކަމެއް ބޭނުންވެގެން ތިއުޅެނީ؟” އާއިޒު ސުވާލުކޮށްލިއެވެ. އެއްވެސް ކަހަލަ ކަންބޮޑުވުމެއް ނެތް ފަދަ ގޮތަކަށެވެ.\n“ބަދަލު! އަހަރެން ބޭނުމީ ބަދަލު ހިފަން. އަހަރެންގެ ދިރިއުޅުން ބަރުބާދުކޮށްލީ ކަލޭ. ދެން ކަލެއަށް އުފަލުގައި ދިރި އުޅެވުނައެއް ނުދޭނަން.” ހުމާމު ހާމަކޮށްލިއެވެ.\n“ތީ އޮޅުމެއް. އަހަރެން ހުމާމުގެ ދިރިއުޅުން ބަރުބާދުކޮށެއް ނުލަން. ޤަބޫލުކުރަން ހުމާމު ޖަލަށް ދާން ޖެހުނީ އަހަރެންގެ ސަބަބުންކަން. އެއީ އަހަރެންނަށް ކުރެވުނު ކުށެއް. އެކުށަށް އަހަރެން ތަޢުބާވެއްޖައިން. އަދި ހުމާމު ސަލާމަތްކޮށްދިނީވެސް އަހަރެންނެއްނު؟” އާއިޒު ހަމަ ޖެހިލައިގެން ހުރެ ވާހަކަ ދެއްކިއެވެ. ނަމަވެސް ހުމާމުގެ ރުޅި މައިތިރިވާގޮތެއް ނުވެއެވެ.\n“އެނިމުނީ؟ ކަލޭ އަމިއްލައަށް ފެނިގެން ކުށްކުރީ. ކުށެއްކަން އެނގުމުން ތަޢުބާވީ. ދެން އަހަރެން ސަލާމަތް ކޮށްދިނީ. އެވީތަ؟ ކޮބާ އެހުރިހާ ކަމެއްގެ ތެރޭގަ އަހަރެންގެ ހައްގު.؟ އަހަރެންގެ އިހުސާސްތައް.؟ އަހަރެންގެ އުންމީދުތައް.؟ ނުވިތާކަށް އަހަރެންގެ ދިރިއުޅުންވެސް އެފުށް މިފުށަށް ޖެހިގެން ހިނގައްޖެ.” ހިތުގައިވާ ޒަހަމްތަކުގެ އަޑު ހުމާމު އިއްވަމުން ދާފަދައެވެ.\n“އަހަރެން ތިހުރިހާ ކަމެއް ޤަބޫލުކުރަން. ހުމާމުގެ ދިރިއުޅުން އަނބުރާ އާރާސްތުކޮށްދިނުމަށްޓަކައި އަހަރެން ކުރަންވީ ކަމެއް ބުނޭ. އިރާދަކުރެއްވިއްޔާ ބުނި ކޮންމެ ކަމެއް ކޮށްދޭނަން.” އާއިޒު ހުމާމަށް ބަލައިލަމުން ބުނެލިއެވެ. އާއިޒުގެ މޫނު މަތިން ފެންނަމުންދިޔަ ސީރިއަސްކަމާއި ހަރުދަނާކަމުން އޭނާ އެ ދައްކަނީ ތެދުވާހަކައެއް ކަން ހުމާމަށް ވިސްނުނެވެ. އިސްޖަހައިގެން އެނބުރި ހިނގާލާފައި ގޮސް ގޮނޑީގައި އިށީނދެލިއެވެ. އެތަނުގައި ދެން ތިބި ކުދިންގެ ފަރާތުންވެސް އަދި ހުމާމުގެ ފަރާތުންވެސް އިތުރު އިޝާރާތެއް ނައެވެ.\n“ބޭނުންވާކަމެއް އަހަރެންނަށް ގުޅާލާފަ ބުނާތި. އިރާދަކުރެއްވިއްޔާ ކޮށްދޭނަން. އަހަރެންގެ ފޯނު ނަމްބަރު ބަދަލެއް ނުވޭ.” އާއިޒު ހުމާމަށް އިޝާރާތްކޮށްލަމުން ބުނެލުމަށްފަހު އެތަނުން ނިކުންނަން ހިނގައިގަތެވެ.\n“އަހަރެން ބޭނުމީ ކަލޭގެ އަންހެނުން.” ހުމާމު ބުނެލިއަޑު އިވުނެވެ. އަދި އިސް އުފުލާ ބަލައިލިއެވެ. ބޭރަށް ނިކުންނަން ހިނގަހިނގައި ހުރި އާއިޒު ހުރީ ހުއްޓިގެންނެވެ. ހުމާމު ތެދުވަމުން ކުރިއަށް ހިނގައިގަތެވެ. “އަހަރެން ބޭނުމި ޖާހަތު!” އާއިޒުގެ ފަހަތުގައި ހުއްޓިލައިގެން ހުރެ ބުނެލިއެވެ. އާއިޒުގެ ފަރާތުން ބަހެއް ނުލިބުނެވެ. ހަމަ ހުރި ގޮތަށް ހުރީއެވެ. ހުމާމުގެ ބޮލަށް އަނެއްކާ ރުޅިގަނޑު ސަވާރުވިއެވެ. އެތަނުގައި ހުރި ގޮނޑިއެއްގައި ފައިން ޖަހައި ހޫރާލީ ރުޅިގަނޑު ކޮންޓްރޯލް ނުވުމުންނެވެ. މުޅިތަނުގެ ހަމަ ހިމޭންކަން ގެއްލިގެން ދިޔައެވެ.\n“ކީއްވެ އެއްޗެކޭ ނުބުނީ؟ އެކަމަކު ބުނީމެއްނު ކޮންމެ ކަމެއްވެސް ކޮށްދޭނަމޭ؟ ދެން؟……….. ނުވާނެދޯ؟” ހުމާމު އާއިޒުއާ ސުވާލުކުރި ނަމަވެސް ޖަވާބެއް ނުލިބުނެވެ. އާއިޒުގެ ހަމަ ހިމޭންކަން ހުމާމަށް ބަލައެއް ނުގަނެވުނެވެ. ރުޅިގަދަވެގެން ގޮސް ރޮއެގަނެފާނެހެންވެސް ހީވެއެވެ.\nnice story…. first comment… hehe good luck writer.\nGood story indeed. Next part v avahah up kohfheyne kamah umiydhu kuran\nKoba next part any ways story vvvvv rythi\nMi story anekkaves medhu kedunytha\nNimifa oii story eh genes dheyn ehaa dhuwas nagaathi dhen vrah foohi! Alhe keehtha waani avahah up kolla dhiniyya:/ anekka mi story medhu kenduny tha ? Pls hurihaa episode thakeh up kolladhyba:(\nAlhey kobaatha…. haadha lahey


ޔޫރަޕުގެ ގިނަ ޤައުމުތަކަކުން އެސްޓްރާޒެނެކާ ވެކްސިން ބޭނުން ކުރުން މަނާކޮށްފި! - Sandhaanu\nޔޫރަޕުގެ ގިނަ ޤައުމުތަކަކުން އެސްޓްރާޒެނެކާ ވެކްސިން ބޭނުން ކުރުން މަނާކޮށްފި!\nކޮވިޑް 19 އިން ރައްކާތެރި ވުމަށް ޖަހަމުން އައި އެސްޓްރާޒެނެކާ ކޮވިޑް 19 ގެ ވެކްސިން ބޭނުންކުރުން ޔޫރަޕުގެ ގިނަ ޤައުމުތަކަކުން މަނާކޮށްފި އެވެ. އެސްޓްރާޒެނެކާ ވެކްސިން ބޭނުން ކުރުން މަނާކޮށްފައިވަނީ ފީޓަލް ބްލަޑް ކްލޮޓިން ގެ ގިނަ މައްސަލަ ތަކެއް ވެކްސިން ޖެހި ފަރާތް ތަކުން ރިޕޯޓް ކުރުމާއި ގުޅިގެންނެވެ.\nނިމިދިޔަ ހަފްތާގެ ބުރާސްފަތި ދުވަހު ޑެންމާކް އިން ވެސް ވަނީ ވެކްސިން ބޭނުން ކުރުން މަނާ ކޮށްފައެވެ. ޑެނިޝް ހެލްތު އެންޑް މެޑިސިން އޮތޯރިޓީ އިން ބުނެފައިވަނީ ވެކްސިން ގިނަ ފަރާތްތަކަކުން ލޭގަނޑު ވުމުގެ މައްސަލަ ތައް ރިޕޯޓް ކުރުމާއި ގުޅިގެން، ޔޫރަޕިއަން މެޑިސިން އެޖެންސީ (އީ.އެމް.އޭ) އިން އަންނަނީ އެކަން ތަޙްޤީޤް ކުރަމުންނެވެ. 14 ދުވަހުގެ މުއްދަތަކަށް އެސްޓްރާޒެނެކާ ވެކްސިން ދިނުން ހުއްޓާލުމަށް ފަހު އަލުން ވެކްސިން ޖެހި ފަރާތް ތަކުގެ އެސެސްމަންޓް ހަދާނެ ކަމަށްވެސް ޑެނިޝް ހެލްތު މެޑިސިން އޮތޯރިޓީ އިން ވަނީ ބުނެފަ އެވެ.\nޑެންމާކް ގެ އިތުރުން ނޯރވޭ އަދި އިޓަލީ އިން ވެސް ވަނީ އެސްޓްރާޒެނެކާ ވެކްސިން ދިނުން މިދިޔަ ބުރާސްފަތި ދުވަހު ހުއްޓާލާފައެވެ.\nޑެންމާކް ގެ ޑެނިޝް ހެލްތު އެންޑް މެޑިސިން އޮތޯރިޓީ އިން ނިންމި ނިންމުމަކީ ރައްކާތެރި ވުމުގެ ގޮތުން އެޅި ފިޔަވަޅެއް ކަމަށާއި، ލޭ ގަނޑުވާން މެދުވެރިވީ ވެކްސިން ގެ ސަބަބުން ކަމެއް އަދި އެއްކޮށް ޔަޤީން ނުވާ ކަމަށް، ޔޫކޭ ގެ މެޑިސިން އެންޑް ހެލްތު ކެއާ ޕްރޮޑަކްޓްސް ރެގިއުލޭޓަރީ އެޖެންސީ (އެމް.އެޗް.އާރް.އޭ) ގެ ޑޮކްޓަރ ފިލް ބްރަޔަން ވަނީ ވިދާޅުވެފަ އެވެ.


Supporter un kurimathee Arsenal ah bodu foar i eh\nލަނޑު ޖެހުމަށް ފަހު އާސެނަލްގެ ކުޅުންތެރިން އުފާ ކުރާއިރު ސަޕޯޓަރުން ފޯރި ދެނީ\nނުވަ މަސް ދުވަހުގެ މެދުކެނޑުމަކަށް ފަހު ސަޕޯޓަރުން ވައްދައިގެން ކުޅުނު ފުރަތަމަ މެޗުގައި އާސެނަލްއިން އޮސްޓްރިއާގެ ރެޕިޑް ވިއޭނާގެ މައްޗަށް 4-1 މޮޅުވެއްޖެ އެވެ.\nސަޕޯޓަރުން ދަނޑަށް ވަނުމުން ސެނިޓައިޒް ކުރެވުނެވެ. ސޯޝަލް ޑިސްޓެންސް ދެވުނެވެ. މިއީ ދަނޑަށް ވަން އާސެނަލްގް ޕްލެޓިނަމް އަދި ގޯލްޑް ކެޓަގަރީގެ ސަޕޯޓަރުން މީގެ ކުރިން ތަޖުރިބާ ކުރި ކަމެއް ނޫނެވެ. އެހެން ނަމަވެސް ނުވަ މަސް ދުވަހުގެ މެދުކެނޑުމަކަށް ފަހު އެމިރޭޓްސް ސްޓޭޑިއަމްއަށް ވަން 2000 ސަޕޯޓަރުންނަށް ލިބުނީ ބޮޑު ހިތްހަމަ ޖެހުމެކެވެ.\nއާސެނަލްގެ ފުރަތަމަ ލަނޑު ޖެހުމަށް ފަހު އެލެގްޒެންޑާ ލަކެޒެޓަށް ވެސް އެ ފޯރި އަ އެވެ. ސަޕޯޓަރުންގެ ފޯރި ދިނުމުން އޭނާއަށް ވެސް ތަފާތު ރޫހެއް އައި ކަހަލަ އެވެ. އެންމެ ފަހު ޕްރިމިއާ ލީގްގައި ކުޅުނު މެޗުތަކުގައި އާސެނަލްގެ ޓީމު އުނިވި ކަންކަން މެޗުގައި ވަރަށް ރަނގަޅަށް ރިކާވާ ކުރި އެވެ. ސަޕޯޓަރުން ދަނޑަށް ވަދެ ދިން ފޯރީގެ ނަތީޖާ އެވެ.\nސަޕޯޓަރުން ތިބެގެން އާސެނަލް މެޗެއްގައި އެންމެ ފަހުން ލަނޑު ޖެހި ކުޅުންތެރިޔަކީ ލަކެޒެޓް އެވެ. އެއީ 271 ދުވަސް ކުރިން ވެސްޓްހަމް އާ ދެކޮޅަށް ކުޅުނު މެޗުގަ އެވެ. އަލުން ސަޕޯޓަރުން ދަނޑަށް ވަން މެޗު ފަށައިގެން 10 މިނެޓް ތެރޭ ލަކެޒެޓް ލަނޑު ކާމިޔާބު ކުރި އެވެ.\nއޭގެ އަށް މިނެޓް ފަހުން ވިލާ ޕަބެލޯ މާރީ ވަނީ ވަނީ އާސެނަލްގެ ދެ ވަނަ ލަނޑު ކާމިޔާބު ކޮށްފަ އެވެ. މެޗުގެ ފުރަތަމަ ހާފު ނިމުމުގެ ކުރިން އެޑީ ނިކާތިއާ ވަނީ އާސެނަލްގެ ތިން ވަނަ ލަނޑު ކާމިޔާބު ކޮށްފަ އެވެ. ދެ ވަނަ ހާފަށް ނުކުމެ ރެޕިޑް ވިއޭނާގެ ކޮޔާ ކިޓަގަވާ ވަނީ އެ ޓީމުގެ ހަމައެކަނި ލަނޑު ކާމިޔާބު ކޮށްފަ އެވެ. އާސެނަލްގެ ހަތަރު ވަނަ ލަނޑު އެމިލީ ސްމިޓް ރޯ ކާމިޔާބު ކުރީ 66 ވަނަ މިނެޓްގަ އެވެ.\n"މިއީ ވަރަށް ހާއްސަ މެޗެއް،" ސަޕޯޓަރުން ދަނޑަށް ވައްދައިގެ ކުޅެން ފުރުސަތު ލިބުމުން އާސެނަލްގެ ކޯޗް މިކަލް އާޓެޓާ ބުންޏެވެ. "އަހަރެން ވަރަށް އުފާވޭ ސަޕޯޓަރުން އެނބުރި ދަނޑަށް ވަންނަން ފުރުސަތު ލިބުމުން. އެމީހުން ވަރަށް ބޮޑަށް މި މެޗުގައި ހިއްސާވި. އަހަރެމެންގެ 2000 ސަޕޯޓަރުން ދަނޑުގައި ތިއްބަސް ހީވަނީ ވަރަށް ބައިވަރު ތިބިހެން."\nއޮސްޓްރިއާގެ ލާސްކް ލިންޒް އާ ދެކޮޅަށް 3-3 އެއްވަރު ކޮށް، ޓޮޓެންހަމް ހޮޓްސްޕާސް ވެސް ވަނީ އަނެއް ބުރުން ޖާގަ ހޯދާފަ އެވެ. އެ މެޗުގައި ޕެނަލްޓީން ގެރެތު ބޭލް ކާމިޔާބު ކުރި ލަނޑަކީ އޭނާގެ 200 ވަނަ ލަނޑެވެ. އަނެއް ދެ ލަނޑު ކާމިޔާބު ކުރީ ސަން ހިއުންގް މިން އަދި އަނެއް ޕެނަލްޓީން ލަނޑު ކާމިޔާބު ކުރި ޑެލީ އަލީ އެވެ. ސެލްޓިކްގެ މައްޗަށް 4-2 ގެ ނަތީޖާ އަކުން ކާމިޔާބު ހޯދައި އޭސީ މިލާންވެސް ވަނީ ގަދަ 32 ށް ދަތުރު ކޮށްފަ އެވެ.


French Open final gai Nadal aa Djokovic badhdhalukuranee - AO News\nފްރެންޗް އޯޕަން ފައިނަލްގައި ނަޑާލްއާ ޖޮކޮވިޗް ބައްދަލުކުރަނީ\nރަފައެލް ނަޑާލް (ކ) އާއި ނޮވަކް ޖޮކޮވިޗް (ވ) މެޗަކަށްފަހު ފޮޓޯއަކަށް ހުއްޓިގެން. --ފޮޓޯ: ގެޓީ އިމޭޖަސް\nފްރެންޗް އޯޕަން ފައިނަލުގައި މި މުބާރާތް އެންމެ ގިނަ ފަހަރު ކާމިޔާބުކޮށްފައިވާ ސްޕެއިނުގެ ރަފައެލް ނަޑާލްއާ ދުނިޔޭގެ އެއްވަނަ ކުޅުންތެރިޔާ ސާބިއާގެ ނޮވަކް ޖޮކޮވިޗް ބައްދަލުކުރާން ޖެހިއްޖެއެވެ.\nމި މުބާރާތުގެ ޗެމްޕިއަންކަން 12 ފަހަރު ހޯދާފައިވާ ނަޑާލް ފައިނަލަށް ދަތުރުކުރީ ހުކުރު ދުވަހުގެ ރޭ ކުޅެވުނު ސެމީ ފައިނަލްގެ ފުރަތަމަ މެޗުގައި އާޖެންޓީނާގެ ޑިއޭގޯ ޝްވާޓްޒްމަންގެ މައްޗަށް ސީދާ ތިން ސެޓުން ކުރިހޯދައިގެންނެވެ. އެ މެޗުގެ ސެޓުތައް ނަޑާލް ގެންދިޔައީ 3-6، 3-6، އަދި 6-7 އިންނެވެ.\nމިވަގުތު ދުނިޔޭގެ ރޭންކިންގެ އެއްވަނައިގައި އުޅޭ ޖޮކޮވިޗް ފައިނަލަށް ދަތުރުކުރީ އިއްޔެ ކުޅެވުނު ސެމީގެ ދެވަނަ މެޗުގައި ފަސް ސެޓު ކުޅެގެން ގްރީސްގެ ސްޓެފާނޯ ސިޓްސިޕާސް ބަލިކޮށްގެންނެވެ. އެ މެޗުގެ ފުރަތަމަ ދެ ސެޓް ފަސޭހަކަމާއެކު 6-3 އަދި 6-2 އިން ޖޮކޮވިޗް ގެންގޮސްފައިވަނިކޮށް ދެން ޖެހިގެންއައި ދެ ސެޓް، ސިޓްސިޕާސް ގެންދިޔައީ 5-7 އަދި 4-6 އިންނެވެ. އޭގެފަހުން ދެން ކުޅެވުނު ފަސްވަނަ ސެޓް 6-1 އިން ކާމިޔާބުކޮށް ޖޮކޮވިޗް ފައިނަލަށް ދަތުރުކުރިއެވެ.\nފްރެންޗް އޯޕަންގެ ތާރީޚުގައި 99-2 ގެ ރެކޯޑަކާއެކު އުޅޭ ނަޑާލް މިހާތަނަށް ބަލިވެފައިވަނީ ދެ މެޗުންނެވެ. އޭގެތެރެއިން އެއް ފަހަރު ބަލިވީ ޖޮކޮވިޗް އަތުންނެވެ. ނަމަވެސް، މި މުބާރާތުގެ ފައިނަލްގައި މިހާތަނަށް މި ދެ ކުޅުންތެރިން ބައްދަލުކުރި ދެ ފަހަރު ވެސް ކުރިހޯދާފައިވަނީ ނަޑާލް އެވެ. 2012 ވަނަ އަހަރުގެ ފައިނަލްގައި ޖޮކޮވިޗް އަތުން ނަޑާލް މޮޅުވީ 6-4، 6-3، 2-6 އަދި 7-5 އިންނެވެ. އޭގެ ދެ އަހަރު ފަހުން ކުޅެވުނު ފައިނަލްގައި ނަޑާލް މޮޅުވީ 6-3، 5-7، 6-2 އަދި 6-4 އިންނެވެ.\nމި މުބާރާތުގައި ނަޑާލްގެ ރެކޯޑް ރަނގަޅު ނަމަވެސް، ދެ ކުޅުންތެރިންގެ ހެޑް ޓު ހެޑް ރެކޯޑަށް ބަލާއިރު ކުރިލިބެނީ ޖޮކޮވިޗް އަށެވެ. މިހާތަނަށް މި ދެ ކުޅުންތެރިން 55 ފަހަރު ބައްދަލުކޮށްފައިވާއިރު، ޖޮކޮވިޗް ވަނީ 29 މެޗުން މޮޅުވެފައެވެ. ނަޑާލަށް މޮޅުވެވިފައިވަނީ 26 މެޗުންނެވެ.\nމި ފަހަރުގެ މުބާރާތުގެ ތަށި ކާމިޔާބުކޮށް ޓެނިސް ލެޖެންޑް ރޮޖާ ފެޑެރާގެ ރެކޯޑާ ހަމަކުރުމަށް އަމާޒުހިފާފައިވާ ނަޑާލަށް މި މެޗުގެ މުހިއްމުކަން ބޮޑެވެ. ނަޑާލް މިހާތަނަށް ގްރޭންޑް ސްލޭމް 19 ތަށި ހޯދާފައިވާއިރު، ފެޑެރާ ވަނީ 20 ތަށި ހަމަކޮށްފައެވެ. ފައިނަލުގައި ޖޮކޮވިޗް މޮޅުވެއްޖެނަމަ އޭނާ އަށް 18 ގްރޭންޑް ސްލޭމް ތަށި ހަމަވާނެއެވެ.\nމީގެއިތުރުން، މިދިޔަ އަހަރުގެ ފްރެންޗް އޯޕަން ކާމިޔާބުކޮށް ގްރޭންޑް ސްލޭމް އެއް މުބާރާތުގެ ޗެމްޕިއަންކަން އެންމެ ގިނަ ފަހަރު ހޯދި ކުޅުންތެރިޔާގެ ޝަރަފު ހޯދާފައިވާ ނަޑާލް އަށް މި ފަހަރުގެ މުބާރާތް ކާމިޔާބުކޮށްގެން އެ ރެކޯޑް އިތުރަށް ފުޅާކުރުމުގެ ފުރުޞަތުލިބިގެންދާނެއެވެ.\nޕެރިހުގެ ފިލިއްޕެ-ޝެޓްރިއޭ ޓެނިސް ކޯޓުގައި ކުޅުމަށް ހަމަޖެހިފައިވާ ފްރެންޗް އޯޕަން ފައިނަލް އޮންނާނީ މާދަމާ ރާއްޖޭ ގަޑިން އިރުއޮއްސި ހައެއް ޖަހާއިރު އެވެ.\nނޮވަކް ޖޮކޮވިޗްރަފައެލް ނަޑާލްކުޅިވަރުފްރެންޗް އޯޕަންދުނިޔެގްރޭންޑް ސްލޭމްޓެނިސް


Breaking News: Vaavu Thinadhoo In Ves Meehun Araa Feybun Manaa Koffi\nވ. ތިނަދޫއަށް ވެސް މީހުން އަރާ ފޭބުން މަނާ ކޮށްފި\nވ. ތިނަދޫގައި ޗުއްޓީ ހޭދަ ކުރަމުން އައި އިޓަލީގެ ފަތުރުވެރިޔަކު ކޮވިޑް-19 އަށް ޝައްކު ކުރެވިގެން ކަރަންޓީން ކޮށްފައިވާއިރު އެ ރަށުންވެސް މީހުން އަރާ ފޭބުން މަނާ ކޮށްފިއެވެ.\nދަރުބާރުގޭގައި މިރޭ ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ހެލްތު މިނިސްޓަރު އަބްދުﷲ އަމީން ވިދާޅުވީ، ތިނަދޫގައި އިޓަލީގެ ފަތުރުވެރިޔާ ބައްދަލުވި މީހުންނާއި އަދި އޭނާ ދިޔަ ތަންތަން ބަލާ ފިޔަވަޅުތައް އަޅަމުން އަންނަ ކަމަށެވެ. ތިނަދޫގެ އިތުރުން ޅ. ކުރެއްދޫ ރިސޯޓުންވެސް މީހުން އަރާ ފޭބުން ސަރުކާރުން ވަނީ މަނާ ކޮށްފައެވެ.\nމިއަދު ކަރަންޓީން ކޮށްފައިވަނީ ދެ މީހެކެވެ. އެއީ ނައިފަރު ހޮސްޕިޓަލުގެ ޑޮކްޓަރަކާއި އަދި އިޓަލީ އިން ރާއްޖެ އައި ފަތުރުވެރިއެކެވެ. ހެލްތު މިނިސްޓަރު އަމީން ވިދާޅުވީ އެ ދެ މީހުންވެސް މިވަގުތު ތިބީ ފަރުކޮޅުފުށީގައި ކަމަށެވެ. އަދި ޓެސްޓު ކުރުމުގެ ކަންކަން ކުރިޔަށްދާ ކަމަށެވެ. އިޓަލީގެ ފަތުރުވެރިޔާ ހުރި ވ. ތިނަދޫގައި އެ ފަތުރުވެރިޔާ ދިޔަ ތަންތަނާއި ބައްދަލުކުރި މީހުންގެ މައުލޫމާތުތައް އެއްކޮށް "ކޮންޓެކްޓް ޓްރޭސް" ކުރަމުން އަންނަ ކަމަށް މިނިސްޓަރު އަމީން ވިދާޅުވިއެވެ.\nމި ބައްދަލުވުމުގައި ވާހަކަދައްކަވަމުން ޓޫރިޒަމް މިނިސްޓަރު އަލީ ވަހީދު ވިދާޅުވީ ތިނަދޫ އަދި ކުރެއްދޫ، އެ ދެ ރަށް އޮތީ އެހެން ހާލަތެއްގައި ކަމަށެވެ. އަދި ވިދާޅުވީ އެ ހާލަތު ބަދަލުވެގެން ދާނީ މާދަމާ ލިބޭ ޓެސްޓުތަކުގެ ނަތީޖާތަކަށް ފަހު ކަމަށެވެ. ނަމަވެސް ސަރުކާރުން އެ ދެ ރަށަށް މީހުން އަރާ ފޭބުން ހުއްޓުވާފައި އެވަނީ ވަގުތީ ގޮތުން ކަމަށް މިނިސްޓަރު އަލީ ވަހީދު ވިދާޅުވިއެވެ.\n"މިއީ އަދި ވަގުތީ ޑިސިޝަނެއް. މި ޑިސިޝަނަށް ދެން އަޅުގަނޑުމެން [ސަރުކާރުން] ނަގާނެ ފިޔަވަޅެއް އެނގޭނީ މާދަމާގެ ރިޒަލްޓުތަކަށްފަހު. މި ޕްރިކޯޝަންސް މެޝާސް ސަރުކާރުން ނަގަމުން މިދަނީ ރާއްޖެ ތަރުތީބުވެފައި އޮންނަ ގޮތުން އަޅުގަނޑުމެންނަށް ލިބޭ ފުރުސަތުތައް މިއީ ރާއްޖޭގެ ރަށްތައް ވަކިވަކިން މިހެން އޮންނާތީވެ. މި ފުރުސަތުގައި އަޅުގަނޑު ފާހަގަކޮށްލަން އެއްވެސް މުވައްޒަފަކުވެސް އަދި ރައްޔިތަކުވެސް ނުދިއުމަށް. ވަގުތީ ގޮތުން މި ޑިސިޝަން ނަގާފައި މިއޮތީ، ނަތީޖާތައް ލިބުމާއި ހަމައަށްވެސް ރައްކާތެރިވުމުގެ ގޮތުން އަޅާ ފިޔަވަޅެއްގެ ގޮތުގައި،" އަލީ ވަހީދު ވިދާޅުވިއެވެ.\nއަލީ ވަހީދު ވިދާޅުވީ ކުރެއްދޫގައި ހުރުމަށްފަހު ރާއްޖެއިން ފުރައިގެން ދިޔަ ފަތުރުވެރިޔާ ކޮވިޑް-19 އަށް ޕޮޒިޓިވް ވެފައިވާކަން އެންގީ އެ ފަތުރުވެރިޔާ ކަމަށެވެ. އެހިސާބުން ފެށިގެން "ކޮންޓެކް ޓްރޭސިން" އަދި އޭގެ "ކްރެޑިބިލިޓީ" ވެސް ކަށަވަރު ކުރަމުން އަންނަ ކަމަށް އަލީ ވަހީދު ވިދާޅުވިއެވެ.\nކުރެއްދޫގައި ހިނގާދިޔަ މި ހާދިސާއާ ގުޅިގެން ނައިފަރު ކައުންސިލުން ވަނީ ބަޔާނެއް ވެސް ނެރެފައެވެ. އެގޮތުން އެ ކައުންސިލުން ނެރުނު ބަޔާނުގައި ބުނީ ކުރެއްދޫ އައިލެންޑް ރިސޯޓްގައި މަސައްކަތް ކުރާ ފަރާތްތަކުގެ ތެރެއިން މިވަގުތު ނައިފަރުގައި ތިބި ފަރާތްތަކާއި ނައިފަރުން އެއްވެސް މީހަކާއި ކޮންޓެކްޓްވެފައިވާ ފަރާތަކަށް ކޮރޯނާވައިރަސް ނުވަތަ ކޯވިޑް-19 ގެ އެއްވެސް އަލާމާތެއް ހުރިކަން ފާހަގަ ކުރެވިއްޖެނަމަ ޅ. އަތޮޅު ހޮސްޕިޓަލްގެ ނަމްބަރު 6620048 އަށް ގުޅާ މައުލޫމާތު ހިއްސާ ކުރުން އެދޭ ކަމަށެވެ. އަދި އެފަދަ ފަރާތްތަކުން، ހޮސްޕިޓަލްގެ ފަރާތުން ވަކި ޖަވާބެއް ލިބުމުގެ ކުރިން އާންމުންގެ ތެރެއަށް ނުނިކުތުމަށްވެސް އިލްތިމާސްކުރާ ކަމަށްވެސް ނައިފަރު ކައުންސިލުން މައުލޫމާތުދެއެވެ.


PSG balikoh Rennes in French cup kaamiyaabukohfi | Mihaaru\nރެނެސް ކުޅުންތެރިން ތަށްޓާ އެކު އުފާފާޅުކުރަނީ.-- ފޮޓޯ: އޭއެފްޕީ\nޕީއެސްޖީ ބަލިކޮށް ރެނެސް އިން ފްރެންޗް ކަޕް ކާމިޔާބުކޮށްފި\n28 އެޕްރީލް 2019 - 10:033comments\nރެނެސް އިން އެންމެ ފަހުން މި މުބާރާތް ކާމިޔާބުކުރީ 1971 ވަނަ އަހަރު އެވެ. އެންމެ ފަހުން ހަތަރު ފަހަރުގެ ޗެމްޕިއަން ޕީއެސްޖީން ރޭގެ މެޗު ފެށީ ވަރުގަދަކޮށެވެ. މެޗުގެ ފުރަތަމަ 21 މިނިޓް ތެރޭ ޕީއެސްޖީން ވަނީ ދެ ގޯލުގެ ލީޑެއް ނަގައިފަ އެވެ. ފުރަތަމަ ލަނޑު ޖެހީ 14 ވަނަ މިނިޓްގައި ޑެނީ އަލްވޭސް އެވެ. އޭގެ އަށް މިނިޓް ފަހުން ނޭމާ ވަނީ އެ ޓީމުގެ ލީޑުފުޅާކޮށްދީފަ އެވެ.\nފުރަތަމަ ހާފް ނިމުމުގެ ކުރިން ރެނެސް އިން މެޗުގެ ތެރެއަށް އެނބުރި އައީ މެޗުގެ 40 ވަނަ މިނިޓްގައި ޕީއެސްޖީގެ ޒުވާން ޑިފެންޑަރު ޕްރެސްނެލް ކިމްޕެމްބޭ އަތުން ބައިކޮޅަށް ވަން ގޯލުންނެވެ. ދެ ވަނަ ހާފް ފަށައިގެން ވެސް ރެނެސް އިން ވަނީ ރަނގަޅު ކުޅުމެއް ދައްކައިފަ އެވެ. އެ ޓީމަށް އެއްވަރުކޮށްދިނީ މެޗުގެ 66 ވަނަ މިނިޓްގައި މެކްސާ އެވެ.\nރޭގެ މެޗުގައި އެމްބާޕޭ (ކ) އަށް ރަތް ކާޑު ދެއްކުމުން އޭނާ އެކަމާ ރެފްރީއާ ވާހަކަ ދައްކަނީ. -- ފޮޓޯ: އޭއެފްޕީ\nޕީއެސްޖީން މެޗުގެ ފުރިހަމަ ވަގުތު ނިމުމުގެ ކުރިން އަލުން ލީޑުނަގަން ކުރި މަސައްކަތް ކާމިޔާބުނުވިއިރު، އިތުރު ވަގުތުގެ ދެ ވަނަ ހާފްގައި އެ ޓީމުގެ ޒުވާން ތަރި ކިލިއަން އެމްބާޕޭ އަށް ވަނީ ރަތް ކާޑު ދައްކައިފަ އެވެ. ރެނެސްގެ ޑަ ސިލްވާ އަށް ކުރި ނުރައްކާތެރި ފައުލަކަށް ރެފްރީ ވަނީ އެމްބާޕޭ އަށް ސީދާ ރަތް ކާޑެއް ދައްކައިފަ އެވެ.\nމެޗުގެ ފުރިހަމަ ވަގުތާއި އިތުރު ވަގުތުގެ ދެ ހާފްގެ ކުޅުން ނިމުނުއިރު 2-2 އިން އެއްވަރުވެފައި އޮތުމުން ނަތީޖާ ނެރެން ޕެނަލްޓީ ޖެހިއިރު، ރެނެސް އިން ވަނީ އެ ޓީމުން ފޮނުވާލި ހަ ޕެނަލްޓީ ވެސް ކާމިޔާބުކޮށްފަ އެވެ. ޕީއެސްޖީން ޖެހި ހަ ޕެނަލްޓީގެ ތެރެއިން ކާމިޔާބުނުވީ ޒުވާން ކުޅުންތެރިއާ ކްރިސްޓޮފާ އެންކުންކޫ ޖެހި ޕެނަލްޓީ އެވެ.\nމި ފަހަރުގެ ސީޒަނަށް ޗެމްޕިއަންސް ލީގު ކާމިޔާބުކުރުމުގެ އަމާޒުގައި ނުކުތް ޕީއެސްޖީ އަށް ފްރެންޗް ލީގު ކަޕް ވެސް ނުލިބުމުން އެ ޓީމުގެ ކޯޗު ތޯމަސް ޓުޗެލްގެ މުސްތަގުބަލާ މެދު ވަނީ ސުވާލު އުފެދިފަ އެވެ. ޓުޗެލް ބުނީ އޭނާގެ އުއްމީދަކީ އަންނަ އަހަރު ވެސް ޕީއެސްޖީ ކޯޗަކަށް ހުރުން ކަމަށާއި އެކަމަކު އޭގެ ގޮތެއް ނިންމާނީ ކްލަބުން ކަމަށެވެ.\nއިތުރު ލިޔުންތައް ޕީއެސްޖީ ފްރެންޗް ލީގް ކަޕް


Hulhudhoo gai alhaafaivaa Flat ah kurimathi lumuge furusathu hulhuvaalaifi - AO News\nހުޅުދޫގައި އަޅާފައިވާ ފްލެޓަށް ކުރިމަތިލުމުގެ ފުރުސަތު ހުޅުވާލައިފި\nއައްޑޫ ސިޓީ ހުޅުދޫގައި އަޅާފައިވާ ފްލެޓަށް ކުރިމަތިލުމުގެ ފުރުސަތު ހުޅުވާލައިފިއެވެ.\nއައްޑޫ ސިޓީ ކައުންސިލުން ކުރި އިއުލާނެއްގައި ބުނީ ސަރުކާރުގެ ގެދޮރުވެރިކުރުމުގެ ޕްރޮގްރާމްގެ ދަށުން އައްޑޫސިޓީ ހުޅުދޫ އަވަށުގައި ޢިމާރާތްކޮށްފައިވާ 48 ފްލެޓްގެތެރެއިން A,B ކެޓަގަރީގައި ހިމެނޭ 37 ފްލެޓަށް އެދުމުގެ ފުރުސަތު ހުޅުވާލާފައިވާކަމަށެވެ.\nމި ގޮތުން A ކެޓަގަރީއިން ދޫކުރާ 27 ފްލެޓް ހާއްސަކޮށްފައިވަނީ ހުޅުދޫ އަދި މީދޫގެ ރައްޔިތުންނަށެވެ. މީގެ އިތުރުން B ކެޓަގަރީގެ 10 ފްލެޓް ހާއްސަކުރުމަށް ހަމަޖެހިފައިވަނީ ހުޅުދޫ އަދި މީދޫގައި މިހާރު ދިރިއުޅޭ ރަށުން ބޭރުގެ ފަރާތްތަކާއި ހުޅުދޫ އަވަށަށް ދިރިއުޅުން ބަދަލުކުރަން ބޭނުންވާ އެހެން ރަށްރަށުގެ މީހުންނަށެވެ.\nފްލެޓަށް އެދޭ ފޯމު ފުރިހަމަކޮށް، ފޯމާއެކު ހުށަހަޅަންޖެހޭނެކަމަށް ބަޔާންކޮށްފައިވާ އެހެނިހެން ލިޔެކިއުންތަކާއެކު، 27 ފެބުރުވަރީ 2022 ވާ އާދީއްތަ ދުވަހުގެ 14:00ގެ ކުރިން ފޯމް ހުށަހެޅުމަށް އައްޑޫ ސިޓީ ކައުންސިލުން ވަނީ އެދިފައެވެ.\nމީގެ އިތުރުން ކައުންސިލުން ބުނީ ފޯމު ދޫކޮށް ބަލައިގަންނާނީ ހުޅުދޫ އަދި މީދޫ އަވަށު އޮފީހުންކަމަށާއި ފޯމް ދޫކުރުމާއި ބަލައިގަތުން އޮންނާނީ ރަސްމީ ދުވަސްތަކުގެ ހެނދުނު 9:00 ން 14:00 އަށް ކަމަށެވެ.\nގެދޮރުވެރިކުރުމުގެ ޕްރޮގްރާމްގެ ދަށުން ހުޅުދޫގައި 48 ފްލެޓް އިމާރާތްކޮށްފައިވާ ފްލެޓްތަކަށް ކުރިމަތިލުމުގެ ފުރުސަތު 2020 ވަނަ އަހަރުވެސް ހުޅުވާލާފައިވާއިރު، އޭރު ފްލެޓް ލިބުނު ބައެއް ފަރާތްތަކުން އެގްރީމަންޓްގައި ސޮއިކޮށްފައެއް ނުވެއެވެ.\nހުޅުދޫހުޅުދޫ ފްލެޓްއައްޑޫ ސިޓީ


Syria Aai Iraq Ge 12 Million Meehun Fenah Jehijje! - Vaguthu\n1 މަސް ކުރިން ( އޮގަސްޓް 23, 2021 )\nސީރިޔާ އާއި އިރާގުގެ 12 މިލިއަން މީހުންނަށް ފެނާއި، ކާބޯތަކެތި އަދި ކަރަންޓުގެ ހިދުމަތް ލިބުމުގައި ދަތިތަކަކާއި ކުރިމަތިލާން ޖެހިފައިވާ ކަމަށް ރިޕޯޓު ކޮށްފިއެވެ.\nމި ކާރިސާއިން ސަލާމަތްވުމަށް ވީހާވެސް އަވަހަަކަށް ފިޔަވަޅު އެޅުމަށް އެދި އެހީތެރިކަން ފޯރުކޮށްދިނުމަށް މަސައްކަތް ކުރަމުން އަންނަ 13 ގުރޫޕަކުން ގޮވާލައިފައިވެއެވެ.\nދުނިޔޭގެ ހޫނުމިން އިތުރުވުމާއި، ވާރޭވެހުން ރިކޯޑު އަދަދަކަށް މަދުވެ އެ ސަރަހައްދުގައި ބޯފެނާއި ދަނޑުވެރިކަން ކުރުމަށް ބޭނުންކުރާ ފެނަށް ޖެހިފައިވާކަމަށް މިއަދު ޝާއިޢު ކޮށްފައިވާ ރިޕޯޓެއްގައި ބުނެފައިވެއެވެ.\nމީޑިއާތަކުން ރިޕޯޓުކޮށްފައިވާގޮތުން މިހާރު ދިމާވެފައިވާ ފެނުގެ ދަތިކަމުގެ މައްސަލައަކީ ވޭތުވެދިޔަ 70 އަހަރުތެރޭގައިވެސް ސީރިޔާއަށް ކުރިމަތިވެފައި ނުވާ ވަރުގެ މައްސަލައެކެެވެ.\nބައިނަލްއަޤްވާމީ ޖަމާއަތްތަކާއި، ބަނޑުހައި ހޫނުކަމާއި ދެކޮޅަށް މަސައްކަތްކުރާ ގުރޫޕުތަައް ފަދަ ގުރޫޕުތަކުން ވަނީ ދުނިޔޭގެ ހޫނުމިން އިތުރުވަމުންދާ ވަރަކަށް މި ސަރަހައްދުގައި ފެނުގެ ދަތިކަން ކުރިމަތިވަމުންދާނެ މިންވަރު އިތުރުވާނެ ކަމަށް ބުނެ އިންޒާރު ދީފައެވެ. އަދި ފެނުގެ ދަތިކަން އިންތިހާއަށް ދިމާވެފައިވާ މި ދަނޑިވަޅުގައި ކަރަންޓުގެ ހިދުމަތް ދިނުމަށް ގޮންޖެހުންތަކެއް ހުރުމަކީ ސިއްހީ ނިޒާމަށް ވެސް ދިމާވާ ދަތިކަމެއްގެ ގޮތުގައި އެ ޖަމިއްޔާތަކުން ފާހަގަ ކޮށްފައިވެއެވެ.\nރިޕޯޓްތައް ބުނާގޮތުން، ސަލާމަތީ ސަރަހައްދަކަށް އިރާގުގެ އެތައް ހާސް މީހުންނެއް ބަދަލުކޮށްފައިވާއިރު، ސީރިޔާގެ މީހުން ވެސް ރައްކާތެރި ސަރަހައްދުތަކަށް ދިއުމަށް މަސައްކަތް ދަނީ ކުރަމުންނެވެ.\nމިދިޔަ ޖޫން މަހު އދއިން އާންމު ކޮށްފައިވާ ރިޕޯޓެއްގައި ބުނެފައިވަނީ މިދިޔަ އަހަރުގެ އޯޓަމް މޫސުމުން ފެށިގެން ވާރޭވެހުން މަދުވެފައިވާ ކަމަށާއި އޭގެ ސަބަބުން ސީރިޔާ އާއި އިރާގުގައި ފެނުގެ ދަތިކަން އިތުރުވެފައިވާ ކަމަށެވެ.\nއަދި މީގެެ އިތުރުން ރިޕޯޓުގައި ބުނެފައިވާ ގޮތުން ސީރިޔާގެ ކޯރުތަކުގައި ހުންނަ ފެނަށް ބަރޯސާވެގެން އުޅޭ ފަސް މިލިއަން މީހުންނަށް ފެނުގެ ދަތިކަމުގެ ކާރިސާއަކާއި ކުރިމަތިލާން ޖެހިފައިވާ ކަމަށާއި، ސަތޭކައެތައް ކިލޯމީޓަރުތަކުގެ ދަނޑުބިންތައް ހަނަފަސްވުމުގެ ހިރާސް އެބައޮތް ކަމަށް ބުނެފައިވެއެވެ. ހަމަ މި ދަނޑިވަޅުގައި ސީރިޔާގެ ދެކުނު ސަރަހައްދުތަކުގައި ދިރިއުޅެމުންދާ ތިން މިލިއަނެއްހައި މީހުންނަށް ކަރަންޓުގެ ހިދުމަތް ކުރިޔަށް އޮތްތާނގައި ފޯރުކޮށްނުދެވިދާނެ ކަމަށް ބުނެފައިވެއެވެ.\nއަދި މީގެ އިތުރުން ސީރިޔާގެ ހަސާކެއް، އަލެއްޕޯ، ރައްގާ ފަދަ ސަރަހައްދުތަކުގައި ފެނުގެ ދަތިކަން ދިމާވުމުގެ ސަބަބުން ބަލިމަޑުކަމަކާއި ކުރިމަތިލާން ޖެހިފައިވާކަން ފާހަގަ ކޮށްފައިވެއެވެ.\nރިޕޯޓުތައް ބުނާގޮތުން އިރާގުގައި ވެސް7މިލިއަން މީހުންނަށް ފެނުގެ ދަަތިކަމާއި ކުރިމަތިލާން ޖެހިފައިވެއެވެ. އަންބާރް ޕްރޮވިންސްގެ ބައެއް އާއިލާތަކަށް ކޯރުގެ ފެން ނުލިބުމާއެކު މަހެއްގެ މައްޗަށް ބޯފެނަށް 80 ޑޮލަރު ހޭދަކުރަން ޖެހިފައިވެއެވެ. އަދި ގިނަ އާއިލާތަކަކީ އެވަރަށް ފުދުންތެރި އާއިލާތަކަށް ނުވާތީ އިރާގުގައި ގިނަ ބަޔަކަށް ފެނުގެ ދަތިކަން ކުރިމަތިވެފައިވެއެވެ.\nހަނގުރާމައަށް ދިޔަ 200 އެއްހާ ދިވެހިން ރާއްޖެ އަންނާނެ ކަމަށް ބެލެވޭ: އިމްރާން


3 dhuvas thereygai million akah vureh gina dollar vikkaifin: BML - vNews.mv\nތިން ދުވަސް ތެރޭގައި މިލިއަނަކަށް ވުރެ ގިނަ ޑޮލަރު ވިއްކައިފިން: ބީއެމްއެލް\nރިފާ ޚަލީލް 30 November -0001, 00:00\nމިހަފްތާގެ އާދިއްތައިން ފެށިގެން އިއްޔެގެ ނިޔަލަށް ބޭންކް އޮފް މޯލްޑިވްސް އިން 1.1 މިލިއަން ޑޮލަރު ވިއްކައިފި އެވެ.\nބީއެމްއެލް އިން ބުނީ ޑޮލަރަށް އޮތް ޑިމާންޑާ އެއްވަރަށް ޑޮލަރު ވިއްކުމަށް މަސައްކަތްކުރަމުންދާ ކަމަށެވެ. އެގޮތުން ކުރިން ދުވާލަކު 500 ޓިކެޓަށް ޑޮލަރު ވިއްކި އިރު އަޟްހާ އީދާ ދިމާކޮށް ރާއްޖެ އިން ބޭރަށްދާ ދިވެހިން އިތުރުވުމާ ގުޅިގެން މި ހަފްތާގައި ކޮންމެ ދުވަހަކު ވެސް 700 ޓިކެޓަށް ޑޮލަރު ވިއްކަމުންދާ ކަަމަށްވެސް ބުންޏެވެ.\nބީއެމްއެލް އިން ބުނީ ޓިކެޓަށް ޑޮލަރު ވިއްކުމަށްޓަކައި އެމްއެމްއޭ އިން ޑޮލަރު ދޫކުރާ ކަމަށާއި އަދި އެމްއެމްއޭ އިން ޑޮލަރު ދޫކުރާ އަދަދަށް ޑޮލަރު ވިއްކަމުންދާ ކަމަށެވެ.\n"ބޭންކުން މި ހިދުމަތް ދެމުން މިގެންދަނީ އާންމު ރައްޔިތުންނަށް އެހީތެރިވުމުގެ ގޮތުން އެއްވެސް ފީ އަކާ ނުލައި. ބީއެމްއެލް މެދުވެރިކޮށް މި ހިދުމަތް ހޯދާ ކަސްޓަމަރުންގެ އަދަދުންވެސް ދަތުރުވެރިންނަށް ޑޮލަރު ވިއްކުމުގެ ހިދުމަތް އެކަށީގެންވާ ގޮތެއްގައި ދެނީ ހަމައެކަނި މި ބޭންކުން އެކަނިކަން ފާހަގަކުރެވިގެން ދާނެ،" ބީއެމްއެލް އިން މިއަދު ނެރުނު ބަޔާނެއްގައި ބުނެފައިވެ އެވެ.\nމިދިޔަ އަހަރުގެ ފަހުކޮޅާއި މިއަހަރުގެ ކުރީކޮޅު ޑޮލަރު ލިބުން ދަތިވުމުގެ މައްސަލައަށް އެދެވޭ ހައްލެއް ލިބުނު ނަމަވެސް މިހާރު އަނެއްކާވެސް ޑޮލަރު ލިބުން ދަތިވެ ޑޮލަރުގެ ކަޅު ބާޒާރު ވަނީ އުފެދިފަ އެވެ. އަދި ކަޅު ބާޒާރުގައި 17 ރުފިޔާއަށް ވެސް ބައެއް ފަރާތްތަކުން ގެންދަނީ ޑޮލަރު ވިއްކަމުން ކަމަށް ޑޮލަރު ހޯދަން ބޭނުންވާ މީހުން ދަނީ ބުނަމުންނެވެ.\nމީގެ އިތުރުން ޑޮލަރު ހޯދުމަށް ކޮންމެ ދުވަހަކު ވެސް އެތައް ބަޔަކު ދަނީ ބޭންކްތަކުގައި ކިއު ޖެހެމުންނެވެ.\nއެމްއެމްއޭ އިން ޑޮލަރު ވިއްކުމަށް ކަނޑައަޅާފައިވާ އެންމެ މަތީ ރޭޓަކީ 15.42 ރުފިޔާ އެވެ. މިއަށް ވުރެ ބޮޑު އަގުގައި ޑޮލަރު ވިއްކުމަކީ ގާނޫނީ ގޮތުން ކުށެކެވެ.


ބަނދަރުހިޔާ މަރާމާތު ކުރުން\nމިކައުންސިލުންދޭ މަޢުލޫމާތާއި އެއްގޮތަށް އަމިއްލަ ތަކެތީގައި މިރަށު ބަނދަރުހިޔާ މަރާމާތު ކޮށްދޭނެ ފަރާތެއް ހޯދަންބޭނުންވެއެވެ.\nވީމާ، މިމަސައްކަތް ކުރުމަށް ޝައުޤުވެރިވާ ފަރާތްތަކުން، 23 ފެބުރުއަރީ 2020 ވާ އާދިއްތަ ދުވަހުގެ 13:00 އަށް މިއިދާރާއަށް ދުރުވެ މަޢުލޫމާތު ސާފުކުރެއްވުމަށް ފަހު، 27 ފެބުރުއަރީ 2020 ވާ ބުރާސްފަތި ދުވަހުގެ 13:00އަށް މިއިދާރާއަށް ދުރުވެ އަންދާސީ ހިސާބު ހުށަހެޅުއްވުން އެދެމެވެ. މަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކުގެ އަންދާސީ ހިސާބު ބަލައި ނުގަނެވޭނެވާހަކަ މިފުރުޞަތުގައި ދެންނެވީމެވެ. މި މަސައްކަތަށް އަންދާސީ ހިސާބު ހުށަހެޅޭނީ ވިޔަފާރި ރަޖިސްޓްރީކުރުމުގެ ޤާނޫނު 18/2014 ގެ ދަށުން ރަޖިސްޓްރީވެފައިވާ ކުންފުނިތަކަށާއި އަމިއްލަ ފަރުދުންގެ ވިޔަފާރީގެ ޤާނޫނު 19/2014 ގެ ދަށުން ރަޖިސްޓްރީވެފައިވާ ފަރާތްތަކަށެވެ. އަދި އަންދާސީ ހިސާބު ހުށަހެޅުމަށް ބަދަލުގައި މީހަކު ފޮނުވާނަމަ އަންދާސީ ހިސާބު ހުށަހެޅުމަށް ބޭނުންވާ ފަރާތުގެ ސިޓީއެއް ހުށަހަޅަންވާނެއެވެ. މި ސިޓީގައި ބަދަލުގައި ހާޒިރުވާ މީހާގެ ނަމާއި އެޑްރެސް އަދި ދިވެހި ރައްޔިތެއްކަން އަންގައިދޭ ކާޑުގެ ނަންބަރު ލިޔެފައި އޮންނަންވާނެއެވެ. އިތުރު މަޢުލޫމާތު ހޯއްދެވުމަށް މިއިދާރާގެ ނަމްބަރ 6520042 އަށް ގުޅުއްވުން އެދެމެވެ.\n·މަސައްކަތް ނިންމާނެ މުއްދަތަށް ދެވޭ މާކްސް\nމިގޮތުން އެންމެ ގިނަ މާކްސް ލިބޭނީ އެކަށީގެންވާ އެންމެ ކުރު މުއްދަތެއްގެ ތެރޭގައި މަސައްކަތް ނިންމާނެ ފަރާތަކަށެވެ.\n·މަސައްކަތާއި ގުޅޭ ދާއިރާގައި އެންމެ ގިނަދުވަހު މަސައްކަތްކޮށް އަދި ނިންމާފައިވާ ޕްރޮޖެކްޓް ތަކަށް ދެވޭ މާކްސް\n· މިގޮތުން އެންމެ ގިނަ މާކްސް ލިބޭނީ މިކައުންސިލްގެ ބިޑް އިވެލުއޭޝަން ކޮމެޓީން ފާސްވާ ފަރާތްތަކުން މަސައްކަތާއިގުޅޭ ދާއިރާގައި އެންމެ ދިގު މުއްދަތެއް ހޭދަކޮށް، އަދި އެންމެ ގިނަ ޕްރޮޖެކްޓްތައް ހިންގާފައިވާ ފަރާތްތަކަށެވެ.


ކޮރަޕްޝަންގެ ކުށް ސާބިތުވެ، ފްރާންސްގެ ކުރީގެ ރައީސް ސަކޯޒީ ޖަލަށް!\nނިކޮލަސް ސަކޯޒީއަށް ކޮރަޕްޝަންގެ ކުށް ސާބިތުވުން\nއޭނާ ވަނީ އެ ތުހުމަތުތަކަށް އިންކާރު ކުރައްވާފައި\nޝަރީއަތާ ގުޅޭ ސިއްރު މައުލޫމާތުތަކެއް ހޯއްދަވަން މަސައްކަތް ކުރެއްވި\nޤާނޫނާ ޚިލާފް އަމަލުތަކެއް ކުރެއްވިކަމުގެ އެހެން ތުުހުމަތުތަކެއް ވެސް ކުރެވޭ\n1 މާރޗް 2021 | ހޯމަ 19:20\nފްރާންސްގެ ކުރީގެ ރައީސް ނިކޮލަސް ސަކޯޒީ- ނިކޮލަސްގެ މައްޗަށް ކުށް ސާބިތުވެފައިވަނީ ހޯމަ ދުވަހު\nކޮރަޕްޝަންގެ ކުށް ސާބިތުވެ ފްރާންސްގެ ކުރީގެ ރައީސް ނިކޮލަސް ސަކޯޒީ ޖަލަށް ލާން ޙުކުމް ކޮށްފިއެވެ.\nޕެރިސްގެ ކޯޓަކުން ހޯމަ ދުވަހު ކުރި ޙުކުމުގައި ވަނީ ނިކޮލަސްގެ މައްޗަށް ކޮރަޕްޝަންގެ ކުށް ސާބިތުވާކަމަށް ކަނޑައަޅާފައެވެ. އެގޮތުން 2014 ވަނަ އަހަރު ކުރިއަށް ދިޔަ ޝަރީއަތެއްގައި ހިމެނޭ އިސް މެޖިސްޓްރޭޓެއްގެ ފުށުން ޤާނޫނާ ޚިލާފަށް މައުލޫމާތުތަކެއް ހޯދުމަށް މަސައްކަތް ކުރެއްވިކަން ސާބިތުވާކަމަށް ކޯޓުގެ ޙުކުމުގައި ބުނެފައިވެއެވެ. މި މައްސަލައިގައި ޕްރޮސެކިއުޓަރުން ފާހަގަ ކުރެއްވި ގޮތުގައި ނިކޮލަސް ވަނީ އޭރު ޖަޖް ގިލްބާރޓް އަޒިބަރޓްއަށް މޮނާކޯއިން މަތީ މަޤާމެއް ހޯދަވައިދެއްވާނެ ކަމަށް ވިދާޅުވެ، ޝަރީއަތާ ގުޅޭ ސިއްރު މައުލޫމާތުތަކެއް ހޯއްދަވަން މަސައްކަތް ކުރައްވާފައެވެ. އަދި އެކަން ފަޅާއަރާފައިވަނީ ނިކޮލަސްއާއި އޭނާގެ ވަކީލާ ދެމެދު ދެކެވުނު ވާހަކައެއްގެ ތެރެއިން ކަމަށްވެސް ރިޕޯޓުތައް ބުނެއެވެ.\nސިއްރު މައުލޫމާތުތައް ހޯއްދަވަން މަސައްކަތް ކުރެއްވި މި މައްސަލައަކީ ރިޔާސީ އިންތިޚާބުގެ ކެމްޕޭނަށް ލީބިޔާގެ ކުރީގެ ޒައީމް ކާނަލް މުއައްމަރުލް ޣައްޒާފީގެ އަތުން ފައިސާ ނެންގެވި ކަމަށް ތުހުމަތުކޮށް ބަލަމުން ދިޔަ މައްސަލައެކެވެ. ނަމަވެސް ނިކޮލަސް އޭރު ވިދާޅުވީ، އޭނާގެ މައްޗަށް ކުރެވޭ ތުހުމަތުތަކުގެ ސީރިއަސްކަން އެނގިވަޑައިގަންނަވާ ކަމަށާއި، އެހެން ނަމަވެސް އޭނާގެ މައްޗަށް ކުރެވިފައިވާ ތުހުމަތުތަކަކީ އަބުރު ކަތިލުމަށް ކުރެވޭ ތުުހުމަތުތަކެއް ކަމަށެވެ. ޣައްޒާފީ ޚަރަދުކުރެއްވި ކަމަށް ވަނީ 2007 ވަނަ އަހަރުގެ ފަރަންސޭސީ އިންތިޚާބުގައެވެ. ލީބިޔާ ދަރިކޮޅުގެ ފަރަންސޭސި ވިޔަފާރިވެރިއަކު ވަނީ ސަކޯޒީގެ އަރިސް ބޭފުޅަކަށް 200 އަދި 500 ޔޫރޯގެ ނޫޓު ހުރި ތިން ފޮށި ދީފައިވާ ކަމަށް ބުނެފައެވެ.\nނިކޮލަސްގެ މައްސަލަތައް ބަލަން ފަށާފައި ވަނީ އެމަނިކުފާނަށް 2012 ވަނަ އަހަރުގެ ރިޔާސީ އިންތިޚާބު ގެއްލުމާއި ވިދިގެންނެވެ. 2012 ވަނަ އަހަރުގެ އިންތިޚާބު ކާމިޔާބުކުރެއްވީ ފްރާންސްވާ އޮލާންޑެވެ.\n2007 ވަނަ އަހަރުން ފެށިގެން 2012 ވަނަ އަހަރަށް ފްރާންސްގެ ރައީސްކަން ކުރެއްވި ނިކޮލަސްގެ މައްޗަށް މީގެ އިތުރުންވެސް ގިނަ ތުހުމަތުތަކެއް ކުރެވިފައިވާއިރު، އޭނާ ވަނީ އެ ތުހުމަތުތަކަށް އިންކާރު ކުރައްވާފައެވެ. އެގޮތުން ކެމްޕޭނުގެ މާލީ ކަންކަމުގައި ޤާނޫނާ ޚިލާފް އަމަލުތަކެއް ކުރެއްވިކަމުގެ އެހެން ތުުހުމަތުތަކެއް ވެސް އޭނާގެ މައްޗަށް ކުރެވިފައި ވެއެވެ.\nފްރާންސް ނިކޮލަސް ސަކޯޒީ


Inthihaabu hamajehifaivaa thaareehuga baahvvan Nahula govaalahvvaifi\nމަޖިލިސް އިންތިހާބު ހަމަޖެހިފައިވާ ތާރީޙުގައި ބާއްވަން ނަހުލާ ގޮވާލައްވައިފި\nޓްރާންސްޕޯޓް މިނިސްޓަރު އައިމިނަތު ނަހުލާ: ނަހުލާ ވަނީ އިންތިހާބު ކަނޑައަޅާފައިވާ ތާރީހަށް ބާއްވަން ގޮވާލައްވާފައި -- އަހުމަދު ޝުރާއު | އަވަސް\nރައްޔިތުންގެ މަޖިލީހުގެ އިންތިހާބު އެކަމަށް ކަނޑައަޅާފައިވާ ތާރީހުގައި ބޭއްވުމަށް ޓްރާންސްޕޯޓް މިނިސްޓަރު އައިޝަތު ނަހުލާ ގޮވާލައްވައިފި އެވެ.\nމި މަހުގެ6ވަނަ ދުވަހު ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ އިންތިހާބު ކޯޓަށް ހުށަހަޅައިގެން ފަސް ކުރަން ޕީޕީއެމްއާއި ޕީއެންސީއިން މަސައްކަތް ކުރަމުންދާ ކަމުގެ އަޑުތަކެއް ވަނީ ފެތުރިފަ އެވެ. އަދި އެފަދަ އިޝާރާތެެއް ސަރުކާރު ކޯލިޝަންގައި ހިމެނިވަޑައިގަންނަވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްވެސް ވަނީ ކުރައްވާފަ އެވެ.\nއެ އަޑުތަކާއި ގުޅިގެން ގާސިމްގެ އަބިކަނބަލުން ނަހުލާ ކުރެއްވި ޓުވީޓެއްގައި ވިދާޅުވެފައިވަނީ، މަޖިލިސް އިންތިހާބު ފަސް ކުރުން މަދު ބަޔަކު ނަމަވެސް ކުރާ މަސައްކަތަކީ ބަލައިގަނެވޭނެ ކަމެއް ނޫން ކަމަށެވެ. އަދި އިންތިހާބު ބާއްވަން ހަމަޖެހިފައިވާ ތާރީހުގައި އިންތިހާބު ބޭއްވުމަށް ގޮވާލާ ކަމަށާއި، ކޯލިޝަން ސަރުކާރަށް މެޖޯރިޓީ ލިބޭނެ ކަމާއި މެދު ޝައްކު ނުކުރާ ކަމަށެވެ.\nޖުމްހޫރީޕާޓީގެ ސްލޮޓެއްގައި ނަހުލާ މިނިސްޓަރު ކަމަށް ވަޑައިގެންފައިވާ އިރު، އެޕާޓީން ކުރިމަތިލާފައިވާ ބައެއް ދާއިރާތަކަށް އެމްޑީޕިން ކުރިމަތިލާފައިވާ ކެނޑިޑޭޓުންނަށް ތާއިދު ހޯދުމަށް ނަހުލާގެ އިތުރުން ޖޭޕީގެ އިތުރު މިނިސްޓަރުންވެސް ހަރަކާތްތެރިވަމުންދާ ކަން ފާހަގަކޮށްލެވެއެވެ.\nނަހުލާ ކުރެއްވި ޓުވީޓް\nމަޖިލިސް އިންތިހާބު ފަސް ކުރަން ބަޔަކު މަސައްކަތް ކުރަމުންދާ ކަމަށް ރައީސް އިބްރާހިމް މުހައްމަދު ސޯލިހުވެސް ވަނީ ވިދާޅުވެފަ އެވެ. އަދި އެކަން އެގޮތަށް ވިޔަ ނުދޭނެ ކަމަށްވެސް ރައީސް ސޯލިހު ވަނީ ވިދާޅުވެފަ އެވެ. ރައީސް ސޯލިހުގެ އިތުރުން އިލެކްޝަންސް ކޮމިޝަނުންވެސް ވަނީ އިންތިހާބު ފަސް ކޮށްފި ނަމަ 20 މިލިއަން ރުފިޔާގެ ގެއްލުމެއްވާނެ ކަމަށްބުނެ އެކަމުގެ ކަންބޮޑުވުން ފާޅުކޮށްފަ އެވެ.\nމަޖިލިސް އިންތިހާބު 2019 މިނިސްޓަރު އައިޝަތު ނަހުލާ\nޝިޕިން ކުންފުންޏެއް ގާއިމުކުރުމުން މެރިޓައިމް ދާއިރާ ވަރުގަދަވެއްޖެ


Hoarafushi eaapoat hulhuvun\nހޯރަފުށި އެއާޕޯޓް ހުޅުވުން\nހއ. ހޯރަފުށި، 20 ނޮވެމްބާރ 2020 -- ހއ. ހޯރަފުށީ އެއާޕޯޓު ރަސްމީކޮށް ހުޅުވީ 19 ނޮވެމްބަރު 2020 ގައެވެ. އެއާޕޯޓް ހުޅުއްވައިދެއްވީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހެވެ. އެއާޕޯޓް ހުޅުވުމުގެ ރަސްމިއްޔާތުގައި ސަރުކާރުގެ އިސްވެރިންނާއި، ހޯރަފުށީގެ ވަރަށް ގިނަ އަދަދެއްގެ ރައްޔިތުން ބައިވެރިވިއެވެ. ގާތްގަނޑަކަށް 198 މިލިއަން ރުފިޔާއަށް ތަރައްގީކުރި ހޯރަފުށީ އެއާޕޯޓަށް ޓެސްޓު ފްލައިޓު ޖެއްސީ މިދިޔަ ހަފްތާ ހޯމައިގަ އެވެ. މި އެއާޕޯޓުގައި 1.2 ކިލޯމީޓަރުގެ ރަންވޭއަކާއި 8،635 ސްކޮޔާ މީޓަރުގެ އޭޕްރަންއަކާއި ޓެކްސީ ވޭއެއްގެ އިތުރުން ސާވިސް މަގުތަކާއި، ޕާކިން އޭރިއާއަކާއި ފަޔާ އެކްސެސް މަގެއް ހިމެނެ އެވެ. -- ފޮޓޯތައް: ރައީސް އޮފީސް


Dhekunuge Masverin Chamber Ehge Unmeedhugai! - AO News\nފޮޓޯ - ޒުވާން މަސްވެރިޔާ\nދިވެހިރާއްޖެ އެކުލެވިގެންވަނީ ކުދިކުދި ރަށްތަކެއްގެ މައްޗަށެވެ. އެންމެ ބޮޑު ރަށްރަށްވެސް ހަތަރު މޭލަށްވުރެ ބޮޑެއް ނޫނެވެ. މީހުންއުޅޭ އާބާދުވެފައިވާ ރަށްރަށަށްވުރެ ގިނައީ ފަޅުރަށެވެ. ޤުދްރަތީ ގޮތުން ދިވެހިރާއްޖޭގެ ރަށްތައް ބެހިފައިވަނީ 13 އަތޮޅަށެވެ. ނަމަވެސް ސަރުކާރު ހިންގުމުގެ ގޮތުން، ރާއްޖޭގެ ރަށްތައް މިހާރު ބަހާފައިވަނީ 20 އަތޮޅަށެވެ.\nއާމްދަނީ ހޯދުމަށް ކުރެވޭ މަސައްކަތް ތަކަށް ބަލާއިރު އެންމެ ފާހަގަ ކޮށްލެވެނީ މަސްވެރިކަމާއި ފަތުރުވެރިކަމާއި ދަނޑުވެރިކަމެވެ. މަސްވެރިކަމަކީ ޒަމާނުއްސުރެ ރާއްޖޭގެ ރައްޔިތުންގެ ލޭނާރު ކަމުގައި ދެކިގެން އާމްދަނީ ހޯދުމަށް ކުރާ އެންމެ ބުރަ އެއް މަސައްކަތެވެ. މަސައްކަތަކީ ބުރަ މަސައްކަތަކަށް ވިޔަސް މިކަމަކީ ނަފާ ބޮޑު މަސައްކަތެކެވެ. މި 20 އަތޮޅުގެ ތެރެއިން ދެކުނުގެ ހަތަރު އަތޮޅު ކަމަށްވާ ގއ، ގދ، ޏ އަދި ސ އަތޮޅުގެ މީހުންނަކީ ރާއްޖޭގެ އެހެނިހެން ހިސާބުތަކުގެ މީހުންނަށްވުރެ ދިރިއުޅުމުގެ ވައްޓަފާޅި އަދި ދިރިއުޅުމަށްކުރާ މަސައްކަތްތައް އެއްގޮތްވީ ނަމަވެސް ތަފާތު ގޮތަކަށް އެ މަސައްކަތްތައް ކުރަމުން އަންނަ ބައެކެވެ.\nރާއްޖޭގެ ތާރީޚް ބުނާގޮތުން އެކި ޒަމާނުގައި އެކި ގޮތަށް ރާއްޖޭގައި މަސްވެރިކަން ކޮށްފައިވެއެވެ. ފަންރިޔަލާއި ފޮތިރިޔަލުގެ އޮޑިފަހަރުތަކުގައެވެ. އަށްޑިހައިގެ އަހަރުތަކުގައި ތާރަފްވި އިންޖީން ދޯނިފަހަރުތަކުގައެވެ. 21 ވަނަ ގަރުނަށް ރާއްޖެ މަރުޙަބާކީ މަސްވެރިކަމަށް އިންގިލާބީ ހެޔޮ ބަދަލުތަކަކާ އެކުގައެވެ. 40 ފޫޓު 50 ފޫޓުގެ ދޯނިފަހަރުތައް އޭގެ ދެގުނައަށް ބޮޑުވެގެން ދިޔައެވެ. ބޭނުންކުރަމުންދިޔަ ވަސީލަތްތައް ޒަމާނީ ވަސީލަތްތަކަށް ބަދަލު ކޮށްލިއެވެ. އެން ދަމަން ދިއްލި ހޮޅިބުރިތައް ޒަމާނީ ޔޫރޯ މާކަރީ އިން ކަނޑުގެ 60 މީޓަރު 80 މީޓަރުގެ އަޑިއަށް ދިއްލާ އެން ހިފުމަށް ފަސޭހަ ގޮތް ހޯދިއެވެ. ދޯނިފަހަރު ބޮޑުވީ ހަމަ އެކަނި އޭގެ ދިގު ނުވަތަ ފުޅާ މިނެއް ނޫނެވެ. މަސް ފިނިކުރާ ނިޒާމާއި ކަނޑުމަތީގައި ހަރަކާތްތެރިވާ ދޫނި ހޯދުމަށް ބާރޑް ފައިންޑަރު ހަރުކުރެވުނެވެ. ރަތްދަކާ އަވީގައި ދުރުމި ހިފައިގެން އުޅުނު ޒަމާން މާޒީވެއްޖެއެވެ.\nދޯނިފަހަރުތަކަށް މިފަދަ ބޮޑު ބަދަލުތަކެއް އައި އިރު މަސްވެރިކަން ކުރުމުގެ ވައްޓަފާޅިއަށް ވެސް ބަދަލުތަކެއް އައިސްފައިވެއެވެ. އޭގެތެރެއިން އެންމެ ފާހަގަކޮށްލެވެނީ އެންހިފުމުގެ މަސައްކަތަށް އައިސްފައިވާ ބަދަލެވެ. އަލިގަދަ ލައިޓް ބޭނުންކޮށްގެން ހިފާ އެމުގެ ބައެއް ބާވަތް އެންވަތުގައި ގެންގުޅެވެނީ އެންމެ ދުވަހެއްގެ މުއްދަތަކަށެވެ. އެހެންކަމުން މަސްވެރިން އަބަދުވެސް ގިނަ ދުވަހު ވަތުގައި ގެންގުޅެވޭނެ އެމުގެ ބާވަތެއް ހޯދުމަށް ބޭނުންވެއެވެ. ސަބަބަކީ ބޮޑެތި ދޯނިފަހަރުތަކަކީ އާންމުކޮށް އެއްހަފްތާ އަށް މަސްވެރިކަންކުރުމަށް ނުކުންނަ ބަޔަކަށްވެފައި ގިނަދުވަހު ގެންގުޅެވޭނެ އެމުގެ ބާވަތެއް ހުރެއްޖެނަމަ އެން ހޯދުމަށް އެ ކުރާ ދަތުރު ނުކޮށް ޚަރަދު ކުޑަކޮށް މަސްވެރިކަން ކުރެވޭނެތީއެވެ. މިގޮތަށް ދިގު މުއްދަތަކަށް ވަތުގައި ގެންގުޅެވޭނެ އެމުގެ ބާވަތްތަކަށް ބަލާއިރު “ބޯދި” “މިޔަރެން” ފާހަގަކޮށްލެވެއެވެ.\nކަންމިހެން ހުރުމާއެކު، އެން ހޯދުމަށް އަދި އެން ދެމުމަށް މިހާރު ރާއްޖޭގައި ޑައިވިން ކުރެއެވެ. މިކަމަކީ ރާއްޖޭގެ ދެކުނުގެ މަސްވެރިން ތަޢާރަފްކުރި ކަމެކެވެ. ކޮންމެ ދޯންޏެއްގައި 8 ނުވަތަ 10 ޑައިވަރުން ހަރަކާތްތެރިވެއެވެ. މާ ފަސޭހަ ގޮތެއް ނޫންތޯއެވެ. 45 ވަރަކަށް މީޓަރު އަޑިއަށް ގޮސް އެންކޮޅު ދަލަށް އަރުވާލައިގެން މައްޗަށް އަރަނީއެވެ. ވިސްނައިލީމުހެއްޔެވެ. ޑައިވަރުން އަޑިއަށް ދަނީ މަރު ނުވަތަ ކާމިޔާބު ކަން އެނގިތިބެ މަސްވެރިކަމުން އެ ލިބޭ މަންފާ ހާސިލް ކުރުމުގެ ބޭނުމުގައެވެ. އެންކޮޅެއް ނުލިބިއްޖެ ނަމަ ދުވާލެއްގެ ޚަރަދަށް އާންމު ރޭޓުން ދޯންޏަކަށް2ވަރަކަށް ފީފާ ތެލުގެ ގެއްލުން ވާނެއެވެ.\nހިތާމައަކީ ރާއްޖޭގެ މަސްވެރިކަން ޒަމާނާ އެއްގޮތަށް ބަދަލުވެ ނަށަމުންދާއިރު ސަރުކާރުގެ ވަސީލަތްތައް އެވަރަށް ތަރައްގީ ވެފައި ނެތުމެވެ. ދެކުނުގެ ހަތަރު އަތޮޅުގައި 250 ވަރަކަށް މަސްދޯނި ދުއްވާއިރު މިތަނުން 200 ދޯނީގައި އިސްވެ ދެންނެވުނު އަދަދަށް ޑައިވަރުން ތިބޭނެއެވެ. 1800 ނުވަތަ 2000 ޑައިވަރުން ހަރަކާތްތެރިވާ ހިސާބެއްގައި ޑައިވިން މައްސަލައެއް ދިމާވެގެން އެޑައިވަރަކަށް ދެވޭނެ މާ ބޮޑު ފަރުވާއެއް ނެތުމަކީ މިއަދު ދިވެހި ދައުލަތާއި އަދި ކުރީގެ ވެރިކަން ކުރެއްވި ބޭފުޅުންވެސް ލަދުގަންނަން ޖެހޭނެ ކަމެކެވެ. ދެކުނަށް ޚާއްސަ ޗެމްބަރެއް ނެތުމަކީ މިއަދު ދިވެހި އެތައް ދަރިން ތަކެއް މި ދުނިޔެއާއި އަލްވަދާޢު ކިޔުމަށް މެދުވެރިވާ ކަމެކެވެ. އެތައް ދަރިންތަކެއް މުޅި އުމުރަށް ނުކުޅެދޭ މީހުންނަށް ވެފައިވާ ކަމެކެވެ. އެތައް އާއިލާއެއް ބިކަ ވެފައިވާ ކަމެކެވެ. ވެރިކަން ކުރާ މާލޭގެ ވަށައިގެން ބްރިޖްތައް އަޅާނެ ވާހަކަ ދެކެވެމުން ދާއިރު ދެކުނުގެ މަސްވެރިކަމުގެ މައި ބޭސް ކަމުގައިވާ ހުވަދޫ އަތޮޅުގައި ޑީ ކޮމްޕްރެސް ސިކްނެސް އަށް ފަރުވާ ކުރުމަށް ޗެމްބަރެއް ގާއިމްކޮށް ނުދެވެންވީ އެއްވެސް ސަބަބެއް ނެތެވެ.\nޓުއަރިޒަމަށް ބަލާލި ނަމަވެސް ހުވަދޫ އަތޮޅުގައި އޮޕަރޭޝަންގައި 10 ރިސޯޓް އެބައޮތެވެ. އެއިން ކޮންމެ ރިސޯޓެއްގައި ވެސް ޑައިވިން ކުރެވޭނެ އިންތިޒާމް ހުރެއެވެ. ނަމަވެސް އެތަނުން ފަތުރުވެރިއަކަށް ޑީކޯ މައްސަލައެއް ދިމާވިޔަސް ހަމައެކަނި ދެވޭނެ ފަރުވާއަކީ އޮކްސިޖަން ދިނުމެވެ. ހުވަދު އަތޮޅުގައި 19 މީހުން ދިރިއުޅޭ ރަށް އޮންނައިރު އެތަނުން ކޮންމެ ރަށެއްގައި ނަސީބަކުން އެވަރުގެ އިންތިޒާމް އެބަ ހުއްޓެވެ. މި އަތޮޅަށް ނިސްބަތްވާ މަޖްލިސް މެމްބަރުންގެ އަބަދުމެ އާދޭހަކީވެސް ހުވަދުއަތޮޅުގައި ޑީކޯ ޗެމްބަރެއް ގާއިމް ކޮށްދެއްވުމެވެ. ގދ. އަތޮޅުގެ ވެރިކަންކުރާ ރަށް ތިނަދޫގައި ޓާޝަރީ ހޮސްޕިޓަލެއް ގާއިމްކުރުމަކީ ރައީސުލް ޖުމްހޫރިއްޔާ އިބްރާޙިމް މުޙައްމަދު ޞާލިހުގެ ރިޔާސީ ވަޢުދަކަށް ވާއިރު އެ ހޮސްޕިޓަލް ނިމިގެންދާއިރު އެތަނުގައި ޑީކޯ ޗެމްބަރެއް އެކުލެވޭނެކަމަށް މައުލޫމާތު ލިބިފައިވެއެވެ. ނަމަވެސް މި ހޮސްޕިޓަލުގެ އެއްވެސް މަސައްކަތެއް އަދި މި ހިސާބަށް ކުރެވިފައި ނުވެއެވެ.\nރެއާ ދުވާލު ވެހޭ ވާރެޔާ އަރާހާ އަވީގައި މަސްވެރިކަން ކުރާ މަސްވެރިންނަށް މިވަރުގެ ކަމެއް ކޮށްދެވޭނެ ލަޔާޤަތެއް ސަރުކާރުގައި ނެތީތޯއެވެ. ނޫނީ ކުރަން ބޭނުން ނުވަނީ ތޯއެވެ. މީ ހިތާހިތުން ކޮށްލަން ބޭނުންވާ ސުވާލެކެވެ. ކޮވިޑް-19 ދަތި ހާލުގައިވެސް ރާއްޖޭގެ އިޤްތިސާދުގެ ބޮޑު އިންސައްތައެއް ހިފެހެއްޓީ އެއްކަލަ ޑައިވަރުން މަރާ ހަނގުރާމަ ކޮށްގެން އެންދަމައިގެން މަސް ބޭނީތީއެވެ. އެމީހުން އަޑިއަށް ނުގޮސްފި ނަމަ އެތަކެއް އާއިލާއެއް ބަނޑަށް ޖެހިދާނެ ކަމުގެ ބިރު އޮތީމައެވެ. މީ ގައުމީ ޖިހާދެއް ނޫންތޯއެވެ. ހިތާމައަކީ އެކަމުގެ އުޖޫރަ ޝުކުރަކުން ނިންމާލާތީއެވެ.\nހުވަދޫ މަސްވެރިންއައްޑޫ މަސްވެރިންއައްޑޫ ސިޓީގދ. އަތޮޅުޒުވާން މަސްވެރިން